(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΣΤ΄

Δευτέρα, 14 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ Α. Λινού και κ. Μ. Χουρδάκης, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:, σελ.
 α) Προς τον Υπουργό Εθνικής Οικονομίας και Οικονομικών:
 i. με θέμα: «Προστασία των δανειοληπτών, εγγυητών και μικρομεσαίων επιχειρήσεων»., σελ.
 ii. με θέμα: «Η διαιώνιση της λιτότητας στο Μεσοπρόθεσμο Δημοσιονομικό Πρόγραμμα της Κυβέρνησης για το 2025-2028»., σελ.
 iii. με θέμα: «Η επαναφορά δώρων εορτών και αδείας σε εργαζόμενους στο δημόσιο»., σελ.
 β) Προς τον Υπουργό Αγροτικής Ανάπτυξης και Τροφίμων:
 i. με θέμα: «Χιλιάδες αγρότες καλούνται να επιστρέψουν χρήματα για τις λάθος πληρωμές από τον Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)»., σελ.
 ii. με θέμα: «Επικοινωνιακό παιχνίδι της Κυβέρνησης και εμπαιγμός για τους κτηνοτρόφους η β€δήθεν’ αύξηση της αποζημίωσης των ζώων που θανατώθηκαν στη διάρκεια της πανώλης των μικρών μηρυκαστικών»., σελ.
 γ) Προς τον Υπουργό Δικαιοσύνης με θέμα: «Αποζημιωτική ευθύνη του δημοσίου από ζημιογόνες ενέργειες των οργάνων της δικαστικής λειτουργίας»., σελ.
 δ) Προς την Υπουργό Πολιτισμού:
 i. με θέμα: «Ακατανόητη η απόφαση της απομάκρυνσης των αρχαιολογικών εκθεμάτων από το Μουσείο Καλύμνου, του οποίου η αξία και σημασία για την ανάδειξη της πολιτιστικής κληρονομιάς του νησιού υποβαθμίζεται με τρόπο κατάφωρο»., σελ.
 ii. με θέμα: « Ένα Διαπολιτισμικό Φεστιβάλ, το οποίο προβάλλει ως κεντρική του εκδήλωση ένα drag show, τελεί υπό την αιγίδα του Υπουργείου Πολιτισμού». , σελ.
 ε) Προς τον Υπουργό Υγείας:
 i. με θέμα: «Η κατάσταση του Κέντρου Υγείας Αίγινας είναι απολύτως ενδεικτική του σκηνικού κατάρρευσης που επικρατεί στο σύστημα υγείας»., σελ.
 ii. με θέμα «Επισφαλής η λειτουργία της Παθολογικής Κλινικής στο Γενικό Νοσοκομείο Δράμας»., σελ.
 στ) Προς τον Υπουργό Ανάπτυξης με θέμα: «Οι ανατιμήσεις βασικών αγαθών στην Ελλάδα επιμένουν εις βάρος των καταναλωτών, γιατί δεν δίνει λύσεις η κυβέρνηση»., σελ.
 ζ) Προς τον Υπουργό Εθνικής Άμυνας:
 i. με θέμα: «Αποκατάσταση βαθμολογικής και μισθολογικής εξέλιξης Αξιωματικών Ειδικών Καταστάσεων εξ’ Ανωτέρων Στρατιωτικών Σχολών Υπαξιωματικών (ΑΣΣΥ)»., σελ.
 ii. με θέμα: «Αίτημα νέας Αμερικανικής βάσης στο Στεφανοβίκειο»., σελ.
 η) Προς την Υπουργό Κοινωνικής Συνοχής και Οικογένειας:, σελ.
 i. με θέμα: «Οι συνθήκες δημογραφικής κατάρρευσης στην Φθιώτιδα αναδεικνύουν την ανάγκη στοχευμένων πολιτικών ανά περιφέρεια για το δημογραφικό»., σελ.
 ii. με θέμα: «Ακόμη δεν έχουν καταβληθεί τα οφειλόμενα ποσά σε δικαιούχους υπαλλήλους του Παραρτήματος Χρόνιων Παθήσεων στη Δράμα, παρά την σχετική υπουργική δέσμευση»., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση πρότασης νόμου: Ο Πρόεδρος της Κοινοβουλευτικής Ομάδας της Νέας Αριστεράς και Βουλευτές του Κόμματός του κατέθεσαν σήμερα στις 14/10/2024 πρόταση νόμου: «Για την ενίσχυση και επέκταση της συμμετοχής του κοινού στα περιβαλλοντικά θέματα». , σελ.
2. Κατάθεση σχεδίων νόμου:, σελ.
 α) Οι Υπουργοί Αγροτικής Ανάπτυξης και Τροφίμων και Εξωτερικών κατέθεσαν στις 12/10/2024 σχέδιο νόμου: «Κύρωση του Πρωτοκόλλου Τροποποίησης της Συμφωνίας της 3ης Απριλίου 2001 για την ίδρυση του Διεθνούς Οργανισμού Αμπέλου και Οίνου σχετικά με τη μεταφορά της έδρας»., σελ.
 β) Οι Υπουργοί Υποδομών και Μεταφορών, Εθνικής Οικονομίας και Οικονομικών, Εξωτερικών, Προστασίας του Πολίτη, Περιβάλλοντος και Ενέργειας Ανάπτυξης και Δικαιοσύνης κατέθεσαν στις 12/10/2024 σχέδιο νόμου: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας»., σελ.
 γ) Οι Υπουργοί Εξωτερικών, Εθνικής Οικονομίας και Οικονομικών, Ανάπτυξης και Αγροτικής Ανάπτυξης και Τροφίμων κατέθεσαν στις 12/10/2024 σχέδιο νόμου: «Κύρωση Τροποποιήσεων της Συμφωνίας Ίδρυσης του Κοινού Ταμείου Βασικών Προϊόντων»., σελ.
 δ) Οι Υπουργοί Εξωτερικών και Εθνικής Οικονομίας και Οικονομικών κατέθεσαν στις 12/10/2024 σχέδιο νόμου: «Κύρωση της Συμφωνίας Χρηματοδότησης για Τρίτους Δωρητές μεταξύ της Κυβέρνησης της Ελληνικής Δημοκρατίας (Δωρητής) και του Αναπτυξιακού Προγράμματος των Ηνωμένων Εθνών (UNDP)»., σελ.
3. Κατάθεση Εκθέσεως Διαρκούς Επιτροπής: Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση του Πρωτοκόλλου Τροποποίησης της Συμφωνίας της 3ης Απριλίου 2001 για την ίδρυση για την ίδρυση του Διεθνούς Οργανισμού Αμπέλου και Οίνου σχετικά με τη μεταφορά της έδρας». , σελ.

ΠΡΟΕΔΡΕΥΩΝΤΕΣ

 ΒΙΛΙΑΡΔΟΣ Β. , σελ.
 ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΠΛΑΚΙΩΤΑΚΗΣ Ι. , σελ.

Β. Επί των επικαίρων ερωτήσεων:

 ΑΓΑΠΗΔΑΚΗ Ε. , σελ.
 ΒΛΑΧΟΣ Γ. , σελ.
 ΔΕΛΒΕΡΟΥΔΗΣ Κ. , σελ.
 ΔΕΛΗΣ Ι. , σελ.
 ΖΑΧΑΡΑΚΗ Σ. , σελ.
 ΗΛΙΟΠΟΥΛΟΣ Α. , σελ.
 ΘΕΜΙΣΤΟΚΛΕΟΥΣ Μ. , σελ.
 ΘΕΟΔΩΡΙΚΑΚΟΣ Π. , σελ.
 ΚΑΖΑΜΙΑΣ Α. , σελ.
 ΚΕΛΛΑΣ Χ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΟΚΚΑΛΗΣ Β. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΕΝΔΩΝΗ Σ. , σελ.
 ΜΠΟΥΓΑΣ Ι. , σελ.
 ΝΙΚΗΤΙΑΔΗΣ Γ. , σελ.
 ΝΙΚΟΛΑΪΔΗΣ Α. , σελ.
 ΟΙΚΟΝΟΜΟΥ Ι. , σελ.
 ΠΕΤΡΑΛΙΑΣ Α. , σελ.
 ΡΟΥΝΤΑΣ Γ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΣΙΑΡΑΣ Κ. , σελ.
 ΦΑΜΕΛΛΟΣ Σ. , σελ.
 ΦΩΤΗΛΑΣ Ι. , σελ.
 ΦΩΤΟΠΟΥΛΟΣ Σ. , σελ.
 ΧΑΤΖΗΔΑΚΗΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΣΤ**΄**

Δευτέρα 14 Οκτωβρίου 2024

Αθήνα, σήμερα στις 14 Οκτωβρίου 2024, ημέρα Δευτέρα και ώρα 15.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ημερήσια διάταξη, θα ήθελα να ανακοινώσω στο Σώμα τα εξής:

Ο Πρόεδρος της Κοινοβουλευτικής Ομάδας της Νέας Αριστεράς και Βουλευτές του κόμματός του κατέθεσαν σήμερα στις 14-10-2024 πρόταση νόμου: «Για την ενίσχυση και επέκταση της συμμετοχής του κοινού στα περιβαλλοντικά θέματα».

Επίσης, οι Υπουργοί Αγροτικής Ανάπτυξης και Τροφίμων και Εξωτερικών κατέθεσαν στις 12-10-2024 σχέδιο νόμου: «Κύρωση του Πρωτοκόλλου Τροποποίησης της Συμφωνίας της 3ης Απριλίου 2001 για την ίδρυση του Διεθνούς Οργανισμού Αμπέλου και Οίνου σχετικά με τη μεταφορά της έδρας».

Οι Υπουργοί Υποδομών και Μεταφορών, Εθνικής Οικονομίας και Οικονομικών, Εξωτερικών, Προστασίας του Πολίτη, Περιβάλλοντος και Ενέργειας Ανάπτυξης και Δικαιοσύνης κατέθεσαν στις 12-10-2024 σχέδιο νόμου: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας».

Οι Υπουργοί Εξωτερικών, Εθνικής Οικονομίας και Οικονομικών, Ανάπτυξης και Αγροτικής Ανάπτυξης και Τροφίμων κατέθεσαν στις 12-10-2024 σχέδιο νόμου: «Κύρωση τροποποιήσεων της Συμφωνίας Ίδρυσης του Κοινού Ταμείου Βασικών Προϊόντων».

Τέλος, οι Υπουργοί Εξωτερικών και Εθνικής Οικονομίας και Οικονομικών κατέθεσαν στις 12/10/2024 σχέδιο νόμου: «Κύρωση της Συμφωνίας Χρηματοδότησης για Τρίτους Δωρητές μεταξύ της Κυβέρνησης της Ελληνικής Δημοκρατίας (Δωρητής) και του Αναπτυξιακού Προγράμματος των Ηνωμένων Εθνών (UNDP)».

Παραπέμπονται στις αρμόδιες Διαρκείς Επιτροπές.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που θα συζητηθούν στη σημερινή συνεδρίαση.

Ξεκινάμε με την πρώτη με αριθμό 2/7-10-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Νέας Δημοκρατίας κ. Γεωργίου Βλάχου προς τον Υπουργό Εθνικής Οικονομίας και Οικονομικών, με θέμα: «Προστασία των δανειοληπτών, εγγυητών και μικρομεσαίων επιχειρήσεων».

Παρακαλώ, κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Από την κατάθεση της ερώτησης, κύριε Υπουργέ, αρνήθηκα να ανταποκριθώ σε προσκλήσεις να μιλήσω σε διάφορα μέσα ενημέρωσης και τούτο γιατί ήθελα να ακούσω τις απόψεις σας στη Βουλή πριν προβώ σε κάθε άλλο σχολιασμό. Αντίθετα με εσάς που στην κοινή ερώτηση με άλλους συναδέλφους απαντήσετε με δελτίο Τύπου προς τους κυβερνητικούς συντάκτες, και την επόμενη μέρα λάβαμε γνώση εμείς. Τι να πω; Αυτά είναι σημεία των καιρών. Σε κάθε περίπτωση, εγώ θα σας πρότεινα να μην το ξανακάνετε γιατί δεν τιμά ούτε εσάς, αλλά ούτε και την κοινοβουλευτική διαδικασία.

Σε αυτή την ερώτηση, κύριε Υπουργέ, τι δεν σας ρωτήσαμε. Δεν σας ρωτήσαμε τι έχουμε ψηφίσει. Αυτό το ξέρουμε πάρα πολύ καλά. Και αν η αναφορά σας στην ψήφο μας είναι προτροπή για περισσότερη προσοχή στο μέλλον για το τι ψηφίζουμε, προσωπικά τη δέχομαι και θα είμαι πιο προσεκτικός. Δεν σας ρωτήσαμε αν σώθηκαν οι τράπεζες -και αυτό το γνωρίζουμε- καθώς και ποιος τις έσωσε. Δεν ρωτήσαμε ποιος άνοιξε την πόρτα για την πρώτη κατοικία καθώς και από ποιους πωλήθηκαν τα δάνεια στα funds. Και αυτό είναι γνωστό στους πολίτες που γύρισαν την πλάτη στην κυβέρνηση του ΣΥΡΙΖΑ, μην περιμένοντας τίποτε καλό από αυτήν. Ούτε κανείς σας ζήτησε να γυρίσουμε σε αυτό που εσείς ονομάσατε «λαϊκισμό», δηλαδή την προστασία της μοναδικής κατοικίας του οφειλέτη με απαγόρευση διενέργειας πλειστηριασμών, όπως ο ν.3714/2008 όπου στο άρθρο 5 έβαζε περιορισμούς για τους πλειστηριασμούς, ή ο ν.3869 που προστάτεψε χιλιάδες δανειολήπτες, αλλά παγίδευσε πολλούς που δεν είχαν τις προϋποθέσεις σε εφησυχασμό, με αποτέλεσμα την εκτίναξη του χρέους τους.

Τι ζητήσαμε. Ζητήσαμε τροποποίηση ή συμπλήρωση των νομοθετικών εργαλείων που η ζωή ανέδειξε ως αναποτελεσματικά ή άδικα και μονόπλευρα, αφού τα funds και οι εταιρείες διαχείρισης δεν προβαίνουν σε ρυθμίσεις δανείων, παρά μόνο όταν δεν υπάρχει ακίνητο να αρπάξουν. Έτσι, όμως, ενεργούν εντελώς αντίθετα με την εισήγηση που μας παρουσιάστηκε κατά την ψήφιση του νόμου και με την οποία για την πώληση των κόκκινων δανείων θα γινόταν ρυθμίσεις και κουρέματα οφειλών, ώστε να ωφεληθούν οι δανειολήπτες.

Πιο συγκεκριμένα τι σας ζητήσαμε, τι σας συζητήσαμε και τι σας προτείνουμε. Πρώτον, να επιβληθεί στα funds να δηλώνουν καθαρά το ποσό αγοράς με το οποίο έχουν αποκτήσει τα δάνεια από τις τράπεζες με τροποποίηση ή επαναδιατύπωση της δικής σας απόφασης, της 19/169 από 9-2-2024. Δεύτερον, να μπει ανώτατο όριο του ποσού των δανείων που απαιτούν οι δανειστές, αντί να ζητούν ολόκληρο το ποσό, το οποίο, μαζί με τις ανεξέλεγκτες επιβαρύνσεις, κάνει τη διαχείριση από τον δανειολήπτη απαγορευτική. Τρίτον, να τροποποιηθεί ο αλγόριθμος του εξωδικαστικού με ευνοϊκότερες δόσεις και κουρέματα πανωτοκίων για πραγματική εφαρμογή της διαδικασίας που οδηγεί σε μεγαλύτερα αποτελέσματα.

Τέταρτον, ο εξωδικαστικός, ο οποίος είναι σωστό εργαλείο, να είναι υποχρεωτικός για όλους. Δεν γίνεται τα funds να αγοράζουν σε χαμηλό ποσοστό –νομίζω μέχρι 30%- και να απαιτούν από τους οφειλέτες το 100%, ενώ παράλληλα προσέρχονται στον εξωδικαστικό συμβιβασμό, αλλά απορρίπτουν την πρόταση ρύθμισης κυρίως όταν υπάρχει κάποιο ακίνητο στην κατοχή του δανειολήπτη. Από την άλλη πλευρά οι servicers, παρ’ ότι δεν είναι υποχρεωμένοι να αποδεχθούν την πρόταση του εξωδικαστικού, ανεβοκατεβάζουν αυθαίρετα και κατά το συμφέρον τους τα ποσά οφειλών ή τις αξίες των περιουσιακών στοιχείων των δανειοληπτών -αλλοιώνοντας, όμως, έτσι την όποια πρόταση εξάγει το υπολογιστικό εργαλείο- τα οποία αναρτούν στην πλατφόρμα χωρίς να δίνουν λόγο σε κανέναν και αρνούμενοι να ανταποκριθούν στα αιτήματα διόρθωσης των δανειοληπτών, παρεμποδίζοντας έτσι την ένταξή τους στον εξωδικαστικό.

Πέμπτον, να λαμβάνουν γνώση της πρότασης του εξωδικαστικού όταν την απορρίπτει το fund και με τεκμηριωμένη επιχειρηματολογία, διότι τα funds απορρίπτουν την πρόταση του εξωδικαστικού με αιτιολογία ατεκμηρίωτη και εξαιρετικά επιγραμματική. Έχουμε μια κωδικοποίηση που στείλαμε στη γραμματεία για να τη δείτε. Είναι τραγικά αυτά που επικαλούνται. Η πλατφόρμα, λοιπόν, του εξωδικαστικού, όχι μόνο αυτοακυρώνεται, λόγω της μη υποχρεωτικής συμμετοχής των funds, αλλά επιπλέον λειτουργεί ως δούρειος ίππος υπέρ των funds και των servicers, λειτουργώντας μια καλοστημένη βάση όλων των ευαίσθητων δεδομένων των δανειοληπτών, οι οποίοι υποχρεώνονται να συναινέσουν στην άρση του τραπεζικού και φορολογικού τους απορρήτου, αλλιώς δεν μπορούν να υποβάλουν την αίτησή τους, και αυτοί, δυστυχώς, αποδέχονται για να το πράξουν, πιστεύοντας καλόπιστα, αλλά αφελώς ότι θα μπορέσουν έτσι να ρυθμίσουν τις όποιες οφειλές τους. Έτσι με τη συναίνεσή τους αυτή, όλα τους τα δεδομένα, που σε καμμία περίπτωση δεν θα τα έδινε κανείς σε έναν αντίδικο, είναι διαθέσιμα σε κάθε fund και εταιρεία διαχείρισης, και οι οποίες, κατά τη γνωστή πλέον τακτική τους, θα τα χρησιμοποιήσουν εναντίον του δανειολήπτη και σε όφελός τους την επόμενη μέρα που θα βρεθούν αντίδικοι, γιατί στην ουσία είναι αντίδικοι μέχρι να υπογραφεί κάποια ρύθμιση.

Έκτον, να δημιουργηθεί ηλεκτρονική πλατφόρμα υπολογισμού των τόκων προσιτή σε όλους. Ο υπολογισμός από τα funds των τόκων και της δόσης, ειδικά με κυμαινόμενο επιτόκιο, δεν παρέχει ασφάλεια για την ορθότητά του, αφού τα funds διογκώνουν τους τόκους και κανείς δεν μπορεί να τα ελέγξει.

Έβδομον, να εξετάσουμε πραγματικό κούρεμα των τόκων που δημιούργησε το μεγάλο διάστημα εκκρεμοδικίας των υποθέσεων του ν.3869 -σχεδόν δέκα χρόνια- που απορρίφθηκαν από τα ειρηνοδικεία και δεν κατόρθωσαν να υπαχθούν με μείωση ανέφικτων προκαταβολών και υψηλών δόσεων, που λειτουργούν απαγορευτικά στην ένταξη των δανειοληπτών σε μια νέα ρύθμιση.

Όγδοον, να διευρύνουμε την κατηγορία των ευάλωτων με αύξηση των εισοδηματικών κριτηρίων ή με μια δεύτερη κατηγορία. Ένας μόνο άνεργος με πρώτη κατοικία σε κόκκινο δάνειο και πραγματικό εισόδημα 260 ευρώ του ελάχιστου εγγυημένου εισοδήματος, πραγματικό εισόδημα, που έχει και ένα σπίτι αξίας 70.000 ευρώ -καταλαβαίνετε για τι σπίτι μιλάμε- άλλα 4.000 τεκμήριο, και δεν μπορεί να βγάλει βεβαίωση, λες και μπορεί να αποπληρώσει τη δόση του δανείου με τεκμήριο. Αυτό νομίζω ότι είναι τραγικό.

Επί τη ευκαιρία, αλήθεια από το σύνολο των 70 δισεκατομμυρίων κόκκινων δανείων ξέρετε πόσους έχετε προβλέψει να γίνουν ευάλωτοι με βεβαίωση; Εννιά. Να υπάρξουν ρητές, σαφείς, ευεργετικές διατάξεις για τους κληρονόμους των υπαχθέντων στον ν.3869/2010 και τον εξωδικαστικό μηχανισμό ρύθμισης οφειλών δανειοληπτών προς την κατεύθυνση της συνέχισης της υφιστάμενης ρύθμισης από τους κληρονόμους για να μην απαιτούνται σε βάρος όλων ή να αποδέχονται διογκωμένα χρέη που θα πρέπει εκ νέου να ρυθμιστούν.

Δέκατον, να υπάρξει πρόβλεψη ρύθμισης για τους πλειστηριασμούς σε εθνικά ευαίσθητες περιοχές. Διαφορετικά βγάζουμε μόνοι τα μάτια μας με τις μεταβιβάσεις περιουσιών. Είναι κάτι πραγματικά που δεν καταλαβαίνετε, γιατί δεν θέλω να πω κάτι περισσότερο σε αυτό;

Ενδέκατον, να δημιουργηθεί ενιαία πλατφόρμα για τα funds που θα ελέγχεται από το Υπουργείο και με κυρώσεις πρόστιμα που δεν θα επιδέχονται αμφισβήτησης ή σε κάθε περίπτωση θα πρέπει να αποπληρώνονται για να προσβληθούν, καθώς και ανάκληση της άδειας σε περίπτωση υποτροπής.

Κύριε Υπουργέ, είναι έντεκα παρεμβάσεις, έντεκα προτάσεις που μπορούν να αποτελέσουν ένα νέο συμπληρωματικό νομοθέτημα. Δώσαμε ως πολιτεία στις τράπεζες και στα funds και το πεπόνι και το μαχαίρι. Καταλαβαίνω ότι το πεπόνι δεν μπορούμε να το πάρουμε πια πίσω. Μπορούμε, όμως, το μαχαίρι να το δώσουμε σε ένα χέρι που θα κάνει δίκαιη διανομή, που θα κάνει κατανομή ευθυνών εκεί που αναλογούν.

Έτσι κερδίζεται, κύριε Υπουργέ, η εμπιστοσύνη των πολιτών. Δεν ζητάμε να χαρίσετε σπίτι σε κανέναν που δεν του ανήκει. Δεν ζητάμε να πάρει τίποτε χωρίς να πληρώσει. Ζητάμε απαλλαγή από το άδικο και την υπερβολή.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βλάχο.

Θα απαντήσει ο Υπουργός Εθνικής Οικονομίας και Οικονομικών, ο κ. Κωνσταντίνος Χατζηδάκης.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, αγαπητέ κύριε Βλάχε, έχω απαντήσει σε αυτή την ερώτηση στη Βουλή προσφάτως και αμέσως με δική μου δισέλιδη απάντηση, διότι κάποια στιγμή ελέχθη ότι δήθεν δεν απήντησα και πράγματι με μία περισσοτέρων σελίδων απάντηση της αρμόδιας γενικής γραμματέως, όπως είναι η πάγια πρακτική, όπως συνηθίζεται σε αυτού του είδους τις ερωτήσεις.

Παρ’ όλα αυτά, με την καινούργια σας ερώτηση μου δίνεται η ευκαιρία ξανά να σημειώσω ορισμένα βασικά στοιχεία τόσο για τη δική σας ενημέρωση όσο και για την ενημέρωση των Ελλήνων πολιτών, ξεκινώντας από την παρατήρηση ότι προφανώς κανένας σε αυτή την Αίθουσα και σε οποιαδήποτε πτέρυγα δεν είναι πιο ευαίσθητος κοινωνικά από τους υπόλοιπους. Αν το πιστεύαμε αυτό, πράγματι θα ήταν λαϊκισμός. Όμως, είμαι βέβαιος ότι ούτε εσείς το πιστεύετε ούτε εγώ το πιστεύω. Και οι δύο έχουμε την ίδια κοινωνική ευαισθησία.

Στο πλαίσιο αυτής της αντιλήψεως πρέπει ασφαλώς να νοιαζόμαστε για αυτούς που δεν μπορούν να αντεπεξέλθουν στις ανάγκες τους με τη μεγαλύτερη δυνατή στήριξη -και θα πω και τι ακριβώς έχουμε κάνει-, αλλά την ίδια στιγμή να θυμόμαστε, γιατί δεν είναι πολύς ο χρόνος που έχει μεσολαβήσει, ότι εάν κινηθεί κανείς αλόγιστα και υιοθετήσει λαϊκίστικες πρακτικές, στο τέλος δεν την πληρώνουν οι τράπεζες, όπως οι λαϊκιστές ισχυρίζονται, αλλά την πληρώνουν οι καταθέτες, γιατί τα χρήματα που είναι στις τράπεζες είναι των καταθετών και οι φορολογούμενοι. Θυμόμαστε ακόμα τι έγινε με τις αλλεπάλληλες ανακεφαλαιοποιήσεις της περασμένης δεκαετίας, έτσι ώστε όλοι μας να είμαστε πιο προσεκτικοί, διότι έχουμε απέναντί μας τους Έλληνες πολίτες και η συντριπτική πλειονότητά τους είναι καταθέτες -μια μεγάλη πλειοψηφία πάντως- και σίγουρα πολύ περισσότεροι, όλοι αν συμπεριλάβουμε και τους έμμεσους φόρους, είναι φορολογούμενοι.

Εν πάση περιπτώσει, θέλω, λοιπόν, να γίνω πιο συγκεκριμένος και να υπογραμμίσω και εδώ ότι τα μισά από τα μέτρα, τα οποία προτείνονται έχουν, ήδη, υλοποιηθεί ή υλοποιούνται, ενώ κάποια άλλα θα μας οδηγήσουν φοβάμαι πίσω σε κάποιες από τις βασικές αρχές του λεγόμενου νόμου Κατσέλη, με αποτέλεσμα όχι να κερδίσουν, αλλά να χάσουν οι δανειολήπτες τους οποίους θέλετε -είμαι βέβαιος ειλικρινά- να προστατέψετε.

Ποια είναι τα μέτρα για να γίνω συγκεκριμένος, τα οποία ήδη εφαρμόζονται από αυτά που προτείνετε; Είναι η δημοσίευση των στατιστικών στοιχείων, η προδικασία πριν την επιβολή κατάσχεσης, η υποχρεωτική λειτουργία πλατφόρμας προσωποποιημένης ενημέρωσης για τους δανειολήπτες, η διεύρυνση στην περίμετρο του εξωδικαστικού μηχανισμού, που κατέστη επίσης υποχρεωτικός για τους ευάλωτους συμπολίτες μας, καθώς επίσης κατέστη υποχρεωτικός και ευνοϊκότερος για τα άτομα με αναπηρία. Αυτά εφαρμόσαμε.

Και ποια είναι εκείνα που μπορούν να βλάψουν τους δανειολήπτες από αυτά που προτείνονται; Είναι, παραδείγματος χάριν, αφ’ ενός ο μη αντικειμενικός προσδιορισμός του δανειολήπτη που χρειάζεται προστασία, καθώς όχι μόνο τίθεται ένα ζήτημα διαφάνειας, αλλά και ένα θέμα δυσάρεστων αιφνιδιασμών για τους δανειολήπτες από ανάλογες δικαστικές αποφάσεις στο μέλλον και αφ’ ετέρου οι καθυστερήσεις στη συζήτηση της υπόθεσης από τα δικαστήρια, καθώς με βάση τη λογική που προτείνετε στην ερώτηση όχι μόνο θα υπάρξει διαιώνιση του προβλήματος, αλλά επίσης θα υπάρξουν και δυσάρεστοι αιφνιδιασμοί στους δανειολήπτες.

Τι θέλω να πω; Στο 50% των περιπτώσεων στο πλαίσιο του νόμου Κατσέλη υπήρχε απένταξη από την προστασία με αντίστοιχες αποφάσεις των δικαστηρίων κάποια στιγμή αργότερα από την αρχική απόφαση, με αποτέλεσμα την επιβάρυνση των δανειοληπτών στη συνέχεια με δυσανάλογους τόκους. Άρα με αυτές τις πρακτικές -και το υπογραμμίζω αυτό- οι δανειολήπτες δεν κερδίζουν, χάνουν. Δεν χάνουν ούτε οι τράπεζες ούτε οι servicers ούτε τα funds με αυτές τις συγκεκριμένες δύο πρακτικές. Χάνουν οι δανειολήπτες. Είναι καλές προθέσεις, δηλαδή, αλλά με πολύ δυσμενή αποτελέσματα τελικά για τους κόκκινους δανειολήπτες.

Σημειώνω για μία ακόμη φορά πως η Κυβέρνηση της Νέας Δημοκρατίας παρέλαβε το 2019 μια άνευ προηγουμένου κατάσταση όχι μόνο για τα εθνικά, αλλά και για τα ευρωπαϊκά δεδομένα σε σχέση με τα κόκκινα δάνεια ως αποτέλεσμα της δεκαετούς κρίσης που είχε προηγηθεί.

Θέτοντας αμέσως το ζήτημα σε προτεραιότητα υιοθετήσαμε μια σειρά πρωτοβουλιών, όπως οι έξι γνωστοί στους Βουλευτές νόμοι της Κυβέρνησης της Νέας Δημοκρατίας: Ο ν.4738/2020, ο ν.4818/2021, ο ν.4912/2022, ο ν.5024/2023, ο ν.5043/2023 και ο ν.5072/2023. Αυτοί οι νόμοι ψηφίστηκαν μετά από διαβούλευση με τους κοινωνικούς φορείς με την υιοθέτηση καλών διεθνών πρακτικών και με τη στήριξη από την κοινοβουλευτική ομάδα της Νέας Δημοκρατίας.

Ειδικά μετά τις εκλογές του 2023, με εμένα Υπουργό δηλαδή, η Κυβέρνηση με τη στήριξη της Βουλής ενίσχυσε ακόμα περισσότερο το σχετικό οπλοστάσιό της με διάφορες επιπλέον πρωτοβουλίες. Ποιες; Θα σας τις πω μία-μία. Επιβλήθηκαν νέες υποχρεώσεις διαφάνειας και ενημέρωσης προς τους servicers σε σχέση με τους δανειολήπτες. Ενισχύθηκε ο εξωδικαστικός μηχανισμός και επιταχύνθηκε φυσικά. Διευρύνθηκε, όπως είπα πριν, η περίμετρός του προς όφελος των ευάλωτων συμπολιτών μας. Έγινε υποχρεωτικός για τους ευάλωτους και ακόμη περισσότερο για τα άτομα με αναπηρία.

Για αυτό μετά τις εκλογές του 2023 παρατηρούμε πολύ μεγαλύτερη επιτάχυνση στον εξωδικαστικό μηχανισμό. Παραδείγματος χάριν, τον Σεπτέμβριο του 2024 έχουμε περισσότερες υποθέσεις που πέρασαν και εγκρίθηκαν από τον εξωδικαστικό μηχανισμό κατά 75% σε σχέση με τον Σεπτέμβριο του 2023, μέσα σε ένα χρόνο, λόγω των καινούργιων μέτρων που μαζί ψηφίσαμε. Έχουμε μεγαλύτερα κουρέματα μετά τις εκλογές του 2023 στις οφειλές με μέσο όρο έως και 28% παραπάνω για τράπεζες και servicers. Έχουμε μικρότερα επιτόκια αποπληρωμής, γιατί και αυτό το ρυθμίσουμε και υπάρχουν πια χαμηλότερα επιτόκια και ασφαλώς καλύτερη αντιμετώπιση όσων έχουν πραγματική ανάγκη.

Βλέπουμε, λοιπόν, πως δεν μειώθηκαν απλώς τα κόκκινα δάνεια, αλλά έχει γίνει κάτι πολύ σημαντικό που θέλω να το ξέρουν όλες οι Ελληνίδες και όλοι οι Έλληνες. Από εκεί που το 2019 στα εκατό πράσινα δάνεια αντιστοιχούσαν και εκατό κόκκινα δάνεια, τώρα στα εκατό πράσινα δάνεια αντιστοιχούν πενήντα κόκκινα δάνεια μόνο. Έχουμε, δηλαδή, μία πολύ σημαντική βελτίωση που δεν έτυχε, πέτυχε. Ήταν αποτέλεσμα τόσο των πρωτοβουλιών που πήραμε προ των εκλογών του 2023 όσο και των πρωτοβουλιών που πήραμε μετά τις εκλογές του 2023 που τις περιέγραψα στην λεπτομέρεια τους και ανέφερα και τα αποτελέσματά τους.

Η πρόοδος αυτή δεν αφορά στις τράπεζες, όπως υποστηρίζουν ορισμένοι. Πρωτίστως αφορά στους δανειολήπτες. Διότι τα δάνεια που ρυθμίζονται και αντιμετωπίζονται τα προβλήματά τους είναι, χωρίς καμμία αμφιβολία, ποιος θα υποστηρίξει το αντίθετο, και δάνεια των δανειοληπτών. Αυτοί πιέζονται και γι’ αυτούς μιλάτε και καταλαβαίνω απολύτως την αφετηρία από την οποία ξεκινάτε. Οι δανειολήπτες, λοιπόν, αυτοί αντιμετωπίζουν τα θέματά τους και απαλλάσσονται από κινδύνους και από βάρη.

Με αυτή την τοποθέτηση ελπίζω ότι θα γίνει κατανοητή ακόμη περισσότερο η πρόοδος που έχει επιτευχθεί χάρη και στη δική σας ψήφο. Είμαι εδώ και για τη δευτερολογία μου και για περαιτέρω διευκρινήσεις, αλλά και για να αναφερθώ με περαιτέρω και πιο συγκεκριμένα στοιχεία στην πρόοδο που έχει επιτευχθεί τα τελευταία πέντε χρόνια, ακριβώς στο πλαίσιο πολιτικών μιας Κυβέρνησης που δεν θέλει μόνο να είναι οικονομικά αποτελεσματική, αλλά και κοινωνικά ευαίσθητη.

Διότι εμείς της Νέας Δημοκρατίας, κύριε Βλάχο, όλοι μας, την κοινωνική ευαισθησία δεν την εκχωρούμε σε κανέναν. Είμαστε ένα μεγάλο, φιλελεύθερο, λαϊκό, δημοκρατικό κόμμα. Όλοι μοιραζόμαστε βασικές αρχές από την εποχή που το κόμμα αυτό ιδρύθηκε από τον Κωνσταντίνο Καραμανλή και ισχυριζόμαστε με στοιχεία ότι οι δικές μας πολιτικές δεν είναι μόνο πολιτικές καλών προθέσεων, αλλά και αντίστοιχου αποτελέσματος, όπως οι πολιτικές στο πεδίο για το οποίο συζητάμε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Ναι, κύριε Πρόεδρε, και σας ευχαριστώ για τον χρόνο στην πρωτολογία, αλλά ήταν συγκεκριμένα θέματα που έπρεπε να λεχθούν.

Κύριε Υπουργέ, επανέρχεστε πάλι στο τι ψηφίστηκε στη Βουλή και ότι το ψήφισε η Κοινοβουλευτική Ομάδα της Νέας Δημοκρατίας. Σας το είπα και πριν. Μην το επικαλείστε αυτό. Ξέρουμε τι ψηφίσαμε. Θυμάστε, όμως, -και το είπα εδώ και το ξεπεράσατε- τι υποσχεθήκατε τότε στην εισήγηση. Υποσχεθήκατε ότι ψηφίζουμε τον νόμο για να έχουμε κουρέματα, για να έχουμε ρυθμίσεις προς όφελος των δανειοληπτών.

Εντάξει, τα πράγματα είναι όπως λέτε εσείς. Εγώ δεν καταλαβαίνω, όλοι αυτοί οι άνθρωποι που μας έχουν πολιορκήσει αυτό το διάστημα με όλα αυτά τα χαρτιά που στέλνουν, δεν καταλαβαίνουν ακριβώς το καλό τους; Αυτή είναι η απορία η δικιά μου. Εσείς παρουσιάζετε έναν κόσμο ιδανικά φτιαγμένο, ότι οι τράπεζες, ότι τα funds, ότι οι servicers. Ξέρετε ότι δεν μπορεί να τους βρει κανείς; Ξέρετε ότι δεν σηκώνουν τηλέφωνα; Ξέρετε ότι δεν λογαριάζουν κανέναν; Αναρωτηθήκατε ποτέ να δείτε ένας από τους servicers ή ένα από τα funds πόσους εργαζόμενους έχει για να διεκπεραιώσει υποθέσεις εκατομμυρίων; Δείτε αυτό το νούμερο. Να δείτε ελαφρά διπλάσιο νούμερο εργαζομένων για να χειριστεί θέματα εκατομμυρίων πολιτών. Για να καταλάβετε τη συμπεριφορά τους, για να καταλάβετε πώς φέρονται.

Είπατε ακόμη για τους ευάλωτους ότι «ήρθαμε και συμπληρώσαμε». Ναι, ήρθαμε και συμπληρώσαμε -και καλά κάναμε- για τους ανάπηρους πάνω από 67%. Έχετε κοιτάξει ακριβώς τις προϋποθέσεις; Ποιος είναι ευάλωτος κατ’ αρχάς; Ένας άνθρωπος που έχει γύρω στις 7.000 εισόδημα περίπου. Εμένα αυτό μου προκύπτει και πέστε μου αν κάνω λάθος. Όμως, με 7.000 εισόδημα κι όταν μέσα δεν είναι μόνο εισόδημα, είναι και τα τεκμήρια που προκύπτουν, όπως σας το είπα, είναι δυνατόν να του λέμε ότι του κάνουμε εξυπηρέτηση και το ρυθμίζουμε; Σας είπα, διευρύνετε τα κριτήρια. Φτιάξτε μια δεύτερη κατηγορία, την οποία πρέπει να αντιμετωπίσουμε για να μειωθούν όλοι αυτοί οι άνθρωποι.

Και το κυριότερο τώρα. Μου είπατε ότι ενημερώνουν, η πλατφόρμα που λειτουργεί. Δεν λειτουργεί τίποτα. Αυτά που απαντούν είναι κωδικοποιημένα. Τα έχω εδώ. Τα απάντησαν στη γραμματέα. Έχουν μέσα δεκατέσσερα σημεία και βάζουν μία φράση. Όχι τον λόγο για τον οποίο απερρίφθησαν. Ένα δικαιολογητικό. Αυτό δεν το καταλαβαίνει κανένας. Και πέστε μου γιατί πρέπει αυτό που απορρίπτει ο εξωδικαστικός -τον στηρίζουμε- βγάζει μία πρόταση, το fund τη μαθαίνει, ο δανειολήπτης δεν τη μαθαίνει ποτέ, εκτός αν την κάνει δεκτή. Αν την απορρίψει, δεν ξέρει τι πρόταση του απέρριψαν. Και απάντησε η γενική γραμματέας σας ότι «δεν το κάνουμε για να μην έχουμε συμφόρηση στα δικαστήρια». Δηλαδή, για να μην έχουμε συμφόρηση στα δικαστήρια, να μην πάνε οι άνθρωποι να βρούνε το δίκιο τους; Πρέπει να χάσουν το σπίτι τους; Αυτό μας λέτε; Και αυτή είναι η ευαισθησία την οποία θέλετε κι εγώ να κατανοήσω; Αυτό μου λέτε. Για να πετύχουμε αποσυμφόρηση των δικαστηρίων, δεν δίνουμε το δικαίωμα σε αυτούς τους ανθρώπους να πάνε να διεκδικήσουν το δίκιο τους.

Δεν παίζουμε με τους ίδιους κανόνες. Είναι αυτό που σας είπα. Έχουν και το μαχαίρι -διαχρονικά, δεν το δώσατε εσείς, γι’ αυτό είπα η πολιτεία το έδωσε- και το πεπόνι και το κάνουν ό,τι θέλουν. Δεν μπορείτε να τους πάρετε πίσω αυτά τα οποία έχουν. Το καταλαβαίνω. Ούτε ζήτησα εγώ να πάτε στον «νόμο Κατσέλη», στον ν.3869 ούτε στον νόμο αυτόν της Νέας Δημοκρατίας του 2008. Ξέρω ότι αυτά δεν γίνονται. Γίνονται, όμως, αυτά που λέμε, να λαμβάνουν γνώση οι δανειολήπτες για να γίνουν σεβαστοί. Γιατί πράγματι θέλουν να βρουν λύση.

Μου είπατε για τα κόκκινα δάνεια ότι μειώθηκαν. Πάλι επικαλείστε στατιστικά στοιχεία. Ξέρετε, η στατιστική είναι η επιστήμη της απάτης. Μπορείς να τη διαβάσεις όπως θέλεις. Κάντε έναν κόπο να μου πείτε από αυτά που ρυθμίστηκαν που λέτε, πόσα μειώθηκαν πραγματικά και πόσα πήγαν στα funds. Διότι αν πήγαν στα funds, δεν ρυθμίστηκαν. Ναι μεν δεν τα μετράμε στις τράπεζες. Αυτά τα στοιχεία δεν υπάρχουν πουθενά.

Εγώ θέλω να κλείσω, κύριε Πρόεδρε -γιατί δεν θέλω ούτε να επαναλαμβάνω τα ίδια, νομίζω ότι τα είπα πολύ καθαρά- επιλέγοντας δύο παρεμβάσεις συμπολιτών μας που μας στείλανε. Ο ένας είναι μηχανικός και πήρε δύο δάνεια από 300.000 από την Πειραιώς και από την Εθνική. Διαχειριζόταν καλά τα πράγματα και το 2012, όταν άρχισε η κρίση, πήγε στην τράπεζα και τους είπε «να σας δώσω ακίνητα να ξεχρεώσουμε». Όχι, δεν τα δέχτηκαν τότε και του είπαν «θέλουμε χρήματα». Βέβαια, χρήματα το 2012 δεν είχε κανείς και φυσικά προχώρησαν σε κατασχέσεις. Τι του πήραν για 600 χιλιάδες; Του έχουν πάρει ήδη έξι ακίνητα -ακίνητα μέσα στην πόλη δηλαδή, όχι χωράφια- και βρίσκεται αυτή την ώρα να χρωστάει και περίπου 1 εκατομμύριο. Ε, πέστε μου με ποια λογική. Εγώ δεν είπα να του χαριστεί τίποτα. Και λέει ο άνθρωπος: «Όταν πήγα και πήρα τα δάνεια η τράπεζα μου έδινε 1,5% προμήθεια αν τους πάω έναν καινούργιο δανειολήπτη». Αυτή σήμερα του έχει πάρει έξι ακίνητα και είναι και καταχρεωμένος. Αυτό είναι παράλογο! Δεν κινδυνεύει από αυτό η τράπεζα. Εγώ δεν σας είπα να πάρετε το κεφάλαιο. Σας είπα να ρυθμιστούν τα πανωτόκια, η υπερβολή. Γι’ αυτό σας μίλησα.

Ο δεύτερος, άλλος ταλαίπωρος, είχε μια μικρή βιοτεχνία που απασχολούσε δεκαπέντε ανθρώπους και έφτιαχνε πρόσθετα εξαρτήματα, χρήσιμα στην ιατρική. Του χρώσταγε το δημόσιο 750.000 κι έκανε το τόλμημα και ξανοίχθηκε να πάρει 250.000 για να κάνει επέκταση στην βιοτεχνία του. Τον πληρώνει το ελληνικό δημόσιο με ομόλογα. Του λέει για ένα χρόνο δεν θα μπορείς να τα μετακινήσεις και στο μεταξύ έρχεται το κούρεμα και οι 750.000 που του χρώσταγε γίνονται 40.000 και σήμερα είναι 26.000 μου λέει. Χάνει τη βιοτεχνία, τα χάνει όλα, χάνει το σπίτι η αδελφή του, που ήταν εγγυήτρια, και σήμερα του βγάζουν και αυτή τη βιοτεχνία σε πλειστηριασμό για 630.000, όταν η βιοτεχνία και ο χώρος και το οικόπεδο εκεί που είναι πολλαπλάσιας αξίας και το ξέρουν τα funds. Ε, αυτόν τον άνθρωπο πέστε μου εσείς τώρα να του πούμε ότι όλα πάνε καλά. Γινόμαστε δέκτες τέτοιων παρεμβάσεων συνέχεια.

Εγώ τι λέω; Λέω, διότι σας αναγνωρίζω ότι κι εσείς έχετε την καλή διάθεση αν θέλετε, να τα δούμε και να προσέλθουμε απονέμοντας δικαιοσύνη στο σύστημα που δεν δουλεύει δίκαια. Είναι προφανώς ευνοϊκό για τις τράπεζες και για τα funds και για τους servicers. Αυτό είναι πασιφανές. Το ξέρει όλος ο κόσμος. Γι’ αυτό και αντιδρά. Γιατί αρνείστε, αν αρνείστε, να το δούμε και να επανεξετάσουμε τι μέτρα μπορούμε να βελτιώσουμε. Και μπορούμε να βελτιώσουμε. Δηλαδή, το να γνωρίζει ο δανειολήπτης την εκτίμηση του εξωδικαστικού την οποία απέρριψε το fund. Γιατί να μην το ξέρει δηλαδή;

Γιατί το fund να ανεβάζει και να υπολογίζει κατά πώς θέλει τους τόκους και να μη δίνει λογαριασμό σε κανέναν; Τι ψηφίσαμε, δηλαδή; Τι δικαιώματα του έχουμε δώσει; Κι αν στο τέλος, τέλος έχουμε κάνει κάπου λάθος, ας το διορθώσουμε, κύριε Υπουργέ!

Αυτή που λέω εγώ είναι η πραγματικότητα και όχι αυτή που λέτε εσείς. Εγώ προφανώς δεν θα επανέλθω άλλο. Θέλετε να σας καταθέσω και στο πρώτο νομοσχέδιο που θα έρθει μία τροπολογία με όλα αυτά; Να την καταθέσω. Όμως, κάπου εκεί τελειώνει η αποστολή μου. Ούτε την Κυβέρνηση θα ρίξω εγώ ούτε κανένας άλλος συνάδελφος. Απλώς μεταφέραμε τη φωνή των συμπολιτών μας που διαμαρτύρονται. Θέλετε να την ακούσουμε όλοι μαζί -άλλωστε, συμφωνούμε ότι στο ίδιο καράβι είμαστε- και να δώσουμε λύσεις; Ελάτε να το κάνουμε. Εγώ νομίζω ότι πρέπει να τολμήσετε. Οι τράπεζες σώθηκαν από τον κόσμο και είναι προκλητικό να βλέπουμε αυτές τις ημέρες πόσα ήταν τα κέρδη των τραπεζών. Οι τράπεζες σήμερα δεν κινδυνεύουν, γιατί τις έσωσε ο ελληνικός λαός. Και δεν τις έσωσε μόνο για να του φυλάνε τις καταθέσεις.

Και μιας και είπατε για τις καταθέσεις, σιγά μη χάσουν τις καταθέσεις και τα επιτόκια που δίνουν. Όμως, αυτό είναι άλλο θέμα. Αυτό είναι που πρέπει να τολμήσετε και αυτό είναι που εγώ σήμερα θέλω να θέσω, κλείνοντας αυτή την ερώτηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Βλάχο.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Εγώ, κύριε Βλάχο, πρώτα απ’ όλα ήθελα να σας πω ότι δεν σας ζητάω να μετανοήσετε όχι μόνο διότι σας ξέρω, αλλά και διότι θα ήταν απαράδεκτο από την πλευρά μου να ζητήσω από οποιονδήποτε Βουλευτή να μετανοήσει.

**ΓΕΩΡΓΙΟΣ ΒΛΑΧΟΣ:** Επειδή με ξέρετε, ξέρετε ότι δεν πρόκειται και να το κάνω.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Άλλωστε, ήσασταν Υφυπουργός μου και εγώ Υπουργός, είχαμε συνεργαστεί επί εννέα μήνες, όπως και με τον κ. Μπούγα που κάθεται εδώ. Προηγουμένως τα θυμόμασταν. Επομένως είμαστε παλιοί γνώριμοι και όλη αυτή η συζήτηση δεν γίνεται για να υψώσουμε τους τόνους, αλλά γίνεται στο πλαίσιο μιας αντιπαράθεσης.

Δεν σας ζητάω, λοιπόν, να μετανοήσετε, αλλά κι εσείς μη μου ζητάτε να εφαρμόσω πράγματα τα οποία θα ήταν εσφαλμένα και για τα οποία ο λογαριασμός από τους πολίτες δεν θα ερχόταν στο τέλος σε εσάς, αλλά σε μένα. Εγώ έχω την υποχρέωση να μείνω σε μια γραμμή που να συνδυάζει την οικονομική σοβαρότητα με την κοινωνική ευαισθησία. Και αυτό είναι εκείνο το οποίο επιδιώκω να κάνω. Ποτέ δεν είπα ότι το πρόβλημα είναι ή ήταν ανύπαρκτο. Είπα ότι περιορίστηκε και απέδειξα ότι περιορίστηκε. Άλλωστε, αυτό είναι σε αντιστοιχία και με τις συζητήσεις που γινόντουσαν και γίνονται στα μέσα ενημέρωσης. Αν ανατρέξετε και δείτε πόσο συχνά αναδεικνύεται αυτό το πρόβλημα, θα δείτε ότι πριν από κάμποσα χρόνια συζητείτο πολύ περισσότερο. Τους τελευταίους μήνες, ιδιαίτερα μετά την ψήφιση του νόμου που κάναμε τον περασμένο Δεκέμβριο, το πρόβλημα αυτό συζητείται πολύ λιγότερο στην κοινωνία, διότι ακριβώς τρέχει γρήγορα ο εξωδικαστικός μηχανισμός, διότι καλύπτονται πολύ περισσότερο οι ευάλωτοι, διότι τα επιτόκια στις ρυθμίσεις είναι ευνοϊκότερα, αλλά και εξαιτίας μιας σειράς άλλων πραγμάτων τα οποία περιέγραψα. Αυτά είναι εκεί, υπάρχουν, τα γνωρίζει η κοινωνία, τα γνωρίζουν οι πάντες.

**ΓΕΩΡΓΙΟΣ ΒΛΑΧΟΣ:** Πόσοι ευάλωτοι…(δεν ακούστηκε)

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Εκείνο που, επίσης, γνωρίζει η κοινωνία είναι ότι με εμάς Κυβέρνηση και με μένα Υπουργό υπάρχουν υποχρεώσεις των servicers από τον περασμένο Δεκέμβριο και ο νόμος αυτός θα εφαρμοστεί μέχρι και της τελευταίας λέξης του. Αυτό το έχω σημειώσει ξανά στη Βουλή. Δεν χρωστάω σε κανέναν. Δεν χρωστάω σε καμμία τράπεζα, σε κανέναν fund και σε κανέναν servicer, αλλά λαϊκιστής δεν πρόκειται να γίνω. Εγώ για να γίνω προσωρινά ευχάριστος στην άλφα ή στη βήτα τηλεοπτική εκπομπή ή στον οποιονδήποτε αναλυτή που λέει εύκολα τις δικές του θεωρίες για να γίνει αρεστός, δεν πρόκειται να φύγω από μερικές βασικές αρχές που αποτελούν τη γραμμή της υπευθυνότητας και της σοβαρότητας και που στο κάτω-κάτω ήταν πάντοτε η γραμμή του Κωνσταντίνου Καραμανλή, ο οποίος είμαι βέβαιος ότι πρωτίστως εμπνέει κι εσάς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Από εκεί και πέρα, ακριβώς σε αυτή τη λογική της σοβαρότητας και των στοιχείων, θέλω να σας πω ότι δεν έχει νόημα να συζητήσουμε την υιοθέτηση μέτρων που θα μας ξαναγυρίσουν στις βασικές αρχές του νόμου Κατσέλη, διότι ο νόμος αυτός ακυρώθηκε σε κάποιο βαθμό και από τον ίδιο τον ΣΥΡΙΖΑ, διότι δεν λειτούργησε στην πράξη. Και σας είπα δύο συγκεκριμένες τουλάχιστον προτάσεις που κάνετε και που είναι μέσα σε βασικές προβλέψεις του νόμου Κατσέλη. Αντιθέτως, έχει νόημα το να υποστηρίξουμε τα μέτρα που ψηφίσαμε, διότι ακριβώς αυτές οι πρωτοβουλίες μας αντιμετωπίζουν στην πράξη το πρόβλημα σε κάποιο βαθμό προς όφελος των δανειοληπτών.

Φυσικά είμαστε πάντοτε ανοικτοί σε προτάσεις για βελτιώσεις. Όλα τα εξετάζουμε. Άλλωστε, γιατί φέραμε τον νόμο του 2023; Θα μέναμε στους προηγούμενους νόμους αν βλέπαμε ότι όλα είναι τέλεια. Όμως, η αγορά λειτουργεί κάθε μέρα, οι πρωτοβουλίες δοκιμάζονται στην πράξη, τεστάρουμε πώς λειτουργούν τα πράγματα και αντίστοιχα κινούμαστε.

Επομένως δεν ήρθαμε εδώ πέρα να σας πούμε «ξέρετε, κύριε Βλάχο, όλα είναι τέλεια». Αυτό που σας λέμε είναι ότι τα πράγματα βελτιώνονται χάρη και στη δική σας ψήφο και υπάρχουν συγκεκριμένα στοιχεία που το αποδεικνύουν, ενώ είμαστε πάντοτε εδώ με υπευθυνότητα και χωρίς λαϊκισμό για να υιοθετούμε εκείνες τις πρωτοβουλίες που πράγματι υπηρετούν τόσο την εθνική οικονομία, αλλά και λαμβάνουν υπ’ όψιν τους ότι εκτός από κόκκινους δανειολήπτες υπάρχουν και πράσινοι δανειολήπτες, οι οποίοι με δυσκολία εκπληρώνουν τις υποχρεώσεις τους, ενώ την ίδια στιγμή, επίσης, λαμβάνουν υπ’ όψιν τους και τη μεγάλη πίεση που δέχονται πάρα πολλοί κόκκινοι δανειολήπτες.

Δείτε τώρα πώς αποδίδουν τα μέτρα που ψηφίσαμε μαζί, επειδή από την τοποθέτησή σας αντιλαμβάνομαι ότι μέσα σας το αμφισβητείτε. Οι ρυθμίσεις, λοιπόν, του εξωδικαστικού μηχανισμού κινούνται πλέον σε επίπεδα ιστορικού υψηλού. Τον Σεπτέμβριο του 2024, τον περασμένο μήνα δηλαδή, καταγράφονται πλέον είκοσι τρεις χιλιάδες επτακόσιες δεκατρείς επιτυχείς ρυθμίσεις για αρχικές οφειλές ύψους 7,9 δισεκατομμυρίων ευρώ. Σε σχέση με τον Σεπτέμβριο του 2023, ένα χρόνο πριν, καταγράφεται αύξηση των ρυθμίσεων κατά 52,2% και σε σχέση με τον Σεπτέμβριο του 2022 αύξηση 75,7%. Και για να το πούμε σε ευρώ, τον Σεπτέμβριο του 2023 οι επιτυχείς ρυθμίσεις αφορούσαν αρχικές οφειλές 326 δισεκατομμυρίων ευρώ, ενώ σήμερα 7,9 δισεκατομμυρίων ευρώ.

Επιπλέον, σε ό,τι αφορά τις διμερείς ρυθμίσεις μεταξύ των servicers και των δανειοληπτών, ακόμα και τον Αύγουστο, που προφανώς πέφτουν οι ρυθμοί λόγω θέρους, πραγματοποιήθηκαν ρυθμίσεις για δύο χιλιάδες εξακόσιους οκτώ δανειολήπτες που αντιστοιχούν σε 150 εκατομμύρια ευρώ οφειλών. Αυτά δεν είναι θεωρίες, αυτά γίνονται κάθε μέρα και κάθε μήνα. Και συνολικά το 2019 τα μη εξυπηρετούμενα δάνεια σε τράπεζες και servicers μαζί ανέρχονταν σε 92,2 δισεκατομμύρια ευρώ, ενώ τον Ιούνιο του 2024 έχουν μειωθεί σε 69,9 δισεκατομμύρια ευρώ και βαίνουν μειούμενα. Αυτά έγιναν με Κυβέρνηση της Νέας Δημοκρατίας και με μια Κοινοβουλευτική Ομάδα που στηρίζει αυτή την πολιτική.

Επιπλέον, όπως είπα και πριν, εκεί που το 2019 στα εκατό πράσινα δάνεια αντιστοιχούσαν εκατό κόκκινα, το 2024 στα εκατό πράσινα αντιστοιχούν πλέον πενήντα κόκκινα.

**ΓΕΩΡΓΙΟΣ ΒΛΑΧΟΣ:** Σας είπα πόσα ρυθμίστηκαν και πόσα μεταβιβάστηκαν!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Η βελτίωση αυτή είναι πολύ σημαντική και αναγνωρίζεται από όλους τους διεθνείς οργανισμούς που ασχολούνται με την οικονομία. Καθοριστικό ρόλο στη σημαντική αναβάθμιση της ελληνικής οικονομίας από τους διεθνείς οίκους παίζει η αντιμετώπιση του κόκκινου ιδιωτικού χρέους όχι μόνο στην ενίσχυση της ανάπτυξης και της απασχόλησης, αλλά και στη στήριξη των δανειοληπτών μετά από πολλά χρόνια παθογένειας και ταλαιπωρίας.

Προφανώς η Κυβέρνηση δεν πανηγυρίζει για ένα μεγάλο κοινωνικό πρόβλημα ούτε περιμένει κανείς να της πει ευχαριστώ. Αντιμετωπίζουμε και αντιμετωπίσαμε μέχρι τώρα το μεγαλύτερο από αυτής της απόψεως πρόβλημα που υπήρχε σε όλη την Ευρώπη, λόγω της κληρονομιάς του παρελθόντος. Είμαστε υποχρεωμένοι, λοιπόν, να κάνουμε αυτή την προσπάθεια με ευαισθησία, αλλά και σοβαρότητα. Ωστόσο, νομίζω πως πρέπει όλοι να αναγνωρίσουμε ότι κληρονομήσαμε ένα τεράστιο πρόβλημα όχι μόνο για τα ελληνικά, αλλά για τα ευρωπαϊκά δεδομένα και ότι παρά ταύτα το έχουμε περιορίσει σε πολύ σημαντικό βαθμό. Όμως, πρέπει να συνεχίσουμε σε αυτό τον δρόμο, διότι φέρνει αποτελέσματα, κάτι που οφείλουμε στους Έλληνες.

Οφείλουμε να εξετάζουμε τα ζητήματα σε βάθος και με σοβαρότητα, οφείλουμε να διδασκόμαστε από τις εμπειρίες του παρελθόντος -ναι, δεν είμαστε αυτάρεσκοι-, όπως οφείλουμε και να εφαρμόσουμε τα μέτρα που εξήγγειλε και ψηφίσαμε.

Επομένως είμαστε εδώ να βελτιώσουμε. Είμαστε εδώ να ακούμε προτάσεις –και δικές σας προφανώς, αλίμονο, πρωτίστως- οι οποίες έρχονται να βελτιώσουν τα πράγματα. Αποδεικνύεται συνεχώς ότι με τις επανειλημμένες νομοθετικές πρωτοβουλίες που έχουμε, αυτό το οξύ πρόβλημα ερχόμαστε -ανάλογα με τις εξελίξεις- να το αντιμετωπίσουμε. Δύο πράγματα δεν μπορούμε να κάνουμε. Πρώτον, δεν μπορούμε να υιοθετήσουμε μέτρα που έχουμε ήδη ψηφίσει, γιατί αυτό καταλαβαίνετε ότι θα ήταν αστείο γιατί έχουν ήδη υιοθετηθεί τα μέτρα. Τα μέτρα που υιοθετήσαμε θα τα εφαρμόσουμε. Μαζί τα υιοθετήσαμε. Μην τα προτείνουμε εκ νέου, να εφαρμόσουμε δηλαδή μέτρα υιοθετημένα.

Κατά δεύτερον, θα προχωρήσουμε μπροστά με βάση τις καλές πρακτικές διεθνώς, μακριά από λαϊκιστικές προσεγγίσεις. Είμαι βέβαιος ότι και οι δύο έχουμε την ίδια ανησυχία. Και οι δύο δεν θέλουμε να κάνουμε κάτι που να είναι λαϊκίστικο, αλλά σοβαρό και υπεύθυνο.

Είμαι, λοιπόν, πάντοτε στη διάθεσή σας και στο γραφείο μου και στη Βουλή να συζητάμε και αυτό το θέμα και οποιοδήποτε άλλο θέμα στο πλαίσιο των αρχών και των κατευθύνσεων της Νέας Δημοκρατίας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

**ΓΕΩΡΓΙΟΣ ΒΛΑΧΟΣ:** Αν για σας, όμως, το να μαθαίνει την πρόταση του εξωδικαστικού ο δανειολήπτης είναι λαϊκισμός, για μένα δεν είναι!

**ΓΕΩΡΓΙΟΣ ΝΙΚΗΤΙΑΔΗΣ:** Πολύ σωστό!

**ΓΕΩΡΓΙΟΣ ΒΛΑΧΟΣ:** Αν μπορούμε να συνεννοηθούμε σε κάποια πράγματα, έχει καλώς!

**ΠΡΟΕΔΡΕΥΩΝ (Ιωάννης Πλακιωτάκης):** Συνεχίζουμε με την έβδομη με αριθμό 32/7-10-2024 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Χιλιάδες αγρότες καλούνται να επιστρέψουν χρήματα για τις λάθος πληρωμές από τον Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)».

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, ελπίζω –αν και δεν το νομίζω- να μην παρουσιάσετε και εσείς μια πραγματικότητα αγγελικά πλασμένη, όπως το έκανε προηγουμένως, όπως άκουγα, ο Υπουργός Οικονομικών για τους δανειολήπτες. Για έξι δευτερόλεπτα από τα νούμερα που ακούσαμε που έκαναν ρύθμιση, μόνο εβδομήντα δύο πήραν αναστολή πλειστηριασμού. Όμως, δεν το διαβάζει όλο το έγγραφο.

Αναφορικά με τον ΟΠΕΚΕΠΕ, λοιπόν, αυτό είναι κατάντια πλέον. Αυτό είναι κατάντια, κύριε Υπουργέ. Και εδώ δεν σώζεται η κατάσταση μόνο με λεκτικές παρεμβάσεις. Ο κατήφορος πρέπει να σταματήσει. Η απαίτηση του ΟΠΕΚΕΠΕ σε περίπου διακόσιες χιλιάδες αγρότες για καταβολή αχρεωστήτως καταβληθέντων είναι μία από τις μελανότερες σελίδες στην ιστορία του ΟΠΕΚΕΠΕ και στην ιστορία καταβολής των επιδοτήσεων.

Από πού να πρωτοξεκινήσει κάποιος; Κατ’ αρχάς, αυτό δείχνει μια ανικανότητα της Κυβέρνησης να διαχειριστεί το θέμα των επιδοτήσεων, όταν το θέμα αυτό ξεκίνησε από έρευνα του Ευρωπαϊκού Ελεγκτικού Συνεδρίου. Για ποιο πράγμα να πρωτομιλήσει κάποιος όταν ο αγρότης –και ο κτηνοτρόφος- δεν γνωρίζει πλέον ποια επιδότηση δικαιούται, όταν το 2022 για το 2022 υπήρξαν λάθη του τεχνικού συμβούλου; Λες και τον αγρότη τον ενδιαφέρει ποιος είναι ο τεχνικός σύμβουλος! Τον αγρότη τον ενδιαφέρει να πληρώνεται την επιδότησή του έγκαιρα και να είναι ολόκληρη, σύμφωνα με αυτό που δικαιούται.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Αυτό τον ενδιαφέρει, κύριε Υπουργέ. Ξέρω ότι κάποια στιγμή θα έρθετε σε σύγκρουση με αυτούς που φταίνε πραγματικά, γιατί εδώ φταίνε οι προηγούμενες ηγεσίες. Είναι αδύνατον να φταίει ο «άγνωστος Χ». Το 2023 είχαμε μειωμένες επιδοτήσεις όχι λόγω τεχνικών λαθών, αλλά λόγω του στρατηγικού σχεδίου της ΚΑΠ. Ποιος το σχεδίασε; Έγινε επί υπουργίας του κ. Λιβανού. Τότε, η Κυβέρνηση δεν είπε: «Αυτοί οι άνθρωποι που πήραν λιγότερα χρήματα πώς θα τα αναπληρώσουν από το στρατηγικό σχέδιο της ΚΑΠ;».

Τώρα καλούνται να πληρώσουν τα σπασμένα άλλου, προφανώς, σε μια ιδιαίτερα δύσκολη περίοδο. Και ειδικά στη Θεσσαλία, στην πατρίδα μας, που ξέρετε το υψηλό κόστος παραγωγής και το ότι όταν πολλοί δεν έχουν ακόμα πληρωθεί, καλούνται να πληρώσουν τα σπασμένα άλλου. Και δεν πρέπει για την ευθύνη να πετάμε τη μπάλα στην εξέδρα ότι φταίει ο σύμβουλος. Όχι. Ο ΟΠΕΚΕΠΕ είναι υπεύθυνος για τις πληρωμές και τον ΟΠΕΚΕΠΕ ούτως η άλλως τον εποπτεύει το Υπουργείο Αγροτικής Ανάπτυξης.

Η εφαρμογή υποβολής των δηλώσεων του ΟΣΔΕ 2004, πέρα από τη μεγάλη καθυστέρηση ένταξης στην εν λόγω διαδικασία, είχε πολλά και σημαντικά τεχνικά και διαδικαστικά προβλήματα και για πρώτη φορά στα χρονικά του ΟΣΔΕ η ημερομηνία λήξης της υποβολής έφτασε να είναι η 4η Οκτωβρίου. Πρόσφατα, ο Πανελλήνιος Σύλλογος Εργαζομένων του ΟΠΕΚΕΠΕ ανέφερε ότι είναι επιβεβλημένο οι όποιες διαδικασίες ελέγχων και πληρωμών υλοποιούνται να είναι σύμφωνες με τις προθεσμίες και απαιτήσεις των ενωσιακών και εθνικών διατάξεων, καθώς διακυβεύεται το μέλλον του οργανισμού.

Επιτέλους, κύριε Υπουργέ, βάλτε ένα τέλος σε αυτόν τον κατήφορο που υπάρχει στις πληρωμές του ΟΠΕΚΕΠΕ, γιατί κάθε χρόνο είναι και χειρότερα. Ο αγρότης δικαιούται να πληρώνεται εγκαίρως στην ώρα του. Δεν αρκούν οι λεκτικές μόνο αναφορές ότι θα εξυγιανθεί ο ΟΠΕΚΕΠΕ. Δεν αναζητήθηκε η πολιτική ευθύνη –δεν έγινε η ανάληψη- αλλά ούτε και η διοικητική για τα λάθη που έχουν γίνει και θα την πληρώσει ο αγρότης.

Ερωτάσθε πώς σκοπεύετε να αντιμετωπίσετε το θέμα των αχρεωστήτως καταβληθέντων, σύμφωνα με τον ΟΠΕΚΕΠΕ με τα χιλιάδες ειδοποιητήρια που ήρθαν σε όλη την Ελλάδα στους αγρότες.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόκκαλη.

Θα απαντήσει ο Υπουργός Αγροτικής Ανάπτυξης και Τροφίμων κ. Κωσταντίνος Τσιάρας.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Κύριε συνάδελφε, κατ’ αρχάς θέλω πραγματικά να σας ευχαριστήσω, διότι με την ερώτησή σας μου δίνετε την ευκαιρία να απαντήσω δημόσια σε ένα ζήτημα που έχει απασχολήσει σε πολύ μεγάλο βαθμό όλους τους ανθρώπους οι οποίοι ζουν και εργάζονται γύρω από τον πρωτογενή τομέα. Κι αν πρέπει κανείς να δει τη μεγάλη εικόνα, είναι βέβαιο ότι θα διαπιστώσει πολύ συγκεκριμένα βήματα τα οποία έχουν προηγηθεί, για να φτάσουμε σε αυτή τη σημερινή εξέλιξη.

Είναι γεγονός ότι ο ΟΠΕΚΕΠΕ μέσα από μία πρακτική η οποία επαναλαμβάνεται, συνήθως πιστοποιεί μη αχρεωστήτως καταβληθέντα ποσά. Πρώτη φορά, άραγε γίνεται φέτος; Πρώτη φορά είναι αυτή η φορά; Προφανώς και όχι, διότι αν δει κανείς από το 2014 και μετά, θα διαπιστώσει ότι με έναν πανομοιότυπο τρόπο επαναλαμβάνεται κατά κάποιον τρόπο και με μια συγκεκριμένη λογική η καταβολή μη αχρεωστήτως καταβληθέντων στους Έλληνες αγρότες και παραγωγούς οι οποίοι κάνουν κάθε φορά την ενιαία αίτηση ενίσχυσης προκειμένου να καταβληθούν οι κοινοτικοί πόροι, οι κοινοτικές επιδοτήσεις.

Μάλιστα, θα μπορούσα να σας πω ότι αυτό που διαφοροποιείται κάθε φορά είναι ο αριθμός των ανθρώπων στους οποίους δίνονται αχρεωστήτως καταβληθέντα. Θα σας πω και πάλι ότι φέτος υπήρξε αριθμός ρεκόρ για εκατόν ενενήντα επτά χιλιάδες αγρότες παραγωγούς, αλλά και το 2017 –που ενδεχομένως είναι μια περίοδος που μπορεί να σας θυμίζει πολλά- μιλούσαμε για έναν αριθμό που έφτανε τις εκατόν πενήντα εννέα χιλιάδες. Είναι λάθος του ΟΠΕΚΕΠΕ; Είναι μια διαδικασία η οποία επαναλαμβάνεται. Ναι, είναι λάθος του ΟΠΕΚΕΠΕ το γεγονός ότι παίρνει μια –εντός εισαγωγικών- «λάθος» χρονιά αναφοράς, με αποτέλεσμα να γίνεται αυτό το λάθος. Από εκεί και πέρα, όμως, είναι πολύ σημαντικό να δει και να διαπιστώσει κανείς ότι όλα αυτά συμβαίνουν ακριβώς γιατί υπάρχουν ελεγκτικοί μηχανισμοί, υπάρχει το Ευρωπαϊκό Ελεγκτικό Συνέδριο το οποίο ελέγχει όλη τη διαδικασία μέσα από την οποία γίνονται οι πληρωμές του ΟΠΕΚΕΠΕ, υπάρχει η Γενική Διεύθυνση Αγροτικής Ανάπτυξης της Ευρωπαϊκής Επιτροπής, υπάρχει ο Οργανισμός Πιστοποίησης και βεβαίως υπάρχει μια ήδη ειλημμένη και ανακοινωμένη απόφαση από μένα τον ίδιο να τεθεί ο ΟΠΕΚΕΠΕ υπό επιτήρηση, κάτι το οποίο εξήγγειλα από τις αρχές σχετικά Σεπτεμβρίου μιας και γνωρίζαμε ότι έπρεπε να γίνουν συγκεκριμένα βήματα.

Το γεγονός ότι ο ΟΠΕΚΕΠΕ αυτή τη στιγμή βρίσκεται υπό επιτήρηση από το Υπουργείο Αγροτικής Ανάπτυξης και Τροφίμων προκειμένου να υλοποιηθεί ένα σχέδιο δράσης το οποίο θα του δώσει τη δυνατότητα να λειτουργεί μέσα από κανόνες εξυγίανσης, μέσα από κανόνες διαφάνειας, μέσα από κανόνες δικαιοσύνης, αφορά σε μια απόφαση της σημερινής Κυβέρνησης και σε μια απόφαση η οποία θα οδηγήσει τον ΟΠΕΚΕΠΕ στην επόμενη μέρα.

Το ότι υπήρχαν προβλήματα στον ΟΠΕΚΕΠΕ δεν θα το αρνηθεί κανείς, βεβαίως και υπήρχαν. Το γεγονός ότι δεν υπήρχε πληροφοριακό σύστημα για τα έτη 2021-2022 είναι μια γνωστή πραγματικότητα. Το ζήτημα είναι ότι αυτή τη στιγμή στο σημείο που βρισκόμαστε, δεν θα μπορούσαμε σε καμμία περίπτωση να ξεπεράσουμε μια διαδικασία, η οποία πιθανόν, θα δημιουργούσε πολύ μεγαλύτερες συνέπειες στην ίδια τη λειτουργία του ΟΠΕΚΕΠΕ. Διότι μια από τις δεσμεύσεις που ανέλαβε ο οργανισμός ήταν η εγγραφή όλων αυτών των ποσών των αχρεωστήτως καταβληθέντων στο βιβλίο οφειλών και εάν δεν ξεκινούσαμε τη διαδικασία για την ανάκτησή τους, θα βρισκόμασταν πιθανώς αντιμέτωποι με την άδικη είσπραξη επιπλέον ποσών από παραγωγούς που δεν το δικαιούνται.

Αλήθεια, εσείς κύριε Κόκκαλη, δέχεστε να υπάρχουν χίλιοι, δύο χιλιάδες παραγωγοί, οι οποίοι επωφελούνται δραματικά, έναντι εξακοσίων πενήντα χιλιάδων άλλων που υποβάλλουν δήλωση ΟΣΔΕ; Άλλωστε, αν θέλετε να δούμε ποια είναι η μεγάλη εικόνα και για να μείνω σε αυτό, από αυτές τις εκατόν ενενήντα επτά χιλιάδες, περίπου το 85% αφορά σε πολύ μικρά ποσά. Το 71% είναι σε ποσά από 0 έως 250 ευρώ και άλλο περίπου 14% με 15% αφορά σε ποσά από 250 έως 500 ευρώ. Δέχεται, όμως, κανείς από τη άλλη πλευρά να υπάρχουν αγρότες παραγωγοί οι οποίοι μέσα από αυτή τη λάθος διαδικασία να έχουν λάβει ένα ποσό, το οποίο δεν δικαιούνται; Πόσο δίκαιο είναι αυτό, άραγε, έναντι όλων των υπολοίπων, οι οποίοι δεν έλαβαν τέτοια ή αντίστοιχα ποσά;

Πέραν, λοιπόν, της άδικης είσπραξης επιπλέον ποσού μια πολύ δυσάρεστη συνέπεια θα ήταν η επιβολή δημοσιονομικών διορθώσεων για τη χώρα, λόγω μη συμμόρφωσης με τις κανονιστικές διαδικασίες, όπως επίσης και η πιθανή επιστροφή του συνολικού ποσού στα ευρωπαϊκά ταμεία από τον κρατικό προϋπολογισμό θα οδηγούσε σε αύξηση του δημόσιου χρέους και βεβαίως, θα προσθέταμε ένα ακόμη σημαντικό πλήγμα στην αξιοπιστία του οργανισμού σε αυτή τη δύσκολη περίοδο που ελέγχεται, που είναι επιτήρηση και που γίνεται κάθε δυνατή προσπάθεια, προκειμένου να διατηρήσει την αξιοπιστία του και τη δυνατότητά του να λειτουργήσει.

Κλείνω, με αυτό, γιατί θα επανέλθω στη δευτερομιλία μου: Είναι πολύ σημαντικό να τηρήσουμε όλους εκείνους τους λόγους που δεν θα δημιουργήσουν θέματα ή ζητήματα στα κριτήρια διαπίστευσης του οργανισμού. Θέλω να διαβεβαιώσω προς κάθε κατεύθυνση ότι το σημαντικό είναι ότι δεν τίθεται σε κανένα κίνδυνο η καταβολή των κοινοτικών ενισχύσεων, γιατί αυτό είναι το βασικό κριτήριο εδώ που βρισκόμαστε.

Επίσης, θέλω να σας πω και το εξής, κύριε συνάδελφε. Ανέλαβα μια πρωτοβουλία. Ανέλαβα την πρωτοβουλία να θέσω υπό την επιτήρηση του Υπουργείου Αγροτικής Ανάπτυξης τον ΟΠΕΚΕΠΕ και θέλω πραγματικά και εγώ να κριθώ και η Κυβέρνηση, όταν με την ολοκλήρωση αυτού του κύκλου θα έχουμε επιτύχει την εξυγίανση του οργανισμού. Φυσικά, θα επανέλθω στη δευτερομιλία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ο κ. Κόκκαλης έχει τον λόγο για τη δευτερολογία του.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, σας είχα πει και στη συζήτηση για το μέλλον της γεωργίας στην Ευρώπη ότι άσχημο δεν είναι να κάνεις λάθη, συμβαίνουν τα λάθη, το άσχημο είναι όταν δεν μπορείς και δεν θέλεις να τα διορθώσεις. Μόλις εφαρμόστηκε η ΚΑΠ το 2023, είχα πει τότε στον προκάτοχό σας: «Φώναξε αυτούς που έφτιαξαν το στρατηγικό σχέδιο και τον ΟΠΕΚΕΠΕ, κάνε μια αντιπαραβολή πόσες δηλώσεις ΟΣΔΕ έγιναν σε όλη την Ελλάδα, πόσα δικαιώματα ενεργοποιήθηκαν», για να δούμε ποιοι αδικήθηκαν -οι κτηνοτρόφοι, γιατί;- και να βγουν χρήσιμα συμπεράσματα. Αυτό δεν έγινε.

Τώρα με τα αχρεωστήτως καταβληθέντα λέτε έγινε ένα λάθος. «Συγγνώμη, λάθος». Τι πάει να πει: «Συγγνώμη, λάθος»; Ποιος το έκανε; Αναζήτησαν από τη «ΔΙΑΥΓΕΙΑ» συμβάσεις. Αυτά έχουν γίνει; Δεν με απασχολεί ποιος ήταν τεχνικός σύμβουλος. Έχουν γίνει ή δεν έχουν γίνει; Αυτό το έχετε ψάξει; Γιατί αν έχουν γίνει όλα αυτά, είναι λίγο δύσκολο να έχουμε λάθη στο μέλλον. Έτσι είναι η σωστή δουλειά, κύριε Υπουργέ. Έτσι πιστεύω, μπορεί να κάνω λάθος. Ο τότε τεχνικός, δηλαδή, ανάδοχος -και δεν ξέρω ποιος ήταν- ανέλαβε να κάνει δεκαπέντε, είκοσι πράγματα. Για παράδειγμα, να ελέγχει την ιδιότητα του ενεργού αγρότη που αποτελεί προϋπόθεση για την καταβολή των ενισχύσεων. Να καταχωρεί ευρήματα για το ζωικό κεφάλαιο για την πολλαπλή συμμόρφωση για διοικητικούς ελέγχους για τη σηροτροφία, τους γεωργούς νεαρής ηλικίας. Να υλοποιηθεί η λειτουργικότητα για άρση των επικαλύψεων, να γίνει πιο σωστή η διαχείριση του πληροφοριακού συστήματος. Σύνολο -προσέξτε, σε μια χρονιά- περίπου είκοσι τέσσερις αναθέσεις έργων. Αυτά, έχουν γίνει; Μπορεί κάποια να έχουν καθυστερήσει, μπορεί να έχουν γίνει και όλα. Ή μήπως θα πάμε πάλι στο λάθος; Δεν έχει δίκαιο ο αγρότης;

Είπατε -και το περίμενα αυτό θα το πείτε- «ποσό που δεν δικαιούται …». Όποιος το ακούει, θα πει είναι δυνατόν, κύριε Κόκκαλη, ποσό που δεν δικαιούται να το εισπράξει; Εγώ θα το αντιστρέψω, ποσό που δικαιούται, γιατί δεν το έχει εισπράξει; Το 2023 ειδικά οι κτηνοτρόφοι είδαν μειωμένες τις επιδοτήσεις και κανένας μέχρι σήμερα δεν τους είπε ότι ήταν μειωμένες οι επιδοτήσεις, διότι το στρατηγικό σχέδιο της ΚΑΠ, όπως σχεδιάστηκε, από τη στιγμή που δεν υπάρχουν βοσκοτόπια, ήταν ανέφικτο, δύσκολο, να εισπραχθούν χρήματα για τους κτηνοτρόφους και για ορισμένους αγρότες.

Συνεπώς για ποσά που δικαιούται ο αγρότης, εμείς αυτό το οποίο προτείνουμε -και εγώ προσωπικά, κύριε Υπουργέ- είναι η τάξη στον ΟΠΕΚΕΠΕ. Εννοείται ότι ο αγρότης πρέπει να γνωρίζει κάθε χρόνο ότι έχει λαμβάνειν τρεισήμισι χιλιάδες ευρώ και να τις λαμβάνει τον Οκτώβριο και το Δεκέμβριο χωρίς ούτε μία μέρα καθυστέρηση. Σήμερα, είναι πολύς κόσμος σε όλη την Ελλάδα, οι οποίοι βλέπουν στους λογαριασμούς έναντι κάποια ποσά και δεν γνωρίζουν αν είναι η εξόφληση, αν δεν είναι, ή πότε θα πάρουν τα υπόλοιπα κ.λπ.. Και ξέρετε, ο αγρότης και ο κτηνοτρόφος δεν πληρώνονται κάθε μήνα. Κάνει υπολογισμό χρονιάς με αυτά τα χρήματα.

Κάτι τελευταίο, κύριε Υπουργέ, εξ όσων καταλαβαίνω, ναι μεν υπάρχει δικαίωμα της ένστασης στα αχρεωστήτως, αλλά πρέπει να τοποθετηθείτε στο πώς θα επιστραφούν. Αφ’ ενός υπάρχει δικαίωμα ένστασης, αφ’ ετέρου πρέπει να επιστραφούν ως τα τέλη Οκτωβρίου του 2024. Συνεπώς, είναι δώρο άδωρον η ένσταση. Σε αυτό θα περιμένω και την τοποθέτηση σας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόκκαλη.

Ο κύριος Υπουργός έχει τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κύριε Κόκκαλη, δεν θα ήμουν ειλικρινής, αν θα σας έλεγα ότι δεν συμφωνώ με τις περισσότερες από τις διαπιστώσεις που κάνατε. Και το λέω, γιατί έχετε περάσει και εσείς από το Υπουργείο Αγροτικής Ανάπτυξης και Τροφίμων, άρα γνωρίζετε πολλά από αυτά τα οποία συνιστούν παθογένειες του συγκεκριμένου οργανισμού και θέλω να πιστεύω ότι τουλάχιστον και εσείς, αλλά και όσοι συνάδελφοι είχαν εμπλοκή ή γνωρίζουν ποια είναι ακριβώς η διαδικασία, μπορούν να δουν και να αναγνωρίσουν την τεράστια προσπάθεια που κάνουμε το τελευταίο χρονικό διάστημα, για να αλλάξουμε τα κακώς κείμενα του οργανισμού.

Υπάρχουν προβλήματα τα οποία έρχονται από το παρελθόν. Υπήρχε η αδυναμία του να υπάρχει μόνιμα κάποια εταιρεία, κάποιος τεχνικός σύμβουλος σε σταθερό χρόνο, προκειμένου να είναι και σε θέση να αντιμετωπίζει ή και να λύνει όλα αυτά τα προβλήματα. Είναι, ενδεχομένως, η πρώτη φορά που υπάρχει μια υπογεγραμμένη σύμβαση διαρκείας, ουσιαστικά με ένωση αναδόχων εταιρειών απ’ όσο, τουλάχιστον, είναι γνωστό, προκειμένου μέχρι το 2027 να υποστηριχτεί ουσιαστικά ο ΟΠΕΚΕΠΕ στη λειτουργία του και με πληροφοριακά συστήματα, αλλά και με όλες τις άλλες απαραίτητες, θα έλεγα, λειτουργίες, οι οποίες θα του δώσουν το δικαίωμα και τη δυνατότητα να ανταποκριθεί στα αιτήματα του αγροτικού και του κτηνοτροφικού κόσμου. Από εκεί και πέρα ,όμως ,πρέπει να ξέρουμε και ποια είναι η μεγάλη εικόνα. Η μεγάλη εικόνα -και επανέρχομαι σε αυτό- είναι ότι σήμερα κάνουμε ένα πολύ γενναίο βήμα με την επιτήρηση στην οποία τέθηκε οργανισμός και με έλεγχο ο οποίος γίνεται σε πολύ τακτά χρονικά διαστήματα να υλοποιήσουμε ένα Action Plan, ένα σχέδιο δράσης, το οποίο θα αλλάξει τη μοίρα και την πορεία του συγκεκριμένου οργανισμού.

Δεν μπορεί να αμφισβητήσει κανείς πόσο χρήσιμος είναι ο ΟΠΕΚΕΠΕ. Είναι ο επίσημα διαπιστευμένος φορέας ο οποίος διαχειρίζεται και διανέμει τους κοινοτικούς πόρους. Αυτός είναι ο πραγματικός του ρόλος και αυτόν τον ρόλο θέλουμε να τον επιτελέσει με τον καλύτερο δυνατό τρόπο, χωρίς προβλήματα, με διαφάνεια, με δικαιοσύνη, με τον εκσυγχρονισμό που επιβάλλεται να ακολουθήσει για να πετύχει το επόμενο χρονικό διάστημα, αλλά πολύ περισσότερο με έναν συγκεκριμένο προσανατολισμό, αφήνοντας πίσω όλες τις παθογένειες που έρχονται από το παρελθόν.

Σήμερα που μιλάμε, ναι είναι μια επαναλαμβανόμενη διαδικασία, η οποία όμως οφείλεται σε λάθος του οργανισμού. Εγώ δεν θα το αρνηθώ αυτό. Και βεβαίως δεν φταίνε οι Έλληνες παραγωγοί, οι οποίοι αυτήν τη στιγμή καλούνται να επιστρέψουν αυτά τα χρήματα, πλην, όμως, είμαστε σε μια διαδικασία ελέγχου, είμαστε σε μια διαδικασία επιτήρησης. Ήδη υπάρχει η διαπίστωση της Ευρωπαϊκής Επιτροπής ότι έχουν καταβληθεί αυτά τα αχρεωστήτως καταβληθέντα και είμαστε υποχρεωμένοι να τα εγγράψουμε μέχρι το τέλος Σεπτεμβρίου. Αυτό είναι ένα τεράστιο βήμα για την ανάκτηση της αξιοπιστίας του οργανισμού.

Πάνω από όλα νομίζω ότι αυτό που πρέπει να ενδιαφέρει και εσάς και όλους τους συναδέλφους σε αυτήν την Αίθουσα είναι το πώς ο ΟΠΕΚΕΠΕ θα συνεχίσει να έχει αυτόν τον ρόλο που έχει με τον καλύτερο δυνατό τρόπο, επαναλαμβάνω για τρίτη φορά, με διαφάνεια και δικαιοσύνη, διασφαλίζοντας την ομαλή ροή των ευρωπαϊκών πόρων και φυσικά τη δίκαιη ουσιαστικά κατανομή τους σε όλους τους Έλληνες παραγωγούς. Αυτό είναι το μεγάλο ζητούμενο.

Από κει και πέρα, το γεγονός ότι υπάρχουν πραγματικά πολλές δυνατότητες σε όλα αυτά τα επίπεδα και με το στρατηγικό σχέδιο για την Κοινή Αγροτική Πολιτική την προγραμματική περίοδο μέχρι το 2027, αλλά και το γεγονός ότι και μέσω του ΟΠΕΚΕΠΕ γίνεται μια τεράστια προσπάθεια και για την κατανομή των κοινοτικών πόρων, αλλά και για τη διεκπεραίωση πολλών οικολογικών σχημάτων και πολλών μέτρων, όλα αυτά τα οποία πολλές φορές δεν τα γνωρίζουν οι Έλληνες πολίτες, αλλά ξέρουμε πόσο ενισχύουν, πόσο στηρίζουν και πόσο βοηθούν τον πρωτογενή τομέα, νομίζω ότι και αυτό συνιστά μια πραγματικότητα την οποία δεν μπορεί να αμφισβητήσει κανείς.

Νομίζω ότι όλη αυτή η συζήτηση η οποία γίνεται, καλώς γίνεται κατ’ αρχάς. Έχει όμως μεγάλη σημασία να διαπιστώσουμε ότι τα βήματα που γίνονται, γίνονται με συνέπεια και γίνονται με στόχο να εξυγιανθεί, να ανακτήσει απολύτως την αξιοπιστία του και να συνεχίσει να παίζει τον κρίσιμο ρόλο που έχει μέχρι σήμερα.

Σε αυτήν την προσπάθεια εγώ προσωπικά δεν σας κρύβω ότι θα ήθελα να είναι συντεταγμένοι όλοι οι συνάδελφοι, όλα τα πολιτικά κόμματα. Δεν είναι θέμα ή ζήτημα το οποίο διατρέχει την παρούσα Κυβέρνηση ή την προηγούμενη. Όσοι έχουν γνώση του τι έχει συμβεί τα τελευταία χρόνια, είμαι βέβαιος ότι θα συμφωνήσουν σε πολλές διαπιστώσεις. Το ζήτημα είναι να στηρίξουμε τον ΟΠΕΚΕΠΕ και να τον ωθήσουμε να κάνει αυτό το μεταρρυθμιστικό πρόγραμμα, να υλοποιήσει ουσιαστικά αυτό το σχέδιο δράσης, ούτως ώστε να πάμε στην επόμενη μέρα και για την ελληνική παραγωγική διαδικασία, αλλά κυρίως για όλους αυτούς τους ανθρώπους οι οποίοι, όπως σωστά είπατε, έχουν απόλυτη εξάρτηση στη ζωή τους από την κατανομή των ευρωπαϊκών πόρων.

Με αυτές τις σκέψεις πιστεύω ότι μπροστά σε όλες αυτές τις επιλογές που έχουμε και τις οποίες υλοποιούμε βήμα-βήμα, επαναλαμβάνω για άλλη μια φορά, θα βρεθούμε κοντά και θα τις κάνουμε όλοι μαζί. Είναι πολύ σημαντικό. Δεν είναι θέμα μιας κυβέρνησης, είναι εθνικό ζήτημα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

 Συνεχίζουμε τώρα με την έκτη με αριθμό 8/7-10-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Δημητρίου Τζανακόπουλου προς τον Υπουργό Δικαιοσύνης με θέμα: «Αποζημιωτική ευθύνη του δημοσίου από ζημιογόνες ενέργειες των οργάνων της δικαστικής λειτουργίας».

Κύριε Τζανακόπουλε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υφυπουργέ, γνωρίζω ότι το θέμα αυτό μπορεί να μοιάζει τεχνικό, αλλά απασχολεί δεκάδες πολίτες μέσω υποθέσεων οι οποίες είτε έχουν κριθεί είτε εκκρεμούν στα ελληνικά δικαστήρια. Πρόκειται προφανώς, όπως θα είδατε και στην ερώτηση, για την απόφαση του Τρίτου Τμήματος του Ευρωπαϊκού Δικαστηρίου Δικαιωμάτων του Ανθρώπου η οποία δημοσιεύθηκε στις 4 Ιουνίου του 2024 στην υπόθεση «Ζουμπουλίδης κατά Ελλάδας», η οποία καταδίκασε δυστυχώς τη χώρα μας για παραβίαση του δικαιώματος σε δίκαιη δίκη, όπως αυτό το δικαίωμα προβλέπεται στην παράγραφο 1 του άρθρου 6 της Ευρωπαϊκής Σύμβασης.

Ποιο ήταν το ζήτημα; Εν συντομία το ζήτημα που απασχόλησε ήταν η απόφαση 800/2021 του Συμβουλίου της Επικρατείας, που αφορά ακριβώς το ζήτημα της ευθύνης αποζημίωσης του δημοσίου λόγω δικαστικού σφάλματος. Όπως γνωρίζετε, μετά την απόφαση του Συμβουλίου της Επικρατείας το 2014 η νομολογία που ακολουθήθηκε ήταν ότι στην περίπτωση που έχουμε πρόδηλο δικαστικό σφάλμα, τότε υπάρχει ευθύνη αποζημίωσης του δημοσίου και εφαρμόζεται κατ’ αναλογία το άρθρο 105 του εισαγωγικού νόμου του Αστικού Κώδικα.

Η απόφαση του 2021 ήρθε να ανατρέψει αυτή τη νομολογία. Το σκεπτικό –διαβάζω, κυρίως, για τα Πρακτικά, κύριε Υπουργέ, είμαι βέβαιος ότι γνωρίζετε την απόφαση- είναι το εξής: Ελλείψει νομοθετικού πλαισίου για τον καθορισμό των όρων του παρανόμου των πράξεων ή των παραλείψεων των οργάνων της δικαστικής λειτουργίας, της έκτασης των σχετικών αποζημιωτικών αξιώσεων και των αρμοδίων δικαστηρίων, η σχετική αξίωση δεν είναι δυνατόν να ασκηθεί ούτε κατ’ ευθεία επίκληση του άρθρου 4 παράγραφος 5 του Συντάγματος ούτε κατ’ αναλογία του 105. Επομένως, ενόσω δεν υφίσταται νομοθετικός καθορισμός των όρων αποκατάστασης της ζημίας που προκαλείται από όργανα της δικαστικής λειτουργίας, καθώς και της αρμόδιας δικαιοδοσίας για την επίλυση των σχετικών διαφορών, η εν λόγω ζημία δεν μπορεί να αποκατασταθεί, οι δε σχετικές αξιώσεις δεν είναι δικαστικώς επιδιώξιμες.

Το Ευρωπαϊκό Δικαστήριο των Δικαιωμάτων του Ανθρώπου στη σκέψη 80 επισημαίνει τα εξής: Παρατηρεί ότι η ερμηνεία του Συμβουλίου της Επικρατείας είχε ως αποτέλεσμα να μην μπορεί να ασκηθεί ad infinitum -επ’ αόριστον- δικαστικός έλεγχος στην αγωγή του προσφεύγοντος. Πράγματι, λαμβανομένων υπ’ όψιν των ιδιαίτερων περιστάσεων της υπόθεσης και ιδίως της διαπίστωσης ότι μέχρι την έκδοση ειδικής νομοθεσίας, το άρθρο 105 του εισαγωγικού νόμου του Αστικού Κώδικα δεν μπορούσε να εφαρμοστεί κατ’ αναλογία και ότι τα διοικητικά δικαστήρια στερούνταν δικαιοδοσίας, η απόφαση του Ανωτάτου Διοικητικού Δικαστηρίου αποτελούσε ανυπέρβλητο εμπόδιο σε κάθε μελλοντική προσπάθεια του προσφεύγοντος να ζητήσει αποζημίωση κ.λπ.. Εξ αυτού του λόγου καταλήγει ότι υφίσταται παραβίαση από τη χώρα μας του δικαιώματος στη δίκαιη δίκη.

Η ερώτηση είναι πολύ σαφής: Προτίθεσθε να αναλάβετε συγκεκριμένη νομοθετική ρύθμιση που θα πρέπει να έρθει άμεσα; Ούτως ή άλλως το Συμβούλιο της Επικρατείας έχει ζητήσει τη συγκεκριμένη νομοθετική ρύθμιση ήδη από την πρώτη του απόφαση πριν τη στροφή της νομολογίας το 2014 και επανέλαβε στην απόφαση 800/2021 την ανάγκη να υπάρξει συγκεκριμένη νομοθετική ρύθμιση. Άρα, νομίζω ότι είναι υποχρέωση της πολιτείας να ρυθμίσει μια και καλή αυτό το ζήτημα με συγκεκριμένες διατάξεις που θα αφορούν πια στην αποζημίωση από δικαστικό σφάλμα, να ορίσει τις συγκεκριμένες προϋποθέσεις και να ορίσει και τα αρμόδια δικαστήρια, για να λήξει αυτή η υπόθεση η οποία, επαναλαμβάνω, ταλαιπωρεί για δεκαετίες πάρα πολλούς συμπολίτες μας είτε μέσω απόρριψης των αγωγών τους είτε επειδή εκκρεμούν ακόμη οι υποθέσεις τους στα δικαστήρια.

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τζανακόπουλο.

Θα απαντήσει ο Υφυπουργός Δικαιοσύνης κ. Ιωάννης Μπούγας.

Κύριε Μπούγα, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Θέλω ειλικρινά να ευχαριστήσω τον συνάδελφο κ. Τζανακόπουλο όχι μόνο για την ερώτηση, αλλά και για την πληρότητα των νομικών και πραγματικών περιστατικών, τα οποία συγκροτούν την ερώτησή του έτσι όπως κατατίθεται και υποβάλλεται.

Δεν είναι καθόλου τεχνικό ζήτημα, κύριε Τζανακόπουλε, διότι γνωρίζετε πως πολλοί πιστεύουν βαθύτατα ότι η θεσμική κατοχύρωση του καθεστώτος της αστικής ευθύνης του δημοσίου αποτελεί φραγμό στην αυθαιρεσία των οργάνων του και συνιστά βασικό στοιχείο της σύγχρονης έννοιας του κράτους-δικαίου και της αρχής της νομιμότητας της διοικητικής δράσης.

Πριν απαντήσω στην ερώτησή σας, θα ήθελα να αναφέρω για την πληρότητα της δικής μου απάντησης, αλλά και για την ενημέρωση των συναδέλφων μου και των πολιτών, τις περιπτώσεις που στην ελληνική έννομη τάξη μπορεί να επιδιωχθεί αποζημίωση για πράξεις ή παραλείψεις των οργάνων της δικαστικής εξουσίας:

Περίπτωση πρώτη: Στο άρθρο 7 παράγραφος 4 του Συντάγματος περί ευθύνης του δημοσίου για άδικη ποινική καταδίκη και στέρηση της προσωπικής ελευθερίας, προβλέπεται ότι ο νόμος ορίζει με ποιες συγκεκριμένες προϋποθέσεις το κράτος παρέχει ύστερα από δικαστική απόφαση αποζημίωση σε όσους καταδικάστηκαν, προφυλακίστηκαν ή με οποιονδήποτε άλλον τρόπο στερήθηκαν άδικα ή παράνομα την προσωπική τους ελευθερία. Γνωρίζετε πολύ καλά ότι υπάρχουν σχετικές διατάξεις στον Κώδικα Ποινικής Δικονομίας.

Περίπτωση δεύτερη: Πρόκειται για το άρθρο 99 του Συντάγματος όπου προβλέπεται η δυνατότητα έγερσης αγωγής κακοδικίας κατά δικαστών για πράξεις ή παραλείψεις τους οι οποίες έλαβαν χώρα κατά την άσκηση των δικαιοδοτικών καθηκόντων τους και οφείλονται σε δόλο, βαριά αμέλεια ή αρνησιδικία, εφόσον από αυτή την υπαίτια και παράνομη συμπεριφορά προέκυψε ζημία για τον διάδικο.

Οι ειδικότερες ρυθμίσεις για την αγωγή κακοδικίας περιλαμβάνονται στον εκτελεστικό νόμο του άρθρου 99 του Συντάγματος. Είναι ο ν.693/1997. Οι αγωγές αυτές είναι γνωστό ότι δικάζονται από ειδικό δικαστήριο που συγκροτείται από τον Πρόεδρο του Συμβουλίου της Επικρατείας ως Πρόεδρο του, από έναν σύμβουλο του Συμβουλίου της Επικρατείας, έναν αρεοπαγίτη, έναν σύμβουλο του Ελεγκτικού Συνεδρίου, δύο τακτικούς καθηγητές νομικών μαθημάτων των νομικών σχολών των πανεπιστημίων της χώρας και δύο δικηγόρους μέλη του Ανωτάτου Πειθαρχικού Συμβουλίου των Δικηγόρων ως μέλη που ορίζονται με κλήρωση.

Περίπτωση τρίτη, με την απόφαση της ολομέλειας του Συμβουλίου Επικρατείας, η οποία είναι η 799 του 2021, ρυθμίζεται νομολογιακά η αποζημίωση λόγω παραβίασης του Ενωσιακού Δικαίου από απόφαση εθνικού δικαστηρίου που αποφαίνεται σε τελευταίο βαθμό. Σε αυτή την περίπτωση καθώς ο νομοθέτης δεν έχει θεσπίσει ειδική διαδικασία για την επίλυση αυτών των διαφορών, η σχετική έννομη προστασία παρέχεται με την άσκηση αγωγής αποζημίωσης κατ’ αναλογική εφαρμογή του άρθρου 105 του εισαγωγικού νόμου του Αστικού Κώδικα -είναι η προηγούμενη νομολογία, κύριε συνάδελφε, του 2014 στην οποία αναφερθήκατε-, υπό τις προϋποθέσεις, όμως, που θέτει η νομολογία του ΔΕΕ και υπαγορεύονται από την ανάγκη διαφύλαξης της ομοιομορφίας ερμηνείας του Ενωσιακού Δικαίου από τα δικαστήρια και όχι από τη διαπίστωση από την πλευρά του δικαστηρίου της Ευρωπαϊκής Ένωσης της ύπαρξης κοινής -της εθνικής έννομης τάξης- προσέγγισης ως προς την αστική ευθύνη του δημοσίου από πράξεις οργάνων της δικαστικής λειτουργίας.

Κύριε Τζανακόπουλε, η αναγκαιότητα της ευθύνης των δικαστών αναφέρεται στους νόμους του Πλάτωνα όπου για πρώτη φορά συναντάται και ο όρος «κακοδικία». Στο δημοκρατικό πολίτευμα οι δικαστικοί λειτουργοί ως όργανα της τρίτης πολιτειακής λειτουργίας δεν μπορεί να είναι υπεύθυνοι απέναντι στους πολίτες. Οφείλουν να αποφεύγουν αρνητικές συμπεριφορές και να εκτελούν έγκαιρα και ευσυνείδητα τα καθήκοντά τους. Τυχόν αντίληψη περί ανεύθυνου δικαστή ως επακόλουθο της δικαστικής του ανεξαρτησίας δεν θα ήταν συμβατή με τη δημοκρατία και το κράτος δικαίου που απαιτούν την ευθύνη όλων των δημοσίων λειτουργών κατά την άσκηση των καθηκόντων τους.

Με αυτή την αντίληψη η Κυβέρνηση διά του Υπουργείου Δικαιοσύνης ως προς την αστική ευθύνη του δημοσίου για παραβιάσεις του Εθνικού Δικαίου από δικαστικές αποφάσεις έχει ξεκινήσει τη διαδικασία συγκρότησης ομάδας εργασίας προκειμένου να συνταχθεί το σχετικό σχέδιο νόμου.

Κύριε Πρόεδρε, δεν θα πω κάποιες λεπτομέρειες για να μη σπαταλήσω άλλο χρόνο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Τζανακόπουλε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Να ευχαριστήσω τον κύριο Υπουργό για την απάντησή του.

Να σημειώσω ότι κατά τη γνώμη μου, όπως προκύπτει άλλωστε και από την ερώτησή μου, είναι θετικό να ληφθεί αυτή η πρωτοβουλία, διότι έχει δημιουργηθεί αυτή η νομολογιακή ένταση στη χώρα και η ένταση στη σχέση -αν θέλετε- της εθνικής έννομης τάξης, στην οποία η Ευρωπαϊκή Σύμβαση Για Τα Δικαιώματα Του Ανθρώπου είναι πυρηνικό στοιχείο της με το Ευρωπαϊκό Δικαστήριο Δικαιωμάτων του Ανθρώπου. Πράγματι υφίσταται αυτή η αντίφαση, κύριε Υπουργέ, σε σχέση με την απόφαση 799, την οποία μάλιστα η σκέψη 82 του ΕΔΔΑ την επισημαίνει, δηλαδή λέει ότι η τροποποιημένη θέση που υιοθετήθηκε στην απόφαση 800 του 2021 σε σχέση με την απόφαση 799 η οποία αφορούσε στην παραβίαση Κοινοτικού Δικαίου όπου εκεί προβλεπόταν ή τουλάχιστον, το Συμβούλιο της Επικρατείας επεφύλαξε τη δυνατότητα στην αναλογική εφαρμογή του 105, σημειώνει το ΕΔΔΑ ότι αυτό αποτελεί, εν πάση περιπτώσει, ένα είδος αντίφασης και σε τελευταία ανάλυση έχει ως αποτέλεσμα να αποκλειστεί η πρόσβαση σε δικαστήριο.

Επειδή, λοιπόν, υπάρχουν δεκάδες πολίτες που ταλαιπωρούνται, ελπίζω η νομοθετική πρωτοβουλία από τη μεριά της πολιτικής ηγεσίας του Υπουργείου Δικαιοσύνης να κατατεθεί όσο το δυνατόν συντομότερα.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τζανακόπουλο.

Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, συμπληρωματικά σε όσα είπα στην πρωτολογία μου ήθελα να πω ότι ήδη έχουν σταλεί, κύριε Τζανακόπουλε, επιστολές προς τους Προέδρους των ανωτάτων δικαστηρίων της χώρας για να οριστούν τακτικά και αναπληρωματικά μέλη της ομάδας που θα προέρχονται από το Συμβούλιο της Επικρατείας, τον Άρειο Πάγο, το Ελεγκτικό Συνέδριο, την Εισαγγελία του Αρείου Πάγου, το Εφετείο Αθηνών, την Εισαγγελία Εφετών Αθηνών και το Διοικητικό Πρωτοδικείο Αθηνών.

Πρέπει να σας πω ότι έχουμε ορίσει και τον Πρόεδρο αυτής της επιστημονικής ομάδας. Πρόκειται για τον κ. Ιωάννη Συμεωνίδη, Γενικό Επίτροπο Επικρατείας των τακτικών διοικητικών δικαστηρίων. Το σχέδιο νόμου για τη θεσμοθέτηση της αστικής ευθύνης του δημοσίου για πράξεις ή παραλείψεις των οργάνων της δικαστικής λειτουργίας ουσιαστικά εφαρμόζει τη θεμελιώδη διάταξη του άρθρου 4, παράγραφος 5 του Συντάγματος περί ισότητας των πολιτών στα δημόσια βάρη χωρίς να παραγνωρίζονται ωστόσο οι ισοδύναμες συνταγματικές αρχές της ανεξαρτησίας του κύρους της ευρυθμίας της δικαιοσύνης και της ασφάλειας δικαίου.

Συγκεκριμένα, το σχέδιο νόμου το οποίο θα εκπονηθεί και θα συνταχθεί από την ομάδα εργασίας θα ρυθμίζει τη διαδικασία και τους όρους υπό τους οποίους θα αποκαθίσταται από το δημόσιο η περιουσιακή ζημία που προκαλείται από πράξεις, παραλείψεις ή εκτιμήσεις οργάνων της δικαστικής λειτουργίας. Θα περιλαμβάνει, δηλαδή, διατάξεις ουσιαστικές ως προς τις προϋποθέσεις θεμελίωσης της αποζημιωτικής ευθύνης, αλλά και διατάξεις δικονομικές ιδίως ως προς τη συγκρότηση του αρμοδίου δικαστηρίου, δικαιοδοτικού οργάνου και την ακολουθητέα διαδικασία.

Κατά συνέπεια η χώρα μας σύντομα θα αποκτήσει σχετικό νομοθετικό πλαίσιο, οι ρυθμίσεις του οποίου θα τελούν υπό τις συνταγματικές επιταγές ως προς την ανεξαρτησία, το κύρος και την ευρυθμία της δικαιοσύνης.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Θα συνεχίσουμε με την τρίτη, με αριθμό 6/7-10-2024 επίκαιρη ερώτηση του πρώτου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Γεωργίου Νικητιάδη προς την Υπουργό Πολιτισμού με θέμα: «Ακατανόητη η απόφαση της απομάκρυνσης των αρχαιολογικών εκθεμάτων από το Μουσείο Καλύμνου, του οποίου η αξία και σημασία για την ανάδειξη της πολιτιστικής κληρονομιάς του νησιού υποβαθμίζεται με τρόπο κατάφωρο».

Παρακαλώ, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Θα ξεκινήσω με μια κοινοβουλευτική υπέρβαση, κύριε Υπουργέ. Θα σας διαβάσω ένα ποίημα που αφιερώνετε σε εσάς από έναν δεκαπεντάχρονο μαθητή που το έγραψε -άπτεται άμεσα του θέματος, το αφιερώνω και εγώ σε εσάς, θα σας δώσω και το χειρόγραφο-, και αναδεικνύει όλη την ευαισθησία για το θέμα που συζητάμε από μικρά παιδιά.

«Τα ξένα αγάλματα. Ξέφτια εθνικής λατρείας που τραυλίζει, παραπατάει στις ίδιες της τις δάφνες. Έθαψαν την ιέρεια πλάι στον θεό της, στον χρόνο του νεκρού καιρού τις στάχτες. Κι όταν στον ναό πάλι πατήσεις μέσα από τόσα μονοπάτια, τα σπασμένα κομμάτια που έχεις χάσει θα είναι σε ξένων λαών παλάτια. Μόνο η ιστορία θα σε κοιτάζει με τόση χάρη πως παραπέεις στη νέα μέρα που χαράζει, φλόγα μαρμάρινη πως καίεις». Κωνσταντίνος - Σάββας Τρικοίλης, 19 Απριλίου του 2024.

Κυρία Υπουργέ, δεν είναι μόνο αυτός ο μαθητής ευαίσθητος. Είναι στην Κάλυμνο εκατοντάδες παιδιά που ξεκίνησαν από το 5ο δημοτικό Σχολείο, μικρά παιδιά, με μια απίστευτη ευαισθησία, ενσυναίσθηση, ωριμότητα και άσβεστη αγάπη για τους αρχαιολογικούς μας θησαυρούς που βεβαίως, αυτή η αγάπη καλλιεργήθηκε από τις εξαιρετικές καθηγήτριες, τις εξαιρετικές δασκάλες που τα φέρανε στο Εθνικό Αρχαιολογικό Μουσείο, που τα διδάξανε την αγάπη για τους αρχαίους μας θησαυρούς.

Εγώ θα σας καταθέσω το χειρόγραφο και θα σας καταθέσω και μια αφισέτα που εκδώσανε οι μαθητές στην οποία απεικονίζεται το κεφάλι του θωρακοφόρου ηγεμόνα, του έφιππου θωρακοφόρου, γιατί γι’ αυτό το εύρημα μιλάμε και έχει τίτλο με ένα τεράστιο θαυμαστικό: «Θα σε πάρουμε πίσω!»

(Στο σημείο αυτό ο Βουλευτής κ. Γεώργιος Νικητιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχετε δει εσείς συχνά τέτοια ευαισθησία και τέτοια αγάπη για τους αρχαιολογικούς μας θησαυρούς; Θέλω να μου απαντήσετε αν έχετε δει πουθενά στην Ελλάδα, σε όλη τη χώρα, αλλά και στην Ευρώπη και παγκοσμίως, μικρούς μαθητές να έχουν τέτοια ευαισθησία για τους αρχαιολογικούς μας θησαυρούς.

Αυτά τα παιδιά που οι γονείς τους με αγωνία τα μεγαλώνουν σε έναν βράχο του Αιγαίου και δυστυχώς, αισθάνονται προδομένα από τη μητέρα πατρίδα, αισθάνονται ότι τα κλέβουν, αισθάνονται ότι τους αφαιρούμε τον πλούτο τους, διαθέτουν μοναδική ευαισθησία τόσο για το νησί τους όσο και για τον πολιτισμό μας.

«Φλόγα μαρμάρινη πώς καίεις», έτσι κλείνει το ποίημα, το παιδί αντιλαμβάνεται το μάρμαρο σαν μια φλόγα που καίει. Καταλαβαίνετε, αντιλαμβάνεστε.

Γι’ αυτό, κύρια Υπουργέ, ολοκληρώνοντας την πρωτολογία μου, θέλω να σας πω εάν έχετε αποφασίσει τελικώς, να μην επιστραφούν τα μάρμαρα στο Μουσείο της Καλύμνου, να αλλάξετε την απόφασή σας, αν δεν έχετε αποφασίσει ακόμη, επιφυλαχθείτε, κάντε διάλογο με την τοπική κοινωνία, σκεφτείτε το ξανά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικητιάδη.

Θα απαντήσει η Υπουργός Πολιτισμού κ. Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, κατ’ αρχάς να πω ότι ο δεκαπεντάχρονος μαθητής πράγματι φαίνεται να είναι χαρισματικός στην ποίησή του, στον τρόπο που γράφει και χειρίζεται και τον στίχο και τη γλώσσα.

Θέλω να σας πω ότι, ευτυχώς, η πατρίδα μας έχει χιλιάδες ευαίσθητα παιδιά. Σε όλη την Ελλάδα υπάρχουν μαθητές, υπάρχουν νέοι άνθρωποι οι οποίοι είναι ιδιαίτερα ευαισθητοποιημένοι για την πολιτιστική τους κληρονομιά, το πολιτιστικό τους απόθεμα και αυτό είναι ένας τεράστιος πλούτος για την πατρίδα μας.

Πάμε, λοιπόν, να δούμε για πολλοστή φορά αυτό το θέμα το οποίο θέτετε, την επιστροφή του αγάλματος του έφιππου θωρακοφόρου στο Αρχαιολογικό Μουσείο της Καλύμνου. Κατ’ αρχάς να δούμε τι είναι αυτό που θέλετε να επιστραφεί.

Το έχω πει πολλές φορές σε εσάς, στο πλαίσιο του κοινοβουλευτικού ελέγχου, ότι στην ευρύτερη θαλάσσια περιοχή της Καλύμνου έχουν πράγματι βρεθεί τέσσερα χάλκινα τμήματα, το ένα είναι η κεφαλή του ηγεμόνα με διάδημα και καυσία, το δεύτερο είναι δύο κνήμες έφιππου ανδριάντα και το τρίτο είναι το τμήμα του κορμού του έφιππου θωρακοφόρου. Αυτά τα χάλκινα ευρήματα μεταφέρθηκαν σταδιακά στην Αθήνα προκειμένου να συντηρηθούν και να μελετηθούν σωστά. Η κεφαλή και οι δύο κνήμες είχαν εκτεθεί από το 2009 έως το 2015 στο Αρχαιολογικό Μουσείο της Καλύμνου. Ο κορμός του θωρακοφόρου αμέσως μόλις βρέθηκε το 2009 μεταφέρθηκε στην Αθήνα στα εργαστήρια συντήρησης της Εφορείας Εναλίων Αρχαιοτήτων.

Αυτή τη στιγμή από τη μελέτη έχει προκύψει ότι τα συγκεκριμένα τέσσερα θραύσματα δεν συνιστούν μεμονωμένα ευρήματα, αλλά αποτελούν ένα ενιαίο σύνολο το οποίο μετά από την ανάταξή του αποτελεί ένα πράγματι εντυπωσιακό χάλκινο άγαλμα σε κλίμακα μεγαλύτερη του φυσικού μεγέθους. Πρόκειται, λοιπόν, για ένα νέο εύρημα, για ένα αντικείμενο που έχει προέλθει από μελέτη και ήδη αποτελεί σημείο αναφοράς για τους μελετητές της αρχαίας ελληνικής γλυπτικής.

Και για τον λόγο αυτό το συγκεκριμένο σύνολο εντάχθηκε στη μελέτη της μόνιμης έκθεσης του Μουσείου Εναλίων Αρχαιοτήτων, το οποίο κατασκευάζεται αυτή τη στιγμή στον Πειραιά όπου και θα εκτεθεί.

Το Μουσείο Εναλίων Αρχαιοτήτων δεν είναι ένα μουσείο του Πειραιά ή ένα μουσείο της Αθήνας, κύριε Βουλευτά. Είναι ένα εθνικό μουσείο για τις ενάλιες αρχαιότητες. Είναι ένα μουσείο το οποίο εκπροσωπεί διεθνώς τη χώρα, τις θάλασσές της, τον πολιτισμό της, τη ναυτοσύνη της. Είναι κάτι πολύ περισσότερο από ένα οποιοδήποτε μουσείο.

Η ένταξη του συγκεκριμένου αγάλματος στη μουσειολογική μελέτη έγινε προφανώς μετά από την εισήγηση των ειδικών επιστημόνων. Εγκρίθηκε, μάλιστα, από το αρχαιολογικό συμβούλιο το 2021.

Δεν θα αναφερθώ στο έωλο, το νοηματικό άλμα που κάνετε στη γραπτή σας ερώτηση, παρομοιάζοντας αυτά τα τέσσερα χάλκινα θραύσματα με τα Γλυπτά του Παρθενώνα, το αντιπαρέρχομαι.

Μένω στο σημείο στο οποίο λέτε ότι έχουμε αντιφατικές εκτιμήσεις και ότι υποτιμούμε την Κάλυμνο και το μουσείο της. Ε, λοιπόν, σας λέω ότι το Μουσείο της Καλύμνου είναι ένα απολύτως σύγχρονο και υψηλών προδιαγραφών μουσείο, γι’ αυτό άλλωστε και το Υπουργείο Πολιτισμού αποφάσισε να επιστρέψει τη χάλκινη κόρη, την υπερφυσική χάλκινη κόρη, την «Κυρά της Καλύμνου», όπως λέγεται, και το εξαιρετικό χάλκινο δελφίνι στο Μουσείο της Καλύμνου, ακριβώς, γιατί αποδίδει τη σωστή σημασία την οποία έχει το συγκεκριμένο μουσείο.

Επομένως, το Υπουργείο Πολιτισμού δεν παραβλέπει, όπως λέτε στην ερώτησή σας, και δεν υποτιμά το Αρχαιολογικό Μουσείο της Καλύμνου. Αντίθετα, στο Αρχαιολογικό Μουσείο της Καλύμνου φιλοξενούνται θησαυροί οι οποίοι έχουν βγει από τη γη της Καλύμνου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Παρακαλώ, κύριε Νικητιάδη, έχετε τον λόγο για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρία Υπουργέ, αντιλαμβάνομαι κατ’ αρχάς και το αντιλαμβάνομαι τώρα πρώτη φορά ότι τελικώς, έχετε καταλήξει πως τα τμήματα αυτά αποτελούν ένα ενιαίο σύνολο και άρα, μιλάμε για ένα αυθεντικό και μοναδικό χάλκινο έφιππο άγαλμα και αυτό είναι μια χαρμόσυνη είδηση. Εμείς υποθέταμε ότι πρόκειται περί αυτού και χαιρόμαστε. Εμείς υποθέταμε, με την εμπειρική γνώση που έχουν οι ψαράδες στην περιοχή.

Θα εκφράσω τη χαρά μου για το ότι μου λέτε ότι υπάρχουν σε ολόκληρη τη χώρα, είναι ενθαρρυντικό αυτό, μαθητές που έχουν την ίδια ευαισθησία. Πρέπει να σας πω, όμως, ότι η σχέση του Καλύμνιου με τη θάλασσα, οι δύτες, η σπογγαλιεία δεν υπάρχουν σε άλλο μέρος στην Ελλάδα, είναι μια διαφορετική σχέση των Καλυμνίων με το νησί τους και με τη θάλασσα.

Να δούμε, όμως, έτσι το ιστορικό και θα αναφερθώ και στο έωλο, όπως το χαρακτηρίσατε, αντεπιχείρημα για την επιστροφή των Μαρμάρων της Ακρόπολης.

Το άκουσα το ιστορικό, θέλω να το εξειδικεύσω λίγο. Το 1997 ο αλιέας Θέμελης Κουφάκης ανασύρει με τη μηχανότρατά του μια χάλκινη κεφαλή –έτσι το είπατε κι εσείς- που φέρεται να είναι εύρημα του 3ου π.Χ. αιώνα -αυτό εμείς δεν μπορούμε να το βεβαιώσουμε, εικάζω η επιστημονική γνώση θα μας βεβαιώσει γι’ αυτό- και ένα σκέλος, μια κνήμη του έφιππου ανδριάντα με περίτεχνα σανδάλια και πτερνιστήρες. Λίγες ημέρες αργότερα άλλος ψαράς ο κ. Γάκης ανασύρει και παραδίδει άλλο σκέλος ακριβώς ίδιο, άρα μιλάμε για το αυτό εύρημα.

Αυτά τοποθετούνται πράγματι στο Μουσείο της Καλύμνου και το 2009, δώδεκα χρόνια μετά, ανασύρεται πάλι από τον πρώτο ψαρά, τον κ. Κουφάκη, ο ακέφαλος κορμός του έφιππου ανδρός με το δεξί χέρι υψωμένο σε χαιρετισμό και το αριστερό να κρατά γκέμια αλόγου. Αυτό παραδίδεται κατευθείαν, όπως είπατε, από το λιμεναρχείο στην Εφορεία Εναλίων Αρχαιοτήτων στην Αθήνα.

Το 2015 προφανώς, επειδή έχει αρχίσει να αντιλαμβάνεται το Υπουργείο την σπουδαιότητα του συνόλου, ξαφνικά η κεφαλή που εκτίθετο μέχρι τότε στο Μουσείο της Καλύμνου και τα δύο σκέλη, με την αιτιολογία ότι θα φιλοξενηθούν σε διάφορους διεθνείς εκθέσεις και πιθανόν να έγινε αυτό, αφαιρούνται από το Μουσείο της Καλύμνου και έκτοτε για την Κάλυμνο αγνοείται η τύχη τους.

Έχουμε, λοιπόν, σήμερα, σύμφωνα με την απάντηση που μας δώσατε τώρα, ένα εκπληκτικό εύρημα και μάλιστα, χάλκινο, γιατί, κύριε Πρόεδρε, τα χάλκινα είναι σπάνια, ενώ μαρμάρινα βρίσκεις πολύ συχνά, τα χάλκινα είναι πολύ σπάνια αγάλματα και εμείς θέλουμε να επιμείνουμε ότι αυτό το σύνολο θα πρέπει να επιστραφεί στην Κάλυμνο και να μην πάει στο Μουσείο Ενάλιων Αρχαιοτήτων του Πειραιά το οποίο μπορεί να έχει πάρα πολλά ευρήματα.

Και θέλουμε να δηλώσουμε οι Δωδεκανήσιοι, οι Καλύμνιοι και θα έρθουν και οι αντιπροσωπείες της κοινωνίας από κάτω να σας διατυπώσουν το θέμα τους, ότι δεν δεχόμαστε την απόφασή σας. Δεν θέλω να λαϊκίσω και να πω ότι με μια ενδεχόμενη, ελπίζω σύντομα, κυβερνητική αλλαγή αυτό το άγαλμα θα πάει στην Κάλυμνο, όπως πήγε η «Κόρη της Καλύμνου» που δεν πήγε έτσι εύκολα, ασκήθηκαν πιέσεις από τους τότε βουλευτές της Νέας Δημοκρατίας, έγιναν αγώνες για να πάει η «Κόρη της Καλύμνου» στην Κάλυμνο.

Εγώ, λοιπόν, λέω ότι εμάς μας ενδιαφέρει το Μουσείο Εναλίων Αρχαιοτήτων του Πειραιά, αλλά όχι στερώντας από εμάς τους θησαυρούς μας.

Κι επειδή αναφερθήκατε στην Ακρόπολη, είναι προφανές ότι καμμία αξιακή συσχέτιση δεν μπορεί να υπάρχει με τα Μάρμαρα του Παρθενώνα και τον έφιππο ηγεμόνα της Καλύμνου, αλλά η επιχειρηματολογία που χρησιμοποιούμε ως χώρα -και μπροστάρηδες θα είναι αυτοί οι μαθητές για να πάρουμε τα Μάρμαρα του Παρθενώνα- είναι η αυτή, τα θέλουμε στον τόπο τους. Και οι Καλύμνιοι και εμείς τα θέλουμε στον τόπο μας. Είναι τόσο απλό.

Ακούστε, η Κάλυμνος είναι ένα εγκαταλελειμμένο νησί. Αυτό δεν αφορά εσάς άμεσα, αλλά με ΦΠΑ υψηλό σε σχέση με τα δύο γειτονικά νησιά έχει καθηλωθεί οικονομικά, με το μεταφορικό ισοδύναμο απλήρωτο για δύο χρόνια, με το νοσοκομείο με τεράστιες ελλείψεις, με μηδέν επενδύσεις στο νησί αγωνίζονται οι κάτοικοί του λίγο με τον τουρισμό, με την αναρρίχηση και με αυτό το μουσείο να κρατήσουνε κάπως την ανάπτυξη που επιδιώκουν.

Την ίδια ώρα έχουμε ένα σκάφος -για το οποίο χτυπάω ξύλο να μη βουλιάξει- εξήντα χιλιάδων τόνων με πετρέλαιο έξω από την Κάλυμνο. Έχουμε απευθύνει εκκλήσεις, ερωτήσεις επίκαιρες στον Υπουργό Ναυτιλίας και ακόμη εκεί είναι το σκάφος. Κάθε μέρα πάει και μια σπιθαμή κάτω. Αν αυτό το σκάφος βουλιάξει η περιβαλλοντική καταστροφή θα είναι ανυπολόγιστη για την Κάλυμνο.

Τα λέω όλα αυτά για να δείξω ότι η Κυβέρνηση, τελικώς, αδιαφορεί για ένα νησί που χρειάζεται να τείνουμε χείρα βοηθείας. Πλήρης εγκατάλειψη υπάρχει. Θα γίνει δημοτικό συμβούλιο. Ήδη μαζέψαμε χιλιάδες υπογραφές. Ο δήμαρχος, ο έπαρχος, η θεατρική ομάδα της Καλύμνου, το αναγνωστήριο «Αι Μούσαι», που είμαι βέβαιος ότι γνωρίζετε, ο Μητροπολίτης σάς έχει στείλει και επιστολή, όλοι αυτοί με μία φωνή αγωνίζονται. Ελπίζω ότι θα μπείτε σε έναν διάλογο μαζί τους. Εγώ φρονώ ότι πρέπει να αναθεωρήσετε την άποψή σας, ξανασκεφτείτε το. Δεν θα σωθεί το Μουσείο του Πειραιά με αυτόν τον θωρακοφόρο έφιππο, της Καλύμνου όμως, το μουσείο θα εμπλουτιστεί πάρα πολύ, θα ανέβει ακόμα ψηλότερα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικητιάδη.

Παρακαλώ, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ, κύριε Πρόεδρε.

Κατ’ αρχάς να μη συζητάμε για το μουσείο του Πειραιά, δεν είναι το μουσείο του Πειραιά. Ο Πειραιάς έχει ένα εξαιρετικό αρχαιολογικό μουσείο με θαυμάσια χάλκινα αγάλματα. Είναι το Εθνικό Μουσείο Εναλίων Αρχαιοτήτων. Είναι δύο διαφορετικά πράγματα. Να μην τα μπερδεύουμε.

Κατ’ αρχ’ας πρέπει να πω, κύριε Βουλευτά, ενδεχομένως να το θυμάστε, ότι όταν πάρθηκε η απόφαση για την επιστροφή της «Κυράς της Καλύμνου» στην Κάλυμνο προήδρευα του Κεντρικού Αρχαιολογικού Συμβουλίου και με την επιμονή και τη δική μου επέστρεψε το χάλκινο άγαλμα της «Κυράς» στην Κάλυμνο. Μην μπερδεύετε, όμως, τα πράγματα, δεν είναι τα ίδια. Δεν είναι ίδιες υποθέσεις.

Αλλά πριν πάμε σε αυτό να σας πω και για τον Παρθενώνα διότι δεν είναι τα ίδια επιχειρήματα. Τα Γλυπτά του Παρθενώνα αποτελούν εθνικό αίτημα διότι τα απαιτεί το ίδιο το χάσκον μνημείο, ο Παρθενώνας, που είναι ακρωτηριασμένος. Δεν ζητάμε κανένα άλλο ιστάμενο άγαλμα, μεμονωμένο δηλαδή, ούτε στην Ακρόπολη ούτε πουθενά αλλού. Επομένως, είναι δύο διαφορετικές περιπτώσεις και τα επιχειρήματα μας σε κάθε περίπτωση είναι εντελώς διαφορετικά. Ο ίδιος ο Παρθενώνας ζητά τα αρχιτεκτονικά του μέλη, που είναι ο γλυπτός του διάκοσμος.

Πάμε τώρα να πω και μια κουβέντα για την εγκατάλειψη της Καλύμνου. Αυτή τη στιγμή το Υπουργείο Πολιτισμού κάνει τουλάχιστον δύο μεγάλα έργα στην Κάλυμνο, τα οποία τα γνωρίζετε. Το ένα είναι το Αρχοντικό Βουβάλη, το οποίο είναι στον άμεσο χώρο του Αρχαιολογικού Μουσείου. Αυτό εις επίρρωση του ότι δεν υποτιμούμε το μουσείο, αντίθετα το υποστηρίζουμε με ένα ακόμα κτήριο. Και βεβαίως στο Ταμείο Ανάκαμψης είναι ενταγμένο το μεγάλο έργο των Ανεμόμυλων. Επομένως, δεν υπάρχει εγκατάλειψη από πλευράς Υπουργείου Πολιτισμού στην Κάλυμνο. Τώρα, για τους σφουγγαράδες, τι να πουν οι Συμιακοί; Όλα τα Δωδεκάνησα, όλα αυτά τα νησιά, έχουν μια τέτοια σχέση με τη θάλασσα.

Όμως έχετε κάνει μία παρανόηση. Λέτε ότι τα συγκεκριμένα χάλκινα θραύσματα, τα οποία συνανήκουν και αποτελούν αυτόν τον θωρακοφόρο έφιππο, προέρχονται από την Κάλυμνο. Σύμφωνα λοιπόν με το αρχείο της Εφορείας Εναλίων Αρχαιοτήτων, τα τμήματα του θωρακοφόρου ανασύρθηκαν από διαφορετικές θέσεις στην ευρύτερη περιοχή της Καλύμνου, της Τελένδου, της Κω, της Λέρου και των Αρκιών και σε διαφορετικές χρονικές περιόδους, από το 1997 έως το 2006. Το γλυπτό του θωρακοφόρου βρέθηκε μάλιστα μαζί με έναν αμφορέα από την Κνίδο.

Οι έρευνες της εφορείας που διενεργήθηκαν το 2000 και το 2002 δεν εντόπισαν δυστυχώς το ναυάγιο, ώστε να υποθέσουμε την πορεία του πλοίου, δηλαδή την αφετηρία του και τον προορισμό του. Η πιθανή διαδρομή του πλοίου εντάσσεται σε έναν πολύ γνωστό θαλάσσιο αρχαίο δρόμο από τις ακτές της Μικράς Ασίας και στην περίπτωση αυτή τη συγκεκριμένη τη δίοδο μεταξύ Αλικαρνασσού – Κνίδου - Κω και Καλύμνου προς την ηπειρωτική χώρα ή στο Λιμάνι του Πειραιά ή στην ιταλική χερσόνησο. Γι’ αυτόν ακριβώς τον λόγο και η μουσειολογική μελέτη εντάσσει την έκθεση και την ανάδειξη της γλυπτικής σύνθεσης του θωρακοφόρου στο Εθνικό Μουσείο Εναλίων Αρχαιοτήτων, όπου μαζί με άλλα ευρήματα και ναυάγια αναδεικνύεται η ιστορία τόσο της ευρύτερης περιοχής της Καλύμνου και της Μικράς Ασίας όσο και του Αιγαίου, κυρίως η ιστορία του ελληνικού πολιτισμού που επικράτησε στη θάλασσά μας, στη λεκάνη της Μεσογείου, από την προϊστορική περίοδο μεταφέροντας ιδέες και αξίες του δυτικού πολιτισμού. Η Κάλυμνος μόνο ωφελημένη είναι από την προβολή της και την συνέκθεσή της στο Εθνικό Μουσείο Εναλίων Αρχαιοτήτων.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Συνεχίζουμε τώρα με την πέμπτη με αριθμό 33/7-10-2024 επίκαιρη ερώτηση δεύτερου κύκλου του Βουλευτή Πιερίας της Κοινοβουλευτικής Ομάδας «Νίκη» κ. Κομνηνού Δελβερούδη προς την Υπουργό Πολιτισμού με θέμα: «Ένα Διαπολιτισμικό Φεστιβάλ, το οποίο προβάλλει ως κεντρική του εκδήλωση ένα drag show, τελεί υπό την αιγίδα του Υπουργείου Πολιτισμού».

Κύριε συνάδελφε, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, έκπληκτοι διαβάσαμε στην εφημερίδα «ΔΗΜΟΚΡΑΤΙΑ», την είδηση για τη διοργάνωση του 2ου Διαπολιτισμικού Φεστιβάλ με τίτλο «Συνύπαρξη», υπό την αιγίδα του Υπουργείου Πολιτισμού, το οποίο διεξήχθη από τις 27 έως 29 Σεπτεμβρίου 2024 στο Ίδρυμα «Μιχάλης Κακογιάννης», ενώ η είδηση συνοδευόταν και από τη σχετική αφίσα. Η έκπληξή μας προκλήθηκε από το γεγονός ότι ως κεντρική εκδήλωση στο συγκεκριμένο φεστιβάλ, προβλήθηκε ένα drag show, όπου δηλαδή άνδρες ντυμένοι ως προκλητικές γυναίκες με υπερβολικό και αντιαισθητικό βάψιμο, διαφημίζουν και προωθούν τη λεγόμενη διαφορετικότητα.

Στόχος της συγκεκριμένης πολιτιστικής εκδήλωσης ήταν, σύμφωνα με το ενημερωτικό κείμενο των διοργανωτών, «να έρθουμε σε επαφή με τις LGBTQ+ κοινότητες, απλώνοντας γέφυρες επικοινωνίας των drag καλλιτεχνών με τους κατοίκους της γειτονιάς». Η ΛΟΑΤΚΙ+ προπαγάνδα κάποτε γινόταν από περιθωριακούς φορείς. Σήμερα, εκτός από την καθημερινή πλύση εγκεφάλου των συστημικών μέσων ενημέρωσης, διαπιστώνουμε δυστυχώς ότι γίνεται εκτεταμένα και από το ίδιο το κράτος με τα χρήματα των Ελλήνων πολιτών. Είτε με το μάθημα των δεξιοτήτων, όπως ύπουλα ονομάστηκε η ΛΟΑΤΚΙ κατήχηση στα σχολεία, είτε με διάφορες εκδηλώσεις, προσβλητικές για την ανθρώπινη αξιοπρέπεια, όπως η προαναφερόμενη, που τίθενται μάλιστα υπό την αιγίδα της πολιτείας και πολλές φορές χρηματοδοτούνται αφειδώς από τον κρατικό κορβανά.

Απολογούμενος ο Κυβερνητικός Εκπρόσωπος, δήλωσε ότι για να δοθεί η αιγίδα του Υπουργείου, πρέπει να γίνεται εξαντλητικός έλεγχος της κάθε δράσης και εκδήλωσης και του αναλυτικού τους προγράμματος, για να αποφεύγουμε τέτοια φαινόμενα. Ως απάντηση, βέβαια, θα πρέπει να τονίσουμε ότι εσχάτως παρατηρούνται όλο και περισσότερα φαινόμενα κρατικής στήριξης και προώθησης διαφόρων πολιτιστικών εκδηλώσεων, πολλές από τις οποίες είναι αμφιβόλου ποιότητας, που δεν ελέγχονται με μοναδικό κριτήριο την προώθηση των πραγματικών πολιτιστικών και παραδοσιακών αξιών της πατρίδας μας και μόνο τυχαίο δεν θα πρέπει να θεωρείται πλέον, ότι όλες αυτές οι «παραφωνίες» σχετίζονται με την woke προπαγάνδα.

Επομένως, κατά τον έλεγχο από πλευράς του Υπουργείου Πολιτισμού για τη θέση μιας εκδήλωσης υπό την αιγίδα του και ιδιαιτέρως όταν πρόκειται να υπάρξει και κρατική επιχορήγηση, θεωρούμε ότι τα κριτήρια θα πρέπει να έχουν ως γνώμονα την προαγωγή του ανόθευτου πολιτισμού μας και όχι τις νεοταξίτικες ατζέντες, που προσβάλλουν τις αξίες και τα πιστεύω του λαού μας.

Για τους ανωτέρω λόγους ερωτάται η κυρία Υπουργός: Με ποια κριτήρια το Υπουργείο Πολιτισμού θέτει υπό την αιγίδα του ή και χρηματοδοτεί πολιτιστικές εκδηλώσεις, ταινίες ή θεατρικές παραστάσεις; Έχει χρηματοδοτηθεί από το Υπουργείο Πολιτισμού, το συγκεκριμένο 2ο Διαπολιτισμικό Φεστιβάλ με τίτλο «Συνύπαρξη»;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δελβερούδη.

Θα απαντήσει ο Υφυπουργός Πολιτισμού κ. Ιάσονας Φωτήλας.

Παρακαλώ, κύριε Υπουργέ, έχετε τον λόγο.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Σας ευχαριστώ, κύριε Πρόεδρε.

Ευχαριστώ, κύριε συνάδελφε.

Κατ’ αρχάς να απαντήσω σύντομα, διεξοδικά και αναλυτικά και στα δύο ερωτήματα που θέτετε. Όλα ξεκινούν λοιπόν από μια πρόσκληση εκδήλωσης ενδιαφέροντος, η οποία βγαίνει από το Υπουργείο σε ένα πρόγραμμα που λέγεται «Δημιουργική Ελλάδα - Επιχορηγήσεις Σύγχρονου Πολιτισμού» και η διαδικασία είναι συγκεκριμένη και ορισμένη. Προκειμένου να λάβει χρηματοδότηση ή και την αιγίδα ή και τα δύο από το Υπουργείο Πολιτισμού ο εκάστοτε ενδιαφερόμενος, πρέπει να καταθέσει την πρότασή του μαζί με τα απαραίτητα συνοδευτικά έγγραφα τυπικά σε μια ηλεκτρονική πλατφόρμα του προγράμματος όπως είπαμε «Δημιουργική Ελλάδα» στην αντίστοιχη κατηγορία, αν πρόκειται για θέατρο στην κατηγορία θεάτρου, αν πρόκειται για χώρο στην κατηγορία χορού. Στη συγκεκριμένη περίπτωση για την οποία εξετάζουμε πρόκειται για την δράση «πολυθεματικά φεστιβάλ».

Στη συνέχεια οι υπηρεσίες του Υπουργείου εξετάζουν τα συνοδευτικά έγγραφα, δηλαδή τα τυπικά έγγραφα που συνοδεύουν την πρόταση και μόνο αυτά, όχι την πρόταση. Αφού λοιπόν διαπιστώσουν ποιες από τις προτάσεις πληρούν τις τυπικές προϋποθέσεις, προωθούν αυτές τις προτάσεις στα μέλη μιας πενταμελούς άμισθης επιτροπής, η οποία αποτελείται ως επί το πλείστον από ανθρώπους της τέχνης εγνωσμένου κύρους -που δεν αμφισβητείται δηλαδή η αξία τους- οι οποίοι αυτοί και μόνο αυτοί γνωρίζουν την κάθε πρόταση στο σύνολό της και αποφασίζουν κατά την κρίση τους ελεύθερα και αμερόληπτα αν αυτή η πρόταση παράγει πολιτισμό ή δεν παράγει πολιτισμό και αν πρέπει να ενισχυθεί και να στηριχθεί από την πολιτεία.

Παρά ταύτα η πολιτεία θέτει κάποιες προτεραιότητες. Δηλαδή λέει στα μέλη αυτής της επιτροπής ότι θα θέλαμε και θέλουμε να προτιμήσετε τις προτάσεις, οι οποίες τηρούν κάποια κριτήρια και θέτουν κάποιες προτεραιότητες. Είναι δώδεκα. Δεν θα σας τις πω όλες. Θα σας τις δώσω όμως να τις έχετε. Μία ας πούμε είναι η υποστήριξη και η ανάπτυξη της σύγχρονης καλλιτεχνικής δημιουργίας και παραγωγής, η υποστήριξη του έργου νέων καλλιτεχνών, η ενίσχυση καλλιτεχνικών ρευμάτων. Θα σας τις αφήσω.

Θα σας πω όμως την εννέα. Η ένατη προτεραιότητα λέει ότι η πρόταση θα πρέπει να προτιμάται εφόσον η ενίσχυση της κοινωνικής συνοχής και η συμβολή στην αποδοχή της διαφορετικότητας είναι κάτι το οποίο επιτυγχάνεται μέσα απ’ αυτή την πρόταση. Αυτή λοιπόν είναι μια προτεραιότητα.

Τώρα, η πολιτική ηγεσία, ο Υπουργός και οι υπηρεσίες -σας είπα- καθ’ όλη τη διαδικασία δεν γνωρίζουν ποιες είναι πραγματικά οι προτάσεις στο σύνολό τους. Γνωρίζουν μόνο ότι έχουν τα τυπικά, τις στέλνουν σε μια ανεξάρτητη, αμερόληπτη και ελεύθερη επιτροπή και αυτή είναι η διαδικασία.

Και για να φτάσω και στο δεύτερο ερώτημά σας, δηλαδή κατά πόσον έχει χρηματοδοτηθεί από το Υπουργείο Πολιτισμού το συγκεκριμένο 2ο διαπολιτισμικό φεστιβάλ με τίτλο «Συνύπαρξη», η αλήθεια είναι λοιπόν πως μέσω αυτής της διαδικασίας που σας περιέγραψα η επιτροπή αυτή από τους ανθρώπους της τέχνης τους, των οποίων το κύρος δεν αμφισβητείται, ενέκρινε και την πρόταση που είχε καταθέσει το Ίδρυμα «Μιχάλης Κακογιάννης» στην πλατφόρμα «Δημιουργική Ελλάδα» στην κατηγορία των πολυθεματικών φεστιβάλ. Να θυμίσουμε και να πούμε για την ιστορία ότι πρόκειται για ένα τριήμερο φεστιβάλ με διαφορετικές δράσεις, όπου μία δράση μιας ημέρας σε κάποια συγκεκριμένη ώρα ήταν αυτό το οποίο είπατε, το drag show. Δεν θα συμφωνήσω με τον ορισμό που δώσατε.

Για να καταλάβω ακριβώς ποια είναι η ερώτηση σας, θα πρέπει να απαγορευθεί γενικότερα το drag show από την ελληνική κοινωνία και πραγματικότητα και αυτό θα πρέπει να το αποφασίσουμε εμείς με κάποιον νόμο; Θα πρέπει να απαγορεύσουμε συγκεκριμένες δράσεις και να πούμε a priori σε αυτούς τους ανθρώπους που θα κρίνουν ότι αυτά δεν παράγουν πολιτισμό; Ποιοι καλλιτέχνες όπως και οι άνθρωποι της τέχνης θα δεχτούν να μπουν σε μια διαδικασία που θα λογοκρίνεται εξαρχής από κάποιους πολιτικούς άνδρες ή γυναίκες; Και τέλος, ποιοι θα κρίνουν;

Εμείς λέμε σε αυτή τη χώρα ότι υπάρχουν άνθρωποι της τέχνης που μπορούν να κρίνουν αν μια πρόταση παράγει ή δεν παράγει πολιτισμό και να θέσουμε και τις προτεραιότητες που θέτουμε. Εσείς πιστεύετε ότι θα πρέπει να εξαλείψουμε μέσα από τις προτεραιότητες τη νούμερο εννιά; Δηλαδή να μην επιδιώκουμε η κάθε πρόταση να ενισχύει την κοινωνική συνοχή και τη συμβολή στην αποδοχή της διαφορετικότητας;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο κ. Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Απ’ ότι κατάλαβα, κύριε Υπουργέ, αποποιείστε της ευθύνης των επιλογών -όπως είπατε, μάθαμε και αυτό το πράγμα- μιας πενταμελούς επιτροπής, που τους θέσατε κάποιες δεσμευτικές ας πούμε δικλίδες, τις οποίες θα μας δώσετε όπως είπατε. Και η ένατη από αυτές δυστυχώς επιβεβαιώνει αυτό που είπαμε σε όλο του το μεγαλείο, ότι ο καημός είναι μόνο να ενισχυθεί η κοινωνική συνοχή των μειοψηφιών, οι οποίες ελέω της διαφορετικότητας πρέπει να γίνουν αποδεκτές από το σύνολο της ελληνικής κοινωνίας.

Απ’ όλη λοιπόν τη δραστηριότητα του Υπουργείου και των υφιστάμενων φορέων του, όπως και το Εθνικό Θέατρο και το Φεστιβάλ Κινηματογράφου Θεσσαλονίκης και το Ελληνικό Κέντρο Κινηματογράφου, -δεν ξέρω αν και σε αυτές ακόμα οι επιλογές είναι από αυτή την πενταμελή επιτροπή- το μοναδικό κριτήριο για να υποστηριχθεί ένα καλλιτεχνικό δημιούργημα είναι να προωθεί τη woke ατζέντα. Δηλαδή αυτοί οι πέντε άνθρωποι δεν μπορούν να δουν τι άλλο ζητάει η ελληνική κοινωνία; Δηλαδή ποιος γονιός θα πήγαινε το παιδί του να δει ένα drag show;

Ξεχνάτε όμως ότι κατά το πρώτο άρθρο του Συντάγματος όλες οι εξουσίες πηγάζουν από το λαό, υπάρχουν υπέρ αυτού και του έθνους. Επομένως όταν η δραστηριότητα του Υπουργείου σας ή των πέντε αυτών ανθρώπων που έχετε την ευθύνη της τοποθέτησης και της ύπαρξης, πηγαίνει κόντρα στις λαϊκές παραδοσιακές αξίες της πατρίδος, της πίστης και της οικογένειας εκτός από εθνομηδενιστική καθίσταται και αντιλαϊκή και εκτός συνταγματικών πλαισίων.

Είμαι λοιπόν ηθοποιός και ανήκω στο καστ δηλαδή στην ομάδα της «Φιλότιμο Films». Η τελευταία ταινία στην οποία συμμετείχα είχε τον τίτλο «Διάκος ο Ηρωομάρτυς». Με πολλή προσπάθεια χωρίς καμμία κρατική επιχορήγηση επιστρατεύοντας μόνο το ελληνικό φιλότιμο, πετύχαμε ένα αξιολογότατο αποτέλεσμα που είχε ευρεία αποδοχή στην ελληνική επικράτεια, στους κινηματογράφους όπου έπαιξε, προβάλλοντας διαχρονικές αξίες και ήθη του έθνους μας, αλλά και πρότυπα ανθρώπων με μνημειώδη γενναιότητα και ηρωισμό, άδολη φιλοπατρία και ρωμαϊκό φρόνημα.

Θα μπορούσατε ποτέ να χρηματοδοτήσετε μια τέτοια ταινία ή να τη θέσετε υπό την αιγίδα του Υπουργείου Πολιτισμού; Αυτή η πενταμελής επιτροπή εμπνέεται από αυτά που προείπα; Το Υπουργείο σας είναι γενναιόδωρο στα λεγόμενα καλλιτεχνικά έργα που προσβάλλουν την Παναγία ή προωθούν την ΛΟΑΤΚΙ+ ατζέντα. Δεν διαθέσατε όμως ούτε 1 ευρώ για την παραγωγή μιας άλλης ταινίας -δεν έτυχε της εγκρίσεως της πενταμελούς επιτροπής- που είχε να κάνει με τον Ιωάννη Καποδίστρια από το διεθνούς φήμης σκηνοθέτη Γιάννη Σμαραγδή ή μήπως δεν θα προήγαγε τον πολιτισμό;

Στη συγκεκριμένη περίπτωση ποιος ο λόγος να προτιμάτε τις drag queen και τα αδέσποτα κορμιά από μια ταινία που θα προβάλλει τον ιστορικό πρώτο κυβερνήτη της Ελλάδος, έναν άνθρωπο που υπηρέτησε τον ελληνικό λαό με αυτοθυσία και οργάνωσε το ελληνικό και όχι μόνο κράτος σε αντίξοες συνθήκες; Φυσικά το ερώτημα είναι ρητορικό εδώ.

Δεν μπορείτε ούτε κατά διάνοια να αντέξετε τη σύγκριση αυτού του πολιτικού γίγαντα με τα δικά σας χαμηλά μεγέθη. Πολύ περισσότερο δεν μπορείτε να ανεχτείτε αυτά που συμβολίζει ο Καποδίστριας, δηλαδή, τον άδολο πατριωτισμό, την αγνή πίστη, την αφιλαργύρια και την αυτοθυσία.

Οι προκλήσεις από το Υπουργείο είναι συνεχείς και αδιάλειπτες -έχουμε ξαναεπανέλθει στο παρελθόν με άλλη παρόμοια ερώτηση- προκαλώντας την αγανάκτηση του ελληνικού λαού τον οποίο ορκιστήκατε να υπηρετείτε. Σας καλώ να αρχίσετε να τηρείτε έστω τα προσχήματα και να σταματήσει αυτή η σκανδαλώδης υποτίμηση των αξιών της πατρίδας μας.

Και κλείνω υπενθυμίζοντας ότι ο Καποδίστριας και όλα αυτά τα πρότυπα των μεγάλων ανδρών, έμεινε και θα μείνει στην ιστορία γιατί υπηρέτησε όλα όσο εσείς πολεμάνε. Αντίθετα εσείς αν συνεχίσετε έτσι με την πιστή υποταγή σας στην woke ατζέντα, θα καταλήξετε στον σκουπιδοτενεκέ της ιστορίας όπως σας είχε προειδοποιήσει ο αείμνηστος Μίκης Θεοδωράκης. Και βέβαια τα ακούτε εσείς, αλλά εσείς επικαλεστήκατε ότι η πενταμελής επιτροπή φταίει.

Παρακαλώ να μας απαντήσετε σε αυτό.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Κατ’ αρχάς, να πούμε, επειδή ακουγόμαστε κιόλας, ότι σήμερα ήταν να απαντήσω σε δύο ερωτήσεις. Η μία είναι αυτή την οποία συζητάμε. Η δεύτερη είχε να κάνει ακριβώς με την ταινία του Καποδίστρια. Όμως, χθες απεσύρθη από τον Βουλευτή που είχε καταθέσει τη συγκεκριμένη ερώτηση.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Το να έρχεστε εδώ εσείς σήμερα για μια ερώτηση που απεσύρθη χθες το βράδυ από τον συνάδελφο Βουλευτή του δικού σας κόμματος και τελικά, δεν συζητείται, γιατί την απέσυρε ο ίδιος και εσείς να χρησιμοποιείτε τον χρόνο σας κυρίως για να μιλήσετε για αυτή την ταινία, δεν νομίζω ότι είναι δόκιμο και ούτε σωστό. Καταθέστε μια ερώτηση για τη συγκεκριμένη υπόθεση και εγώ σας υπόσχομαι ότι θα έρθω εδώ να τη συζητήσω, όπως είχα σκοπό να κάνω και σήμερα.

Και σήμερα είμαι έτοιμος να απαντήσω, αλλά δεν έχουμε τον χρόνο και δεν είναι αυτή η ερώτηση την οποία συζητούμε.

Πάμε, λοιπόν, στην ερώτηση την οποία συζητούμε. Επίσης, να πω ότι δεν έχει και καμμία σχέση με τα προγράμματα. Το ένα έχει να κάνει με το Υπουργείο Πολιτισμού -Πρόγραμμα «Δημιουργική Ελλάδα»- το άλλο είναι πρόγραμμα του ΕΚΟΜΕ και του Ελληνικού Κέντρου Κινηματογράφου. Είναι άσχετα τα πράγματα.

Όμως, καταθέστε την ερώτηση και εδώ είμαστε να τη συζητήσουμε.

Αυτή τη χρονιά μέσω του «Δημιουργική Ελλάδα» κατατέθηκαν διακόσιες σαράντα δύο προτάσεις μόνο για τα φεστιβάλ. Αυτές οι διακόσιες σαράντα δύο αγγίζουν όλες τις πιθανές δράσεις -τραγούδι, χορός, θέατρο- που μπορεί να περιέχει ένα πολυθεματικό φεστιβάλ. Αυτό είναι το πολυθεματικό φεστιβάλ. Δεν μπορεί ένα πολυθεματικό φεστιβάλ να περιορίζεται σε μία και μόνη δράση, γι’ αυτό είναι πολυθεματικό φεστιβάλ.

Το συγκεκριμένο φεστιβάλ είχε -πέραν όλων των άλλων- και μια δράση που αποτελούσε το drag show.

Το ερώτημά σας είναι κατά πόσον θα πρέπει, ξαναλέω, να το απαγορεύσουμε. Θα πρέπει να βγάλουμε μια διάταξη που να λέει ότι το drag show δεν επιτρέπεται στην Ελλάδα; Να γίνουμε μοναδικοί στην Ευρώπη; Αυτή είναι η πρότασή σας; Διότι δεν υπάρχει καμμία άλλη χώρα που να έχει βγει και να έχει πει ότι το drag show από τη χώρα του πρέπει να εξαφανιστεί και απαγορεύεται να γίνεται.

**ΚΟΜΝΗΝΟΣ ΔΕΛΒΕΡΟΥΔΗΣ:** Πρότυπά μας δεν είναι η Ευρώπη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε!

**ΚΟΜΝΗΝΟΣ ΔΕΛΒΕΡΟΥΔΗΣ:** Συγγνώμη για τη διακοπή.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Ξαναλέω, λοιπόν, ότι διακόσιες σαράντα δύο προτάσεις επιχορηγήθησαν. Μέσα από αυτές υπήρχαν όλες οι δράσεις. Μία από αυτές τις διακόσιες σαράντα δύο περιείχε και τη συγκεκριμένη δράση.

Ξαναλέω, λοιπόν, ότι αυτή την απόφαση δεν την παίρνει ο Υπουργός και δεν πρέπει να την παίρνει ο Υπουργός. Δεν πρέπει να την παίρνει καν η πολιτική ηγεσία, η οποία, όπως σας είπα, δεν λαμβάνει γνώση του περιεχομένου της προτάσεως. Λαμβάνει γνώση μόνο ότι η πρόταση έχει τα πρώτα, τα τυπικά, τις απαραίτητες λεπτομέρειες που πρέπει να συνοδεύουν την πρόταση, ούτως ώστε να φτάσει στην εξέτασή της στην ουσία από πέντε ανεξάρτητους ανθρώπους, που αμισθί έρχονται και βοηθούν με την κρίση τους, την οποία εσείς αμφισβητείτε, κάποιος άλλος μπορεί να μη την αμφισβητεί. Εγώ μπορεί να την αμφισβητώ, η κ. Αγαπηδάκη μπορεί να μην την αμφισβητεί, αλλά ο καθένας μπορεί να έχει την άποψή του.

Άρα, πρέπει να αποφασίσουμε πώς θα το κάνουμε αυτό. Οι τρόποι είναι συγκεκριμένοι. Ή θα πιστέψουμε και θα αφήσουμε αυτή τη δουλειά σε κάποιους που θεωρούμε ότι έχουν τις γνώσεις για να το κάνουν -αυτό κάνουμε- ή θα πρέπει να απαγορεύσουμε και να λογοκρίνουμε από την αρχή αυτό που εμείς δεν θεωρούμε σωστό πολιτισμό -και ποιος θα το αποφασίσει αυτό, όμως;- ή θα πρέπει να διορίσουμε μια άλλη επιτροπή που θα κρίνει την επιτροπή που διορίσαμε για το αν κάνει καλά τη δουλειά της. Όμως και πάλι, ποιος καλλιτέχνης ή άνθρωπος της τέχνης -εγνωσμένου κύρους, ξαναλέω- θα δεχτεί, κατά τη γνώμη σας, να μπει στη διαδικασία αυτή, όταν ξέρει ότι η απόφασή του λογοκρίνεται από την αρχή μέχρι το τέλος από μια πολιτική ηγεσία;

Όμως και αν το βάζαμε, μετά θα έπρεπε να δημιουργήσουμε μια άλλη επιτροπή που θα κρίνει την επιτροπή που κρίνει την επιτροπή που βγάζει τα αποτελέσματα και αυτό δεν τελειώνει.

Εμείς, λοιπόν, λέμε ότι εμπιστευόμαστε ανθρώπους της τέχνης που στη χώρα μας έχουν ήδη αποδείξει την αξία τους. Και πάντα -για να πάμε και στην απόφασή τους- στηρίχθηκαν σε μια προτεραιότητα, που είναι μια από τις δώδεκα που σας είπα και είναι η προφύλαξη της διαφορετικότητας. Σε αυτή τη χώρα, όλοι θα έπρεπε να δουλεύουμε προς αυτή την κατεύθυνση, να προφυλάσσουμε τη διαφορετικότητα. Και αυτό κάνει αυτή η Κυβέρνηση. Όταν θα βγείτε εσείς κυβέρνηση, μπορείτε να μη προφυλάσσετε τη διαφορετικότητα. Ο Θεός να μας φυλάει!

Ευχαριστώ.

**ΚΟΜΝΗΝΟΣ ΔΕΛΒΕΡΟΥΔΗΣ:** Οι υπόλοιποι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ!

Ευχαριστούμε πολύ τον κύριο Υφυπουργό.

Θα συνεχίσουμε με τη συζήτηση της τέταρτης με αριθμό 11/7-10-2024 επίκαιρης ερώτησης δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς τον Υπουργό Υγείας, με θέμα: «Η κατάσταση του Κέντρου Υγείας Αίγινας είναι απολύτως ενδεικτική του σκηνικού κατάρρευσης που επικρατεί στο σύστημα υγείας».

Στην ερώτηση θα απαντήσει η Αναπληρώτρια Υπουργός Υγείας, η κ. Αγαπηδάκη.

Κύριε συνάδελφε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κυρία Υφυπουργέ, μια πρώτη παρατήρηση: Το θέμα της συγκεκριμένης ερώτησης είχε κατατεθεί γραπτά από τον περασμένο Ιούλιο και δεν απαντήθηκε ποτέ. Νομίζω ότι είναι καλό να συμφωνήσουμε ότι αποτελεί κακή πρακτική να μην απαντώνται γραπτές ερωτήσεις, ειδικά όταν είναι κάτι τόσο συγκεκριμένο και κρίσιμο. Δεν ήταν μια ερώτηση δύσκολη να απαντηθεί. Ήταν μια ερώτηση που είχε συγκεκριμένα ερωτήματα για την κατάσταση στο Κέντρο Υγείας στην Αίγινα. Νομίζω ότι αυτό είναι το ελάχιστο και νομίζω ότι είναι και μια ευθύνη και του Υπουργού -και δική σας, προφανώς- που δεν απαντήθηκε η συγκεκριμένη ερώτηση, όταν κατατέθηκε τότε.

Έρχομαι στα πολύ συγκεκριμένα ζητήματα του κέντρου υγείας. Νομίζω ότι έχετε ενημερωθεί. Πρακτικά, μιλάμε για ένα κέντρο υγείας το οποίο δεν ξέρω αν έχετε επισκεφτεί το τελευταίο διάστημα. Θα σας έλεγα να τολμήσετε να το επισκεφτείτε. Το κέντρο υγείας είναι γιαπί. Μπαίνεις μέσα, δεν έχει χώρο υποδοχής και φιλοξενίας ασθενών. Στο μισό κέντρο υγείας γίνονται εργασίες με κομπρεσέρ κανονικά κ.λπ. και δίπλα στα κομπρεσέρ οι υγειονομικοί πρέπει να κάνουν τη δουλειά τους.

Μάλιστα, χωρίς να έχει ολοκληρωθεί το ένα σκέλος, τα έργα τώρα θα περάσουν και στο άλλο σκέλος και υπάρχει και ένα ερώτημα πού θα γίνονται τα τακτικά ιατρεία. Αυτό είναι το πρώτο ζήτημα. Δηλαδή, μιλάμε κανονικά για ένα γιαπί. Δεν μπορεί να είναι αυτή εικόνα κέντρου υγείας.

Τα έργα θα έπρεπε να έχουν ολοκληρωθεί από τον Ιούνιο -αυτή ήταν η ενημέρωση του υγειονομικού προσωπικού- και διαρκώς παίρνουμε παρατάσεις και πια το ερώτημα είναι αν ολοκληρωθούν μέσα στη χρονιά ή αν πάμε και στο 2025.

Το δεύτερο ζήτημα είναι οι πολύ μεγάλες ελλείψεις που έχει το συγκεκριμένο κέντρο υγείας. Και σκεφτείτε ότι μιλάμε για μια περιοχή που το καλοκαίρι έχει σχεδόν ογδόντα με εκατό χιλιάδες κατοίκους μαζί με τους επισκέπτες. Μέσα στη χρονιά, φέτος, η Αίγινα είχε δύο εκατομμύρια επισκέπτες. Άρα, μιλάμε για ένα κέντρο υγείας το οποίο έχει αντικειμενικά πάρα πολύ μεγάλο φόρτο. Δεν το βάζω παραθετικά ότι πρέπει να έχουν αυτή την υπηρεσία οι επισκέπτες και δεν πρέπει να έχουν οι μόνιμοι κάτοικοι. Ως αντικειμενικό κομμάτι του φόρτου το λέω.

Και το τρίτο, το οποίο δυσκολεύομαι να χαρακτηρίσω, ήταν η επιλογή το μοναδικό πλωτό ασθενοφόρο που είχε η Αίγινα να φύγει από την Αίγινα και να πάει στη ΔΕΘ ως έκθεμα. Και ξέρετε ότι μέσα στο καλοκαίρι υπήρξε, δυστυχώς, ένα πολύ σοβαρό τροχαίο. Ένας νέος άνθρωπος που έπρεπε να μεταφερθεί με αυτό το πλωτό, μεταφέρθηκε τελικά με ένα ιδιωτικό ταξί. Καταλαβαίνουμε όλοι ότι είναι άλλες οι υπηρεσίες που έχεις σε ένα πλωτό ασθενοφόρο από το να σε πηγαίνουν σε ένα ιδιωτικό ταξί. Υπήρξαν κάποιες καθυστερήσεις. Δεν ξέρω ποια θα ήταν, ούτως ή άλλως, η εξέλιξη της υπόθεσης. Δυστυχώς, αυτός ο άνθρωπος κατέληξε και έχασε τη ζωή του.

Όμως και στο συμβολικό, το να παίρνεις το ένα πλωτό ασθενοφόρο και να το στέλνεις στη ΔΕΘ ως έκθεμα είναι κάτι που προσβάλλει τους ανθρώπους στο νησί.

Τα δυο πολύ απλά ερωτήματα που έχουμε να καταθέσουμε είναι αν έχετε χρονοδιάγραμμα για το πότε θα ολοκληρωθούν οι εργασίες, δηλαδή πότε οι υγειονομικοί θα μπαίνουν και θα είναι σε ένα κανονικό κέντρο υγείας και όχι σε έναν ημιανοιχτό οικοδομικό χώρο και το δεύτερο, αν έχετε κάποιο σχέδιο για την κάλυψη των ελλείψεων σε ειδικότητες που υπάρχουν και στο υγειονομικό και στο νοσηλευτικό και στο βοηθητικό προσωπικό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Κύριε Ηλιόπουλε, πριν αρχίσω να απαντώ στην ουσία των ερωτημάτων σας, θέλω να σας πω ειλικρινά ότι λυπάμαι πάρα πολύ που ένας νέος πολιτικός -νέος σε ηλικία, όπως εσείς, εργαλειοποιεί τον θάνατο ενός ανθρώπου προκειμένου να δημιουργήσει εντυπώσεις. Και το λέω αυτό, διότι μερικά πράγματα είναι καλό να μένουν έξω από αυτή τη χυδαία κομματική αντιπαράθεση. Διότι εδώ πέρα φαίνεται ότι όχι μόνο δεν μπορείτε να κάνετε αποτελεσματική αντιπολίτευση -και θα το αποδείξω ευθύς αμέσως αυτό- αλλά προβαίνετε και σε μια σπέκουλα που πραγματικά είναι πολύ απογοητευτική.

Καταθέτω στα Πρακτικά την απάντηση του Αρχηγείου του Λιμενικού σε όσα είπατε για το πλωτό ασθενοφόρο και τη μεταφορά του νεότατου συμπολίτη μας, που έχασε τη ζωή του εξαιτίας του τροχαίου.

(Στο σημείο αυτό η Αναπληρώτρια Υπουργός Υγείας κ. Ειρήνη Αγαπηδάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στα υπόλοιπα. Λέτε ότι είναι σε διάλυση το κέντρο υγείας. Λέτε ότι οι γιατροί δεν είναι εκεί. Είπατε ότι το κτήριο είναι γιαπί και ότι κάνουν εργασίες με κομπρεσέρ και τα λοιπά. Σύμφωνα με τα στοιχεία που έχω τα υπηρεσιακά -προσέξτε, δεν είναι η άποψή μου αυτά, είναι στοιχεία υπηρεσιακά- που μας έχει δώσει η αρμόδια υγειονομική περιφέρεια, στο Κέντρο Υγείας Αίγινας και στα υπαγόμενα σε αυτό περιφερειακά ιατρεία -καθόσον, όπως γνωρίζετε, φαντάζομαι, δεν είναι μόνο το προσωπικό του κέντρου υγείας, είναι και τα περιφερειακά ιατρεία που υπάγονται σε αυτό- υπηρετούν σήμερα τέσσερις ιατροί γενικής ιατρικής, ένας ιατρός ειδικότητας οφθαλμολογίας, ένας παιδιατρικής, ένας ειδικευόμενος μετακινημένος από άλλη μονάδα, ένας υπόχρεος υπηρεσίας υπαίθρου. Οκτώ, λοιπόν, γιατροί, όχι τέσσερις, όπως είπατε. Ενώ έχουμε ακόμα δεκαέξι άτομα νοσηλευτικής, βοηθών νοσηλευτών, επισκέπτες υγείας, ΤΕ νοσηλευτικής, ιατρικών εργαστηρίων και τα λοιπά. Και εκτός από αυτούς, έχουμε άλλους δεκατέσσερις διαφόρων ειδικοτήτων.

Να πω ότι το κέντρο υγείας δέχεται έκτακτα περιστατικά σε εικοσιτετράωρη βάση, και για τα τακτικά δέχεται οκτώ με δυόμιση. Με αυτό δεν θέλω να πω ότι δεν λείπουν ειδικότητες ιατρών. Το λέω γιατί είμαι στο πεδίο, βιώνω τις ανάγκες και προσπαθώ να βρω λύσεις. Και με το πρόσφατο νομικό πλαίσιο που έχουμε θεσπίσει, έχουμε τη δυνατότητα, με τη συνεργασία που αναπτύσσουμε με τον ιδιωτικό τομέα, να φέρνουμε ιδιώτες με ειδικότητες, όπως οδοντίατροι, οφθαλμολόγοι, πνευμονολόγοι, καρδιολόγοι, στο ΕΣΥ για να υπηρετούν ειδικά στα κέντρα υγείας. Όμως, θα πρέπει να αναγνωρίσετε τουλάχιστον ότι η θέση του παιδιάτρου και του καρδιολόγου, όπου υπάρχει σήμερα, ήταν κενή για χρόνια και δεν την έφτιαξε, ξέρετε, η δική σας κυβέρνηση. Για αυτό λέω ότι δεν μπορείτε να κάνετε αποτελεσματική αντιπολίτευση.

Πάμε στο δεύτερο επιχείρημα. Μου γράφετε στην ερώτηση ότι δεν είστε σίγουρος εάν κάνουμε ανακαίνιση ή όχι στο Κέντρο Υγείας Αίγινας. Και τη μία λέτε ότι κάνουμε κάτι βαψίματα, μετά λέτε για ημιτελείς οικοδομές. Θα μπορούσα να σας φέρω τις φωτογραφίες από το δελτίο Τύπου για να πειστείτε εάν πρόκειται περί μισοτελειωμένης οικοδομής ή ενός χώρου που είναι σε ανακαίνιση. Έχουμε μια εκτεταμένη ανακαίνιση, όπως και στα υπόλοιπα εκατόν πενήντα πέντε κέντρα υγείας, στο Κέντρο Υγείας της Αίγινας.

Είναι μια ανακαίνιση που χρηματοδοτείται από το Ταμείο Ανάκαμψης, το οποίο καταψηφίσατε σε αυτή εδώ την Αίθουσα, κύριε Ηλιόπουλε. Και εκτός από τις ανακαινίσεις, ενισχύουμε τα κέντρα υγείας και με ιατροτεχνολογικό εξοπλισμό και ιδρύουμε τριακόσια δώδεκα ιατρεία χρόνιων νοσημάτων. Έχουν καθυστερήσει κατά τρεις μήνες και αυτό έχει να κάνει με το ότι στο Κέντρο Υγείας Αίγινας δεν είχαμε τη δυνατότητα μεταστέγασης. Ψάξαμε να βρούμε άλλον χώρο, σε συνεργασία με τις τοπικές αρχές, για να εγκατασταθεί προσωρινά μέχρι να ολοκληρωθεί η εργασία. Αυτό δημιουργεί αναστάτωση -το γνωρίζω- και σε κάποιες περιπτώσεις, δυστυχώς, δεν μπορεί να αποφευχθεί.

Αλλά, κύριε Ηλιόπουλε, από το: τη μία να μου λέτε ότι κάνουμε βαψίματα και σήμερα ήρθατε, ευτυχώς, και μας είπατε ότι έχουν μπει κομπρεσέρ -αλλά μάλλον δεν θα γνωρίζετε και εσείς ότι κάνουμε ανακαίνιση- και γενικώς να δημιουργείτε μια εικόνα ότι, όπως λέτε και όπως γράφετε στην ερώτησή σας, είναι σε κατάρρευση όλα αυτά τα πράγματα, ειλικρινά δεν καταλαβαίνω πώς συμβιβάζονται όλα αυτά. Για αυτό θα κλείσω, όπως άρχισα, κύριε Ηλιόπουλε. Αυτό δεν είναι αποτελεσματική αντιπολίτευση και μάλιστα από έναν νέο σε ηλικία πολιτικό. Ειλικρινά θέλω, και σας παρακαλώ θερμά, να έρθετε εδώ και να μου ασκήσετε σκληρή κριτική με επιχειρήματα. Αυτό βοηθάει τη δημοκρατία και τους πολίτες, και όχι αυτό που κάνετε σήμερα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Κύριε Ηλιόπουλε, έχετε τον λόγο για τρία λεπτά για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, αφού η Υπουργός θέλει να το πάμε έτσι, θα το πάμε έτσι.

Εγώ ήρθα και ήμουν συγκεκριμένος με πολιτικά ερωτήματα. Και είχατε το θράσος να βγείτε να πείτε ότι εργαλειοποιούμε τον θάνατο ενός ανθρώπου, τη στιγμή που εσείς το μοναδικό πλωτό ασθενοφόρο που είχε η Αίγινα, το είχατε στείλει στη ΔΕΘ για έκθεμα. Και αντί να ντρέπεστε και αντί να έχει παραιτηθεί ένας, λέτε εσείς ότι εμείς εργαλειοποιούμε θάνατο. Εσείς που προσωπικά κάνατε πολιτική καριέρα ως τρολ. Ως τρολ!

(Θόρυβος στην Αίθουσα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, λίγο πιο προσεκτικά, σας παρακαλώ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Πρόεδρε, να ανακαλέσει.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αυτή ήταν η πολιτική σας καριέρα και η πολιτική σας περγαμηνή.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, πιο προσεκτικά με την ορολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έκανε προσωπικούς χαρακτηρισμούς, παίρνω το θάρρος αυτών που λέω.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ανακαλέστε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έκανε προσωπικούς χαρακτηρισμούς και θα ακούσει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Σας λέω, αν δεν έχετε ντροπή…

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Δεν έχετε δικαίωμα να με προσβάλετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ανακαλέστε αυτά που είπατε, σας παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν ανακαλώ τίποτα. Δεν ανακαλώ τίποτα. Δεν ανακαλώ τίποτα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ανακαλέστε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν είναι τρόπος ομιλίας αυτός.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τρολ από τα «LIDL». Δεν ανακαλώ τίποτα και προχωράω. Αν δεν ντρέπεστε, πάμε παρέα στην Αίγινα. Πάμε παρέα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Τι να σας πω!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αν δεν ντρέπεστε, πάμε παρέα στην Αίγινα να δείτε τον χώρο. Γιατί εγώ έχω πάει και τον έχω δει τον χώρο. Εσείς δεν έχετε πάει να τον δείτε τον χώρο. Και ο χώρος είναι γιαπί.

Είναι ντροπή να είναι αυτός ο χώρος μέσα στον οποίο ζητάτε στους υγειονομικούς να κάνουν τη δουλειά τους. Στο «ΙΑΤΡΙΚΟ ΚΕΝΤΡΟ» θα έπρεπε να είναι οι διπλάσιοι γιατροί από αυτούς που είναι. Μέσα Στο «ΙΑΤΡΙΚΟ ΚΕΝΤΡΟ» θα έπρεπε να είναι οι διπλάσιοι οδηγοί. Έχετε μόνο τρεις οδηγούς. Δεν βγαίνουν οι βάρδιες και δεν έχετε διασώστη. Αυτή είναι η κατάσταση.

Με την πολιτική σας έχετε καταφέρει να μετατρέψετε ακόμα και την Αίγινα σε άγονη γραμμή. Αυτή είναι η πολιτική σας. Το ακτινολογικό είναι κλειστό. Στην Αίγινα το ακτινολογικό είναι κλειστό. Δεν σας αγχώνει. Βγάζουν λεφτά ιδιώτες γιατί αυτό το οποίο είναι κρίση για το Εθνικό Σύστημα Υγείας είναι μια τεράστια ευκαιρία για τους ιδιώτες.

Και δεν είπατε κουβέντα -δεν είπατε κουβέντα επαναλαμβάνω- για το γεγονός ότι σε γραπτή ερώτηση δεν απαντήσατε. Δεν με ενδιαφέρει ποιες είναι οι σχέσεις μας με τον κ. Γεωργιάδη, αν ισχύουν αυτά που διαβάζουμε ότι είστε τσακωμένοι, ποιος ασχολείται με την πρωτοβάθμια. Όταν σας έρχεται γραπτή ερώτηση, θα απαντάτε και όταν δεν έχετε απαντήσει σε γραπτή ερώτηση για τόσο σημαντικό ζήτημα και τόσο συγκεκριμένα ερωτήματα και έρχεστε να κουνάτε το δάχτυλο, συγνώμη αλλά ξεπερνάει πολύ τα όρια.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. συνάδελφο.

Κύριε συνάδελφε, επιμένω ότι αυτοί οι χαρακτηρισμοί δεν αρμόζουν στην Αίθουσα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν αποσύρω κανέναν χαρακτηρισμό.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Υφυπουργέ, θα απαντήσετε; Τι να απαντήσετε; Έφυγε ο κύριος.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Θα απαντήσω.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Δεν πειράζει. Εγώ θα απαντήσω, διότι αυτά τα οποία ειπώθηκαν δεν μπορούν να μείνουν αναπάντητα.

Ενημερώνω τους συναδέλφους κυρίους Βουλευτές ότι η μεταφορά του ανθρώπου ο οποίος τραυματίστηκε το καλοκαίρι και δυστυχώς έχασε τη ζωή του από τροχαίο -κατέθεσα το δελτίο Τύπου του Αρχηγείου του Λιμενικού στα Πρακτικά- έγινε με ασθενοφόρο και συνοδεία ιατρού. Για όλα τα υπόλοιπα, που είναι αρμοδιότητα του Υπουργείου Ναυτιλίας, έχει απαντήσει το Αρχηγείο του Λιμενικού.

Δεν ανέχομαι, όμως, κύριε Πρόεδρε, επειδή οι πολιτικές μου πεποιθήσεις ανήκουν στον χώρο της Νέας Δημοκρατίας και όχι του ΣΥΡΙΖΑ, να έρχεται εδώ εκλεγμένος Βουλευτής και να με αποκαλεί τρολ και δεν ξέρω τι άλλο.

Καταλαβαίνω, κύριε Πρόεδρε, ότι όταν υπήρξα απλός πολίτης, εγώ έγραφα στο διαδίκτυο, όπως όλοι, αιχμηρότατα, ναι, με ονοματεπώνυμο. Τρολ για όποιον δεν το γνωρίζει σημαίνει να καλύπτεσαι πίσω από κουκούλες και να μην έχεις το θάρρος της γνώμης σου.

Εγώ είχα πάντα, κύριε Πρόεδρε, το θάρρος της γνώμης μου και θα το έχω σε όλη μου τη ζωή και δεν ντρέπομαι για τις απόψεις μου. Και όντως άσκησα σκληρή κριτική, διότι η πολιτική του ΣΥΡΙΖΑ μου κατέστρεψε εκείνο το διάστημα τη ζωή, όπως σε πάρα πολλούς Έλληνες. Δεν θα απολογηθώ που δεν είμαι ΣΥΡΙΖΑ. Και τώρα, βέβαια, ο κ. Ηλιόπουλος έγινε Νέα Αριστερά. Τι να κάνουμε; Τότε ήταν ΣΥΡΙΖΑ και κόντεψαν να τινάξουν τη χώρα στον αέρα. Δεν θα απολογηθώ, λοιπόν, γιατί δεν είμαι αριστερή.

Πάμε παρακάτω. Σε όσα είπε μέχρι σήμερα ειλικρινά απορώ εάν γίνεται ένα κόμμα που έχει κυβερνήσει, ακόμα και αν έχουν γίνει τώρα χίλια κομμάτια και ο κ. Ηλιόπουλος εκπροσωπεί τη Νέα Αριστερά και δεν ξέρω εγώ τι άλλο, να έρχεται εδώ και να προσβάλλει μια συνάδελφό του γυναίκα με αυτό τον χυδαίο τρόπο. Θεωρώ ότι αυτό είναι κάτι απαράδεκτο. Δεν λέω ότι είναι σεξιστικό, διότι θεωρώ ότι θα το έκανε με πολύ μεγάλη άνεση και σε έναν άνδρα. Είναι, όμως, απογοητευτικό και νομίζω ότι αυτές οι συμπεριφορές είναι που απομακρύνουν τους πολίτες από την ενασχόληση με την πολιτική, διότι σήμερα σε όσα στοιχεία παρέθεσα ο κ. Ηλιόπουλος δεν βρήκε να αντιπαρατάξει τίποτε άλλο από το να με χυδαιολογεί, να φωνάζει, να λέει ψέματα και να παρουσιάζει μια εικόνα, η οποία δεν έχει καμία σχέση με την πραγματικότητα.

Ξέρετε μερικοί από εμάς είναι στο πεδίο. Τρέχουμε όλη μέρα, όπως όλα τα μέλη της Κυβέρνησης, και γι’ αυτόν τον λόγο δεν ανέχομαι τέτοιου τύπου εντυπωσιασμούς και ειδικά όταν εργαλειοποιούνται θάνατοι ανθρώπων για να έρθουμε εδώ και να κάνουμε αντιπολίτευση στη Νέα Δημοκρατία και στον Κυριάκο Μητσοτάκη. Αυτά τα πράγματα είναι πραγματικά θλιβερά και εύχομαι στο μέλλον να αποκτήσουμε μια σοβαρή Αντιπολίτευση, να μπορούμε να κάνουμε σοβαρό κοινοβουλευτικό διάλογο, να μπορέσουμε να ανακτήσουμε ως πολιτικό σύστημα την εμπιστοσύνη των πολιτών.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό και ζητάμε συγγνώμη εκ μέρους του συναδέλφου για τους χαρακτηρισμούς που χρησιμοποίησε.

Θα συνεχίσουμε με την έκτη με αριθμό 37/7-10-2024 δεύτερου κύκλου επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εθνικής Οικονομίας και Οικονομικώνμε θέμα: «Η διαιώνιση της λιτότητας στο Μεσοπρόθεσμο Δημοσιονομικό Πρόγραμμα της Κυβέρνησης για το 2025-2028».

Έχετε τον λόγο, κύριε συνάδελφε, για δύο λεπτά για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Πετραλιά, απ’ ό,τι φαίνεται το Υπουργείο Εθνικής Οικονομίας σας στέλνει όποτε έρχονται τα δύσκολα! Ο κ. Χατζηδάκης ήταν σήμερα εδώ στην Αίθουσα και απάντησε σε επίκαιρη ερώτηση άλλου Βουλευτή της ΝΔ. Απευθύναμε -και η κ. Κωνσταντοπούλου κι εγώ- επίκαιρες ερωτήσεις στο Υπουργείο Εθνικής Οικονομίας και περιμέναμε να έχουμε τον ίδιο να απαντήσει στις ερωτήσεις μας, δεδομένου ότι έχει τη συνολική ευθύνη για την πολιτική του Υπουργείου Εθνικής Οικονομίας. Όμως, για μία ακόμη φορά, στέλνουν εσάς για να τα βγάλετε πέρα με τις δύσκολες ερωτήσεις.

Σας υπέβαλα ερώτημα για το Μεσοπρόθεσμο Δημοσιονομικό Πρόγραμμα της Κυβέρνησης που έθεσε υπ’ όψιν της Ευρωπαϊκής Επιτροπής πριν από λίγες μέρες. Το συγκεκριμένο ερώτημα αφορά τα πρωτογενή πλεονάσματα. Τα πρωτογενή πλεονάσματα που προβλέπεται να έχει η Ελλάδα για τα επόμενα τέσσερα χρόνια, σύμφωνα με το Μεσοπρόθεσμο Δημοσιονομικό Πρόγραμμα, είναι της τάξης του 2,4% του Ακαθάριστου Εθνικού Προϊόντος. Είναι πάνω από 2%. Αυτά είναι ψηλά πρωτογενή πλεονάσματα.

Η πολιτική αυτή, όπως γνωρίζετε, υποβάλλει την κοινωνία και την οικονομία σε ένα καθεστώς διαρκούς λιτότητας, δεδομένου ότι θα κρατήσουν για τέσσερα χρόνια. Και μάλιστα, τα στοιχεία που περιέχει το Μεσοπρόθεσμο Δημοσιονομικό Πρόγραμμα δείχνουν ότι τα πρωτογενή πλεονάσματα πρόκειται να διατηρηθούν και πέρα από την τετραετία και μέχρι την επόμενη δεκαετία.

Ήθελα να σας ρωτήσω, κατ’ αρχάς, τη στιγμή που γνωρίζετε ότι η λιτότητα είναι μια πολιτική που διατηρεί υψηλά φορολογικά έσοδα για το δημόσιο αφ’ ενός και επιβάλλει να είναι συγκρατημένες οι δαπάνες για το κοινωνικό κράτος, κατά πόσο εσείς θεωρείτε ότι η πολιτική αυτή, που υποβάλλει την ελληνική κοινωνία σε μία διαρκή και σκληρή λιτότητα μπορεί να συνδυαστεί με το γεγονός ότι η ελληνική κοινωνία αντιμετωπίζει ένα τεράστιο πρόβλημα κόστους ζωής και ακρίβειας;

Και δεύτερον, ποια είναι σύμφωνα με τις εκτιμήσεις του Υπουργείου Εθνικής Οικονομίας η αρνητική επίπτωση, που θα έχει στην ανάπτυξη της οικονομίας η διατήρηση υψηλών πρωτογενών πλεονασμάτων της τάξης του 2,4% για τα επόμενα τέσσερα χρόνια και πιθανότατα και παραπέρα; Και γιατί η Κυβέρνησή σας δεν φαίνεται να εξετάζει καθόλου την προοπτική μιας πολιτικής μειωμένων, σημαντικά χαμηλότερων πρωτογενών πλεονασμάτων. Γιατί τα βάζετε τόσο ψηλά;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υφυπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Αξιότιμε, κύριε Βουλευτά, κύριε Καζαμία, κατ’ αρχάς να αναφέρω ότι θέματα δημοσιονομικής πολιτικής είναι δικής μου αρμοδιότητας και είμαι ο καθ’ ύλην αρμόδιος Υπουργός να απαντήσω.

Όπως γνωρίζετε, ο στόχος των δαπανών πλέον ορίζεται με βάση κοινή μεθοδολογία για όλες τις ευρωπαϊκές χώρες και με βάση το νέο ευρωπαϊκό οικονομικό πλαίσιο που αποτελεί ευρωπαϊκή νομοθεσία. Με βάση αυτό δεν υπάρχει στόχος πρωτογενών πλεονασμάτων, παρά μόνο στόχος αύξησης δαπανών. Συνεπώς, αν τα έσοδα είναι αυξημένα, θα έχουμε μεγαλύτερο πλεόνασμα. Αν, όμως, είναι μειωμένα, θα έχουμε μικρότερο και από 2%. Εμείς θα μπορούμε, όμως, με βάση τους νέους κανόνες να διατηρούμε ένα σταθερό ποσοστό αύξησης δαπανών ετησίως.

Και βέβαια, πρέπει να λάβουμε υπ’ όψιν ότι και στην περίπτωση που υπάρξει μια παγκόσμια επιβράδυνση λόγω γεωπολιτικών εξελίξεων ή αν θέλετε επειδή οκτώ χώρες μπήκαν τώρα σε διαδικασία υπερβολικού ελλείμματος -αναπόφευκτα αυτό θα επηρεάσει την ευρωπαϊκή οικονομία- εμείς θα είμαστε και πάλι σε θέση να δαπανούμε περίπου 3,5 δισεκατομμύρια ευρώ επιπλέον κάθε χρόνο σε σχέση με το προηγούμενο έτος, ανεξαρτήτως πώς πηγαίνουν τα έσοδα, ανεξαρτήτως του πρωτογενούς πλεονάσματος. Αυτό το όριο δαπανών είναι για εμάς, με βάση το Μεσοπρόθεσμο, μεγαλύτερο από το όριο που έχουν άλλες χώρες και μεγαλύτερες οικονομίες -θα τα δείτε, λογικά μέχρι αύριο θα κατατεθούν όλα- όπως η Γαλλία και η Ιταλία.

Στο πλαίσιο αυτό, θα πρέπει να λάβουμε υπ’ όψιν μας ότι η χώρα μας έχει ακόμα -το έχουμε μειώσει πάρα πολύ, αλλά έχει ακόμα- το μεγαλύτερο χρέος ως προς το ΑΕΠ στην Ευρωπαϊκή Ένωση. Άρα, το ότι έχουμε καταφέρει καλύτερους στόχους από πολλές άλλες ευρωπαϊκές χώρες, όπως θα δείτε, με το μεγαλύτερο χρέος, σημαίνει ότι με την ορθή δημοσιονομική πολιτική έχει μπει σε πτωτική τάση ο λόγος χρέους προς ΑΕΠ και αυτό μας επιτρέπει να κάνουμε παραπάνω δαπάνες από ότι άλλες ευρωπαϊκές χώρες.

Επίσης, να σημειωθεί ότι στόχο δαπανών, όπως ανέφερα πριν, έχουν όλες οι χώρες. Δεν είναι ρεαλιστικό να πει κανείς ότι μόνο η Ελλάδα, η χώρα με το μεγαλύτερο χρέος, δεν θα έχει στόχο δαπανών και ότι οι άλλες είκοσι έξι χώρες της Ευρωπαϊκής Ένωσης θα έχουν.

Την περίοδο 2025-2026 η δημοσιονομική πολιτική, όπως μας την παρουσίασε και ο εκπρόσωπος της Τράπεζας της Ελλάδος στη συζήτηση για το μεσοπρόθεσμο, δεν θα είναι περιοριστική, αλλά επεκτατική, δηλαδή θα δαπανούμε περισσότερο -τα έσοδα-, λόγω και των αυξημένων δαπανών από τον μηχανισμό του Ταμείου Ανάκαμψης.

Επιπλέον, δεν θα πρέπει να ξεχνάμε ότι η χώρα εξαιτίας του υψηλού χρέους μπορεί να επιτυγχάνει πρωτογενή πλεονάσματα, αλλά εξακολουθεί να έχει συνολικά ελλείμματα της τάξης του 1% ετησίως. Οπότε, καλούμαστε να συγκεράσουμε τον στόχο της μείωσης του χρέους με τον στόχο της ενίσχυσης των εισοδημάτων των νοικοκυριών, αλλά με έναν ισορροπημένο τρόπο και με βάση τους στόχους που τίθενται από την κοινή μεθοδολογία. Μάλιστα, αυτούς τους στόχους καταφέραμε και τους βελτιώσαμε, επειδή ακριβώς βελτιώθηκε το αποτέλεσμα του 2024, λόγω των μέτρων φοροδιαφυγής και άλλων μέτρων που έχουμε λάβει αύξησης του εισοδήματος. Έτσι, βελτιώθηκε και το όριο από το 3% δαπάνης στο 3,7%. Άρα, μπορούμε να αυξήσουμε τις δαπάνες επιπλέον κατά 700 εκατομμύρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Και όσον αφορά το συγκεκριμένο ερώτημα που θέσατε για την επίδραση, δηλαδή τι επίδραση θα έχει στο ΑΕΠ μια διαφορά 2,4% με 2,1% στο πρωτογενές 0,3%, σας λέω ότι αν πάει σε δημόσια κατανάλωση, έχει πολλαπλασιαστή κάτω από τη μονάδα. Αν πάει στις επενδύσεις, έχει πολλαπλασιαστή πάνω από τη μονάδα. Όμως, εμείς αυξήσαμε ήδη πριν λίγες μέρες κατά 900 εκατομμύρια το Πρόγραμμα Δημοσίων Επενδύσεων, ενώ τα επόμενα έτη θα έχει κι άλλη αύξηση, για να μην επηρεαστεί, ενώ με το παλιό σύμφωνο σταθερότητας, οι στόχοι πρωτογενούς πλεονασμάτων θα ήταν κοντά στο 4%, όπως έχουμε αναφέρει.

Ξέρουμε ότι αν κάποιος παραβιάσει τους στόχους πρωτογενών πλεονασμάτων και πάει και κάνει μεγαλύτερες δαπάνες, τότε μια χώρα μπαίνει σε διαδικασία υπερβολικού ελλείμματος και το Ευρωπαϊκό Συμβούλιο ζητάει αντίμετρα. Νομίζω ότι αυτό δεν αποτελεί υπεύθυνη πολιτική και θέλω να πιστεύω ότι δεν το προτείνετε ούτε κι εσείς.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, στην απάντησή σας αφήσατε να εννοηθούν κάποια πράγματα τα οποία θεωρούμε πως δεν είναι ακριβή. Κατ’ αρχάς είπατε ότι η μείωση ή η αύξηση των πρωτογενών πλεονασμάτων είναι κάτι που θα προκύψει από τους προϋπολογισμούς. Δεν είναι έτσι, αλλά αντίστροφα. Μάλιστα, στην απάντησή σας το κάνατε να φαίνεται ακόμη σαφέστερο. Η Κυβέρνηση θέτει στόχους για το πρωτογενές πλεόνασμα και μετά προσαρμόζει τον προϋπολογισμό ανάλογα με αυτούς τους στόχους. Δεν κάνει τον προϋπολογισμό και ό,τι βγει παραπάνω, έξτρα, χαίρεται γι’ αυτό. Άρα, δεν χρειάζεται να δίνετε παραπλανητική εικόνα στους πολίτες που μας παρακολουθούν.

Δεύτερον, η Ελλάδα βρίσκεται πολύ μακριά από τον κίνδυνο να βρεθεί με υπερβολικό έλλειμμα στον προϋπολογισμό ως κράτος-μέλος της Ευρωπαϊκής Ένωσης. Δεν είμαστε κοντά σε κάτι τέτοιο, κάτι που γνωρίζετε πολύ καλά. Αυτό αν υποθέσουμε ότι διατηρούμε μια πολιτική η οποία δέχεται απολύτως όσα λέει η Ευρωπαϊκή Ένωση και τις εντολές της Ευρωπαϊκής Ένωσης με τον τρόπο που η Κυβέρνησή σας είναι έτοιμη να κάνει και τώρα, όπως δέχτηκε και παλιότερα τις εντολές της τρόικα. Σε κάθε περίπτωση, βρισκόμαστε πολύ μακριά από αυτόν τον στόχο. Άρα, υπάρχει μεγάλο περιθώριο για μείωση των πρωτογενών πλεονασμάτων. Κι όμως, δεν το κάνετε.

Και σας θέτω ξανά το ερώτημα στο οποίο νομίζω ότι δεν μου απαντήσατε. Το να υπάρχουν πρωτογενή πλεονάσματα της τάξης του 2,4% είναι ή δεν είναι λιτότητα; Εμείς θεωρούμε, όπως και όλοι οι οικονομολόγοι στους οποίους θέσαμε το ερώτημα και στους οποίους θα μπορούσατε να το θέσετε κι εσείς -άλλωστε κι εσείς είστε οικονομολόγος- ότι αυτό αποτελεί πολιτική λιτότητας.

Σας ρωτάμε, λοιπόν, συγκεκριμένα το εξής: Πόσο ακόμα νομίζετε ότι μπορεί να αντέξει η κοινωνία μια πολιτική παρατεταμένης λιτότητας, μια πολιτική λιτότητας για πολλά χρόνια; Διότι αυτά τα αποτελέσματα γίνονται και με αύξηση των φορολογικών συντελεστών. Μη μου πείτε για μείωση φόρων. Οι συντελεστές και τα έσοδα από τους φόρους είναι αυτά που πλήττουν την κοινωνία. Μπορεί να μειώσετε φόρους με πολύ μικρή εισπραξιμότητα, αλλά να αυξήσετε τους συντελεστές ή να επιβάλλετε, για παράδειγμα, όπως κάνατε με το νομοσχέδιο για τους αυτοαπασχολούμενους και τους ελεύθερους επαγγελματίες, ένα τεκμαρτό εισόδημα. Με άλλα λόγια, για να διατηρηθούν αυτά τα πρωτογενή πλεονάσματα η φορολόγηση είναι σκληρή, ενώ είναι μεγάλη και η συγκράτηση των δαπανών του προϋπολογισμού, ιδίως στο κοινωνικό κράτος.

Επομένως, η κοινωνία, σύμφωνα με μελέτες, όπως αυτή της ΙΜΕ ΓΣΕΒΕΕ, έχει μεγάλο πρόβλημα να αντιμετωπίσει την καθημερινότητα. Τον Γενάρη του 2024 η ΙΜΕ ΓΣΕΒΕΕ είπε ότι για το 2023 το 61% των νοικοκυριών δεν είναι σε θέση να τα βγάλει πέρα με το εισόδημά του, πέρα από τη δέκατη ένατη μέρα του μήνα. Το 2017, στην καρδιά δηλαδή των μνημονίων, είχαμε σχεδόν το ίδιο ποσοστό, σύμφωνα με την ίδια έρευνα. Εκεί βρίσκεται, δηλαδή, η κοινωνία σήμερα, εκεί που ήταν το 2017, όσον αφορά την ικανότητα των νοικοκυριών να ανταπεξέλθουν. Και είναι σαφές ότι δεν ανταπεξέρχονται.

Η αγοραστική δύναμη της χώρας μας είναι πάρα πολύ χαμηλή. Όπως γνωρίζετε είναι η δεύτερη χαμηλότερη στην Ευρώπη και βαίνει ταχέως στο να είναι η χαμηλότερη. Η κεντροδεξιά εφημερίδα «FINANCIAL TIMES», που τη θεωρείτε έγκριτη -και καλώς- υποστηρίζει ότι το εισόδημα στην Ελλάδα είναι πολύ χαμηλό και θα είναι το τελευταίο στην Ευρώπη.

Με άλλα λόγια, υπάρχει μια ασφυκτική πίεση πάνω στους πολίτες και θα ήθελα με την ευκαιρία να σας ρωτήσω το εξής, γιατί άκουσα τον κ. Χατζηδάκη στην Επιτροπή Οικονομικών Υποθέσεων -και θα ήθελα πάρα πολύ να ήταν εδώ σήμερα να μας απαντήσει- να λέει πριν μερικές μέρες, όταν συζητούσαμε το μεσοπρόθεσμο πρόγραμμα, τα εξής: «Υπάρχουν πια» είπε «οι αντοχές και οι δομές στην οικονομία ώστε να πετυχαίνουμε παράλληλα και μείωση του δημοσίου χρέους πολύ σημαντική». μέσω του πρωτογενούς πλεονάσματος που ορίσαμε.

Τι θα πει «αντοχές της οικονομίας»; Πώς μετράτε εσείς τις αντοχές της οικονομίας; Και σας λέω επίσης, και της κοινωνίας, ούτως ώστε να επιβάλλετε αυτά τα πολύ σκληρά πρωτογενή πλεονάσματα; Φοβάμαι ότι η πολιτική σας δημιουργεί μεγάλη αδυναμία στα ασθενέστερα και στα μεσαία κοινωνικά στρώματα να ανταπεξέλθουν και περιμένω μια καλύτερη απάντηση ως προς αυτό. Δεν είναι ότι κάνετε τον προϋπολογισμό και σας τυχαίνει ένα πρωτογενές πλεόνασμα. Το βάζετε εσκεμμένα γιατί αυτή την πολιτική ακολουθείτε, που είναι πολιτική λιτότητας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υφυπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ.

Κατ’ αρχάς λέτε ότι η χώρα είναι πολύ μακριά από διαδικασία υπερβολικού ελλείμματος. Μάλλον δεν έχει γίνει κατανοητό, αν και το συζητήσαμε αναλυτικά στη συζήτηση για το μεσοπρόθεσμο, πώς λειτουργούν οι νέοι κανόνες. Έχεις, για παράδειγμα, 3,7 στόχο δαπανών. Στο προσχέδιο προϋπολογισμού προβλέπουμε 3,6. Αν πας πάνω από 4, ας πούμε -έχει και ένα μικρό περιθώριο- σε δαπάνες, μπαίνεις σε διαδικασία υπερβολικού ελλείμματος. Τελεία. Άρα, δεν είναι επιλογή για κανέναν αυτό, ασχέτως πρωτογενών πλεονασμάτων. Άρα, δεν μπορείτε να δαπανήσετε παραπάνω από 300 εκατομμύρια από αυτά που λέει το προσχέδιο προϋπολογισμού. Για να έχετε εικόνα. Η χώρα μπαίνει μετά, τον επόμενο Απρίλιο, σε διαδικασία υπερβολικού ελλείμματος, έρχεται γράμμα και σε έξι μήνες πρέπει να πάρεις αντίμετρα. Αυτό έγινε στις άλλες οκτώ χώρες. Αυτό θέλουμε; Δεν νομίζω. Άρα, δεν είναι έτσι τα πράγματα. Μπαίνει στόχος δαπανών πλέον. Αυτό έχει αλλάξει. Είναι δύσκολο να το καταλάβουν όλοι -το καταλαβαίνω- και να το συνηθίσουμε. Δεν μπαίνει πλέον στόχος πρωτογενούς πλεονάσματος. Το πρωτογενές πλεόνασμα βγαίνει ως πρόβλεψη με βάση το όριο δαπανών, πόσο προβλέπεις τα έσοδα. Αν δηλαδή πετύχουμε για του χρόνου 2 ή 1,5 δεν μπαίνουμε σε διαδικασία υπερβολικού ελλείμματος, εφόσον έχουμε πετύχει τον στόχο δαπανών. Αυτό θέλω να εξηγήσω. Αλλά, δεν μπορείς να δαπανήσεις περισσότερο. Αυτό είναι το θέμα.

Επίσης, δεν μπορείς και να μειώσεις με ενεργητικά μέτρα τους φόρους γιατί, επίσης, μπαίνεις. Έτσι λειτουργεί. Επαναλαμβάνω, λοιπόν, ότι δεν υπάρχει σαφής στόχος δαπανών, υπάρχει πρόβλεψη, όπως είναι η πρόβλεψη για το ΑΕΠ, η πρόβλεψη για τα άλλα μεγέθη. Ο στόχος είναι δεσμευτικός, για να μην μπεις σε διαδικασία υπερβολικού ελλείμματος, επί των δαπανών, όχι επί του πρωτογενούς.

Τώρα, όπως είδατε, αυτό που μας έστειλε η Ευρωπαϊκή Ένωση τον Ιούνιο προέβλεπε πρωτογενές πλεόνασμα 2,9 για το 2025 και 2,7 τα επόμενα έτη. Αυτό καταφέραμε, ακριβώς επειδή είχαμε αυτή τη βελτίωση φέτος και το μειώσαμε. Επειδή αυξήσαμε το όριο δαπανών, η πρόβλεψη πλέον είναι για 2,4 σταθερό. Επίσης, είναι πολύ καλύτερη πρόβλεψη απ’ ό,τι θα έβγαινε με τους παλιούς στόχους, γύρω στο 4.

Προφανώς, κάθε πολιτικός θα ήθελε να μπορεί να δαπανά όσο γίνεται περισσότερο. Δεν το συζητάμε. Όλοι θα το θέλαμε. Πρέπει, όμως, να λαμβάνουμε υπ’ όψιν μας ότι είμαστε η χώρα με το μεγαλύτερο χρέος και πρέπει να το μειώσουμε γρήγορα και στο χέρι μας είναι να το μειώσουμε γρήγορα, να πέσουμε κάτω από 100% και να βελτιωθούν αμέσως οι στόχοι μετά και να μπορούμε να δαπανάμε περισσότερα.

Άρα θα πρέπει πρώτα να κάνουμε τη δική μας δουλειά, για να κάνουμε μετά και παραπάνω δαπάνες.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την όγδοη με αριθμό 36/7-10-2024 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εθνικής Οικονομίας και Οικονομικών, με θέμα: «Η επαναφορά δώρων εορτών και αδείας σε εργαζόμενους στο δημόσιο».

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υφυπουργέ, πείτε σας παρακαλώ στον κ. Χατζηδάκη ότι αυτές οι τακτικές που ακολουθεί δεν θα του βγουν σε καλό. Ήρθε να απαντήσει στις 15.00΄ η ώρα στον Βουλευτή της Νέας Δημοκρατίας και αρνείται να απαντήσει στη μοναδική γυναίκα Αρχηγό -και πάντως Αρχηγό- που του απευθύνει ερώτηση και στον Κοινοβουλευτικό μας Εκπρόσωπο και στέλνει εσάς που είστε Υφυπουργός; Δεν με απασχολεί εάν έχετε την τυπική αρμοδιότητα. Είστε Υφυπουργός και ρωτώ τον Υπουργό.

Και ο κ. Χατζηδάκης γνωρίζει πάρα πολύ καλά ότι κρύβεται, διότι ξέρει πάρα πολύ καλά ότι κάθε τι που τον ρωτώ έχει το υπόβαθρο αν είναι σε θέση να απαντήσει αυτεξούσια ή αν άλλοι του υπαγορεύουν τι κάνει. Γιατί υπήρξε παρακολουθούμενο πρόσωπο και από την ΕΥΠ και από το «Predator» και αποδεικνύεται ότι η παρακολούθησή του τού δημιουργεί κάποιο πρόβλημα. Διότι ούτε τα δικαιώματά του έχει ασκήσει ούτε ενέργειες έχει κάνει ούτε στη Βουλή απαντά. Και την προηγούμενη εβδομάδα είπε ότι είναι αναρμόδιος για τον εαυτό του. Του έκανα επίκαιρη ερώτηση για το θέμα της παρακολούθησής του και αν είναι εκβιαζόμενος Υπουργός και είπε, «α, είμαι αναρμόδιος για τον εαυτό μου». Άρα εκβιαζόμενος.

Έρχομαι στο θέμα που είναι πάρα πολύ σοβαρό και αφορά ένα πολύ ζωντανό και πολύπαθο κομμάτι της ελληνικής κοινωνίας, που είναι οι δημόσιοι υπάλληλοι. Οι εργαζόμενοι στον δημόσιο τομέα, αυτοί που τόσο απεχθάνεστε, ενώ το μεγαλύτερο κομμάτι των στελεχών σας είναι σκληρά κρατικοδίαιτα πρόσωπα, πολλά δεν έχουν βιοποριστεί ποτέ, αλλά παρ’ όλα αυτά εισπράττοντας μισθούς, πραγματικά προκλητικούς πολλές φορές, εκδικείστε πολιτικά και νομοθετικά τους εργαζόμενους στον δημόσιο τομέα. Δηλαδή, ποιους; Τους εκπαιδευτικούς, τους υγειονομικούς, γιατρούς, νοσηλευτές, καθαριστές, τους πυροσβέστες, τους αστυνομικούς, τους δικαστικούς υπαλλήλους, τους εργαζόμενους σε όλους τους δημόσιους φορείς. Τους ανθρώπους, δηλαδή, εκείνους που αποτελούν ένα πολύ σημαντικό τμήμα της κοινωνίας που μαστίζεται, όπως μαστίζεται ολόκληρη η ελληνική κοινωνία.

Την κ. Σαρπ, τη δικαστή, η οποία εισηγήθηκε ότι τα μνημόνια είναι συνταγματικά, την έχετε κάνει τώρα Πρόεδρο της Ανεξάρτητης Αρχής της Επιτροπής Ανταγωνισμού. Βάλατε, δηλαδή, το πρόσωπο που μας έφερε με την εισήγησή του τότε στην κατάσταση τα μνημόνια να θεωρούνται δήθεν συνταγματικά, τώρα να κρίνει για την ακρίβεια και την παραβίαση του ανταγωνισμού. Και μας λέτε ότι εφαρμόζονται χρηστές πολιτικές.

Από το 2012 -και ήταν λάβρος υπέρ αυτής της κατάργησης ο κ. Μητσοτάκης- καταργήσατε τα δώρα Χριστουγέννων και αδείας, τα επιδόματα εορτών και αδείας στους δημοσίους υπαλλήλους. Αυτά, τα οποία υπάρχουν στο εργατικό μας δίκαιο και φυσικά εξακολουθούν -και σωστά- να καταβάλλονται σε όλον τον ιδιωτικό τομέα. Και τότε προφασιστήκατε ότι αυτό είναι κάτι προσωρινό, γιατί είναι δεινές οι συνθήκες, γιατί δεν μπορείτε να κάνετε αλλιώς, γιατί φαλιρίσατε τη χώρα στα αλήθεια, αφού φάγατε με χρυσά κουτάλια…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ολοκληρώνω, κύριε Πρόεδρε. Αν και θα είχα πολλά να πω.

Αφού φάγατε με χρυσά κουτάλια, καταχρεώσατε τη χώρα, καταχρεώσατε και το κόμμα σας με 500 εκατομμύρια ευρώ και λέτε στους πολίτες και στους δημοσίους υπαλλήλους, πληρώστε τον λογαριασμό.

Η Πλεύση Ελευθερίας κατέθεσε στις 18-19 Δεκεμβρίου του ’23, πέρυσι δηλαδή, πρόταση νόμου για την επαναφορά του δέκατου τρίτου και δέκατου τέταρτου μισθού.

Η πρόταση νόμου αυτή έχει κοστολογηθεί, 2,1 δισεκατομμύρια ευρώ, λιγότερα από αυτά που φάγατε και για τα οποία ελέγχεσθε από το Ταμείο Ανάκαμψης. Δεν έχετε φέρει την πρόταση νόμου να συζητηθεί. Δεν απαντάτε αν θα επαναφέρετε αυτά τα επιδόματα τα οποία είναι νόμιμα και κατοχυρωμένα και εφαρμόζονται στον ιδιωτικό τομέα και δεν έρχεται ο κ. Χατζηδάκης να απαντήσει.

Τι απαντάτε εσείς έστω, κύριε Πετραλιά, χωρίς να σημαίνει ότι αποδέχομαι αυτή την προκλητική πραγματικά στάση του κ. Χατζηδάκη, που είναι βαρύτατα προβληματική και για τη δημοκρατία μας; Ένας παρακολουθούμενος Υπουργός που κοιτάει πλέον να απαντάει μόνο στους δικούς του, που δεν απαντάει στην Αντιπολίτευση και που φεύγει γρήγορα -όπου φύγει-φύγει- μην και του ξαναζητηθούν εξηγήσεις για την παρακολούθησή του. Πώς απαντάτε;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Πρόεδρο.

Ορίστε, κύριε Υφυπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ.

Κατ’ αρχάς, να αναφέρω -και εσείς το αναφέρατε, κυρία Πρόεδρε,- ότι πριν λίγες ημέρες μόλις σάς απάντησε πάλι ο Υπουργός. Εδώ είναι ένα ερώτημα μισθολογικού περιεχομένου.

Η Διεύθυνση Εισοδηματικής Πολιτικής ανήκει στο Γενικό Λογιστήριο που είναι στην αρμοδιότητά μου, οπότε νομίζω ότι θα ήθελα να σας απαντήσω πραγματικά. Λέτε ότι εκδικούμαστε τους δημόσιους υπαλλήλους και αναφέρετε και τους δικαστικούς και τους ενστόλους.

Η παρούσα Κυβέρνηση είναι αυτή που αύξησε για πρώτη φορά τους μισθούς των δημοσίων υπαλλήλων μετά από δεκατέσσερα χρόνια. Θα σας αναφέρω, λοιπόν, δεκαπέντε μόνιμες αυξήσεις αποδοχών που έχουν γίνει τα τελευταία δύο έτη μόνο, το 2023-2024: Πρώτον, αναμόρφωση μισθολογίου ιατρών ΕΣΥ το 2023 με μεσοσταθμική αύξηση 10% και κόστος 65 εκατομμύρια ευρώ, κατάργηση ειδικής εισφοράς αλληλεγγύης εισοδήματος και στον δημόσιο τομέα από το 2023 με κόστος 202 εκατομμύρια ευρώ, διευθέτηση από το 2023 μισθολογικών θεμάτων Ενόπλων Δυνάμεων, όπως η μισθολογική εξέλιξη Εθελοντών Μακράς Διάρκειας και ΟΒΑ, επέκταση μάχιμης πενταετίας ενστόλων, έκδοση απόφασης για καταβολή νυχτερινών και στον στρατό, θέσπιση ειδικής αμοιβής για πληρώματα πολεμικών πλοίων. Όλα αυτά είναι με κόστος 59 εκατομμύρια ευρώ.

Επίσης, κατάργηση εισφοράς 1% υπέρ Ταμείου Πρόνοιας Δημοσίων Υπαλλήλων, κόστος 80 εκατομμύρια, αύξηση από 1-1-2024 οριζοντίως των αποδοχών κατά 70 ευρώ, κόστος 558 εκατομμύρια ευρώ, αύξηση από 1-1-2024 οικογενειακής παροχής στο δημόσιο κατά 20 έως 50 ευρώ με κόστος 155 εκατομμύρια ευρώ, αύξηση από 1-1-2024 των επιδομάτων θέσης ευθύνης κατά 30% σε όλο το δημόσιο με κόστος 52 εκατομμύρια ευρώ, αύξηση από 1-1-2024 κατά 30% του επιδόματος παραμεθορίου με κόστος 8 εκατομμύρια ευρώ, αύξηση από 1-1-2024 κατά 15 ευρώ του επιδόματος ιδιαιτέρων συνθηκών ενστόλων που είναι έγγαμοι ή έχουν παιδιά με κόστος 20 εκατομμύρια ευρώ. Αναμόρφωση, παράλληλα, του μισθολογίου μελών ΔΕΠ αναδρομικά κιόλας από το 2022 με μεσοσταθμική αύξηση 10% με ετήσιο κόστος 41 εκατομμύρια ευρώ, σημαντική αύξηση από 1-1-2024 των αποζημιώσεων μετακίνησης και διανυκτέρευσης με κόστος 43 εκατομμύρια ευρώ, αύξηση του αντισταθμιστικού επιδόματος και της πάγιας αντιμισθίας των δικαστικών -ήταν μια μεγάλη και σημαντική αύξηση που έγινε από 1-1-2024 για τους δικαστικούς- με κόστος 15 εκατομμύρια ευρώ. Αύξηση από 1-1-2024 της αποζημίωσης των εφημεριών των ιατρών του ΕΣΥ κατά 20% με κόστος 45 εκατομμύρια ευρώ. Επιπλέον αύξηση της ειδικής αποζημίωσης για τα πληρώματα πολεμικών πλοίων από φέτος, κόστος 15 εκατομμύρια ευρώ, αύξηση από αυτό τον μήνα του κινήτρου προσέλκυσης ιατρών σε προβληματικές περιοχές, κόστος 16 εκατομμύρια ευρώ.

Οι ανωτέρω δεκαπέντε παρεμβάσεις έχουν μόνιμο ετήσιο δημοσιονομικό κόστος 1,37 δισεκατομμύρια ευρώ πλέον εργοδοτικών εισφορών.

Και συνεχίζουμε με πέντε νέες παρεμβάσεις που έχουμε αναφέρει στο Μεσοπρόθεσμο και στο προσχέδιο προϋπολογισμού. Κανόνας ετήσιας αυξήσεως οριζοντίως των μισθών των δημοσίων υπαλλήλων. Να πούμε ότι όσον αφορά το κόστος των 100 ευρώ που θα λάβουν από τον Απρίλιο του 2025 ως τον Απρίλιο του 2027, συνολικά δηλαδή το 2027 θα έχουμε επιπλέον δαπάνη 792 εκατομμύρια ευρώ. Αύξηση νυχτερινής αποζημίωσης ενστόλων, κόστος 25 εκατομμύρια ευρώ, θεσμοθέτηση αυτοτελούς φορολόγησης ιατρών ΕΣΥ, κόστος 40 εκατομμύρια ευρώ και κίνητρο επίτευξης στόχων δημοσίων υπαλλήλων, νέο προσαυξημένο, 40 εκατομμύρια ευρώ, μείωση ασφαλιστικών εισφορών κατά μία μονάδα και στο δημόσιο. Από τα 440 εκατομμύρια τα 83 εκατομμύρια ευρώ είναι το κόστος των ασφαλιστικών του δημοσίου.

Και συνεπώς άλλα 980 εκατομμύρια είναι οι επόμενες πέντε παρεμβάσεις.

Αθροιστικά, οι προηγούμενες δεκαπέντε και οι νέες πέντε πόσο μας κάνουν; Μας κάνουν 2,35 δισεκατομμύρια ευρώ, από το 2023 μέχρι τώρα μόνιμες ετήσιες παρεμβάσεις 2,35 δισεκατομμύρια ευρώ στους μισθούς των δημοσίων υπαλλήλων.

Και μας ρωτάτε εάν επιπλέον των 2,35 δισεκατομμυρίων ευρώ θα φέρουμε και δέκατο τρίτο και δέκατο τέταρτο μισθό, το οποίο το έχει κοστολογήσει το Γενικό Λογιστήριο 2,15 δισεκατομμύρια και επειδή η ποσοτικοποίηση έχει γίνει με στοιχεία της ΕΑΠ του 2023, αν βάλετε και τις αυξήσεις που έχουν γίνει το 2024-2025 -πολύ απλός είναι ο υπολογισμός- κάνει 2,3 δισεκατομμύρια ευρώ αυτή τη στιγμή ο δέκατος τρίτος και ο δέκατος τέταρτος μισθός με βάση τις μισθολογικές αυξήσεις από το 2024, τη στιγμή που σας έχουμε μόλις αναφέρει ότι τους στόχους δαπανών το 2025 τους έχουμε καλύψει και το 2026 έχουμε έως 1 δισεκατομμύριο ευρώ περίπου μέτρα, κάποια από τα οποία ήδη καλύπτονται από τις αυξήσεις των μισθών που σας έχουμε αναφέρει.

Επομένως θα πρέπει να μην εφαρμόσουμε κανένα άλλο μέτρο, να μη μειωθούν οι ασφαλιστικές εισφορές, να μην αυξηθούν οι συντάξεις και πάλι 1,1 δισεκατομμύριο θα εξοικονομήσουμε. Μας λείπει άλλο 1,2 δισεκατομμύριο μέχρι τα 2,3 δισεκατομμύρια ευρώ, εκτός αν προτείνετε να μπει η χώρα σε διαδικασία υπερβολικού ελλείμματος και να λάβουμε αντίμετρα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν μου άρεσε το απειλητικό σας ύφος, κύριε Πετραλιά, και όσο και αν είστε μειλίχιος, εγώ ξέρω καλά ότι είστε ένα στέλεχος διαχρονικά του συστήματος των μνημονίων. Επομένως θα σας παρακαλούσα εδώ μέσα στη Βουλή απειλές τέτοιου τύπου, «εκτός αν θέλετε», να μην τις απευθύνετε και σίγουρα όχι σε μένα.

Δεν απαντήσατε πολύ συγκεκριμένα και ξέρετε, πίσω από το μειλίχιο ύφος έχετε εκδηλώσει τη βαθιά σας περιφρόνηση για τους ανθρώπους της βιοπάλης, όταν είπατε για τους εργαζόμενους στη «ΛΑΡΚΟ» ότι πληρώνονται και κάθονται και αναγκαστήκατε να το ανακαλέσετε όταν σας το ζήτησα, αλλά δεν αλλάζει το γεγονός ότι το είπατε, όπως δεν αλλάζει το γεγονός ότι στείλατε στην απόγνωση ανθρώπους τους οποίους εσείς φέρατε εκεί που φέρατε, την ώρα που τα στελέχη σας, ο κ. Σκρέκας, ο πατέρας του, η σύζυγός του εισέπρατταν μισθούς παχυλότατους από τη «ΛΑΡΚΟ», την ώρα που τη φαλιρίζατε.

Τώρα, για να καταλάβω καλά, τι μας λέτε; Ότι δώσατε 3,5 δισεκατομμύρια σε δύο χρόνια και για αυτό δεν θα δώσετε 2,1 δισεκατομμύρια κάθε χρόνο; Ούτε από την τσέπη σας να τα βγάζατε, κύριε Υφυπουργέ! Από την τσέπη σας τα βγάζετε; Είναι το Δημόσιο Ταμείο, το οποίο -ξέρετε- συγκεντρώνεται μέσα από τους κόπους και τη συνεισφορά των πολιτών και των δημοσίων υπαλλήλων. Πώς τολμάτε να μιλάτε με αυτό τον τρόπο; Πώς τολμάτε να λέτε «δώσαμε, δώσαμε»; Δικά σας είναι; Δικά σας είναι, κύριε; Υπάρχουν άνθρωποι που εργάζονται πια δεκαετίες, υπάρχει μια γενιά δημοσίων υπαλλήλων, η γενιά των σαραντάρηδων, που δεν έχει δει ποτέ της το κατοχυρωμένο επίδομα. Δεν κατάλαβα σε ποιον κουνάτε το δάχτυλο. Δεν μας λέτε ότι έχετε πρωτογενές πλεόνασμα; Κάνω λάθος; Δεν είπατε ότι έχει πρωτογενές πλεόνασμα η χώρα πάνω από 7,5 δισεκατομμύρια; Το έχετε πει ή κάνω λάθος;

Το έχετε πει, κύριε Πετραλιά; Υπάρχει ανακοίνωση σχετική για τον κρατικό προϋπολογισμό, πλεόνασμα ύψους 7,5 δισεκατομμυρίων ευρώ, ή δεν διαβάζω σωστά την ανακοίνωσή σας; Είναι έτσι, ή όχι; Πείτε μου σας παρακαλώ, κάντε μου ένα νεύμα, είναι έτσι;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, εντάξει. Πόσο είναι το πλεόνασμα το οποίο έχετε;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, θα απαντήσει στη δευτερολογία του.

**ΙΩΑΝΝΗΣ ΟΙΚΟΝΟΜΟΥ:** Δεν γίνεται με νεύμα, κυρία Πρόεδρε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν γίνεται με νεύμα το πλεόνασμα, κύριε Οικονόμου;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Οικονόμου, μην επεμβαίνετε στη διαδικασία, σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το ξέρω ότι δεν γίνεται με νεύμα το πλεόνασμα, με το αίμα των ανθρώπων γίνεται. Το ξέρουμε καλά.

Λέτε, λοιπόν, ότι για τους ανθρώπους δεν διαθέτετε 2,1 δισεκατομμύρια το έτος -ξαναλέω- μικρότερο ποσό από αυτό για το οποίο ελέγχεσθε ότι το διασπαθίσατε από το Ταμείο Ανάκαμψης. Λέτε ότι είναι σωστό οι πυροσβέστες να σκοτώνονται εξουθενωμένοι και με μηδαμινές αποδοχές. Λέτε ότι είναι σωστό να μην έχετε οδηγούς ασθενοφόρων στο ΕΚΑΒ και να νομοθετείτε να οδηγούν τα ασθενοφόρα σπουδαστές των ΤΕΙ, πυροσβέστες, στρατιωτικοί και δημοτικοί υπάλληλοι.

Λέτε ότι είναι σωστό να είναι τόσο μηδαμινές οι αποδοχές στη δημόσια υγεία ώστε να μη βρίσκετε διαθέσιμα πρόσωπα να προσλάβετε. Λέτε ότι είναι σωστή γενικά αυτή η κατάσταση και ότι συνολικά θα έπρεπε να είναι ευχαριστημένοι όλοι. Το λέτε επίσημα; Είναι η επίσημη απάντησή σας όχι στην πρόταση νόμου της Πλεύσης Ελευθερίας, αλλά στο πρόσφατο αίτημα που υπάρχει της Ένωσης Δικαστών και Εισαγγελέων, στην πρόσφατη ανακοίνωση της ΑΔΕΔΥ που υπάρχει, στην ανακοίνωση του Συλλόγου Ελλήνων Αρχαιολόγων, των εργαζομένων στο Υπουργείο Παιδείας, του Πανελλήνιου Συλλόγου Διδακτόρων του Δημοσίου; Σε όλους αυτούς λέτε «όχι», «δώσαμε, δώσαμε»; Ναι; Αυτό μου απαντάτε;

Κοιτάξτε να δείτε, να έρθει ο κ. Χατζηδάκης να μας τα πει αυτά. Θα περιμένω και τη δική σας, φυσικά, απάντηση. Να έρθετε να μας εξηγήσετε. Διαβάζω δελτίο Τύπου: «Εκτέλεση κρατικού προϋπολογισμού περιόδου Ιανουαρίου - Αυγούστου 2024», 25 Σεπτεμβρίου. «Επτά αλήθειες» και επτά νίκες; Τι άλλα λέτε;

**ΑΛΕΞΑΝΔΡΟΣ ΚΑΖΑΜΙΑΣ:** Επτά πρωτιές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Επτά πρωτιές και επτά αλήθειες», γιατί είναι όλα πάρα πολύ καλά καμωμένα στη διαχείριση των δημοσίων οικονομικών!

Κύριε Υφυπουργέ, τα λέω σε εσάς. Ελπίζω να τα ακούσει και ο Πρωθυπουργός, ο κ. Μητσοτάκης, όχι με σύστημα παρακολούθησης, να τα ακούσει κανονικά, και σίγουρα θα τα ακούσει όταν προσέλθει στη Βουλή. Είναι υποχρέωσή σας κατά τους κανόνες του κράτους δικαίου να επαναφέρετε αυτό το κεκτημένο δικαίωμα, το οποίο περιεστάλη από εσάς με πρόσχημα τη δική σας κακοδιαχείριση. Δεν υπάρχει καμμία δικαιολογία πλέον να αρνείστε την επαναφορά ενός δικαιώματος.

Και επειδή αναλώσατε σε ενδοιαστικές τοποθετήσεις την πρωτολογία σας, λέγοντας «δώσαμε αυτά, δώσαμε εκείνα και τώρα μας λέτε να δώσουμε και άλλα», τώρα παρακαλώ να τοποθετηθείτε συγκεκριμένα: Γιατί αρνείστε να επιστρέψετε τα οφειλόμενα; Πώς τολμάτε να βασανίζετε ανθρώπους και οικογένειες, ενώ την ίδια ώρα λέτε ότι είμαστε σε συνθήκες ανάπτυξης, ανάκαμψης, πρωτιάς και επιτυχίας; Και, επιτέλους, πότε υπολογίζετε να επαναφέρετε αυτά τα οφειλόμενα; Γιατί ακόμα κι αν τώρα απαντάτε «όχι», απαντήστε μας: Το εξετάζετε ποτέ και με ποια κριτήρια και προϋποθέσεις;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υφυπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία Πρόεδρε, κατ’ αρχάς όσον αφορά το πρωτογενές πλεόνασμα: είναι στο προσχέδιο πλέον το ποσό 5,6 δισ., 2,4% πρωτογενές. Αυτό που κοιτάτε στα μηνιαία δελτία είναι ταμειακό, μόνο της κεντρικής κυβέρνησης, δεν έχει σχέση με το δημοσιονομικό πρωτογενές της γενικής κυβέρνησης και τα εξηγούμε και μέσα στα δελτία. Απλά αναφέρω το νούμερο για να το γνωρίζουμε όλοι.

Τώρα, όσον αφορά το κόστος των 2,1 με τους παλιούς μισθούς, 2,3 με τους νέους, είναι σαφές -θα το εξηγήσω και πάλι- ότι έχουμε έναν στόχο δαπανών 3,7 δισεκατομμυρίων. Τώρα έχουμε ήδη εξαγγείλει τα 3,6 από τα 3,7. Μένει κι ένα περιθώριο 100 εκατομμυρίων στο προσχέδιο. Αν πιάσετε και αυξήσετε κατά 2,3 δισ. τις δαπάνες, πηγαίνετε στα 6. Και μόλις βάλανε οκτώ χώρες σε διαδικασία υπερβολικού ελλείμματος. Είναι δεδομένο ότι αν το κάνετε, ναι, μπαίνουμε σε διαδικασία υπερβολικού ελλείμματος -είναι δεδομένο- τον επόμενο Απρίλιο, αν γίνει αυτό. Άρα αυτό δεν είναι επιλογή καμμίας υπεύθυνης κυβέρνησης, μετά από όσα έχει περάσει κι η χώρα επί δέκα-δεκαπέντε χρόνια. Να κάνουμε μια εφήμερη αύξηση και του χρόνου να το πάρουμε πίσω και να πάρουμε αντίμετρα; Αυτή είναι η αλήθεια.

Άρα τι κάνουμε; Δίνουμε τώρα σταδιακές αυξήσεις -σας ανέφερα τα πέντε νέα μέτρα- ετησίως, αλλά εντός των στόχων μας, εντός των στόχων δαπανών. Δεν ξέρω αν το καταλαβαίνετε. Τα 2,3 δισεκατομμύρια….

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** 2,1.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** 2,15 λέει από πίσω, με τα δεδομένα του 2023. Κάναμε όμως και αυξήσεις 1 δισ., 1,067 το 2024. Κάντε λοιπόν και τα 2/12 επί 1,067 και θα δείτε ότι βγαίνει 2,35. Σας λέω τα νούμερα. Λοιπόν, με 2,35 δισ. όχι αυτή τη στιγμή, στο Μεσοπρόθεσμο, αυτό που βλέπετε, δεν υπάρχει χώρος για να το κάνουμε, διότι μπαίνει η χώρα σε διαδικασία υπερβολικού ελλείμματος. Είναι σαφές. Σας μιλάω ειλικρινά. Είναι τέτοιο το νούμερο, τόσο υψηλό. Τι μπορούμε, λοιπόν, να κάνουμε; Να δώσουμε ετησίως τις αυξήσεις που έχουμε πει, όσο αυξάνεται ο κατώτατος, να ενισχύσουμε, να δώσουμε κίνητρα επίτευξης στόχων, να ενισχύσουμε τους ιατρούς μας, τους ενστόλους μας, σταδιακά συγκεκριμένες κατηγορίες. Πάντα κάνουμε αυτό που μας παίρνει. Γιατί όταν ξεπεράσαμε το μέτρο, είδαμε τι περάσαμε την τελευταία δεκαετία.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την τέταρτη με αριθμό 19/7-10-2024 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Υγείας, με θέμα: «Επισφαλής η λειτουργία της Παθολογικής Κλινικής στο Γενικό Νοσοκομείο Δράμας».

Θα απαντήσει ο Υφυπουργός Υγείας κ. Μάριος Θεμιστοκλέους.

Έχετε τον λόγο, κύριε συνάδελφε.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Η ερώτηση, όπως είπε ο κύριος Πρόεδρος, αφορά στο Νοσοκομείο της Δράμας και συγκεκριμένα στην παθολογική κλινική αυτού του νοσοκομείου. Θέλω να θυμίσω εδώ ότι πέρσι τέτοιον καιρό, κύριε Υπουργέ, πάλι εσείς και εγώ από τη μεριά τού ερωτώντος είχαμε συζητήσει για τα προβλήματα του Νοσοκομείου της Δράμας -ήταν 20 του Οκτώβρη, σήμερα είναι 14 Οκτώβρη- και είχαμε πει τότε ότι η Παθολογική Κλινική του Νοσοκομείου της Δράμας είχε μονάχα δύο γιατρούς. Τώρα που μιλάμε έχει μονάχα έναν. Και μιλάμε για μία κλινική που έχει πενήντα δύο κλίνες. Καταλαβαίνετε, λοιπόν, ότι τα πράγματα είναι οριακά. Την προηγούμενη εβδομάδα μάλιστα είχαμε και δραματικές εξελίξεις με την υποβολή μιας παραίτησης, που τελικά ανακλήθηκε, με την κραυγή αγωνίας των γιατρών να παραιτηθούν. Τα πράγματα, όπως καταλαβαίνετε, έχουν φτάσει σε ένα οριακό σημείο για τη λειτουργία του νοσοκομείου.

Το πρόβλημα όπως βλέπετε συνεχίζεται δυστυχώς και όχι μονάχα συνεχίζεται αλλά και οξύνεται. Και μιλάμε για μια παθολογική κλινική, κύριε Πρόεδρε -για να καταλάβει κι ένας κόσμος που τυχόν μας ακούει- η οποία εφημερεύει κάθε μέρα και καλύπτει υγειονομικά όχι μονάχα τον Νομό της Δράμας, την περιφερειακή ενότητα δηλαδή, αλλά και ευρύτερα. Νοσηλεύει ασθενείς από τις ιδιωτικές κλινικές της Δράμας, οι οποίες είναι πέντε, νοσηλεύει ασθενείς άλλων ειδικοτήτων, είτε γιατί δεν εφημερεύει η αντίστοιχη ειδικότητα, η Ουρολογική -θα πω στη δευτερολογία μου κάποια πράγματα. Και πώς να εφημερεύσει όταν το Νοσοκομείο της Δράμας έχει μόνο έναν ουρολόγο;- είτε διότι όλα τα περιστατικά στο τέλος, όπως λέγεται, νοσηλεύονται στην παθολογική κλινική.

Εν τω μεταξύ αυτή η κλινική -και κλείνω, κύριε Πρόεδρε- έχει στην ευθύνη της και το Διαβητολογικό Ιατρείο του Νοσοκομείου της Δράμας, μια πολύ κρίσιμη υπηρεσία για μια ασθένεια η οποία δυστυχώς συνεχώς εξαπλώνεται, και τα παθολογικά εξωτερικά ιατρεία. Νομίζω ότι το ερώτημα είναι τελείως ρητορικό για το αν μπορεί ένας γιατρός να ανταποκριθεί σε όλα αυτά τα καθήκοντα. Ασφαλώς και δεν μπορεί. Το πράγμα, λοιπόν, είναι εξαιρετικά επείγον και σας ρωτάμε ποια όχι μέτρα, επείγοντα μέτρα θα πάρει η Κυβέρνησή σας για να προσληφθεί αυτός ο ικανός, ο αναγκαίος αριθμός των παθολόγων -μιλάμε για μόνιμη εργασία βεβαίως- όπως και των υπόλοιπων υγειονομικών. Γιατί δεν είναι μόνο οι γιατροί σε ένα νοσοκομείο, είναι και το νοσηλευτικό προσωπικό. Περιμένουμε με αγωνία την απάντησή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Δελή.

Κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Καλησπέρα.

Ευχαριστώ πάρα πολύ για την ερώτηση.

Κατ’ αρχάς να σας αναφέρω -γιατί ίσως δεν το προσέξατε επειδή δεν είστε από τη Δράμα- ότι ακριβώς την προηγούμενη εβδομάδα υπήρχαν τρεις ερωτήσεις των Βουλευτών που εκλέγονται στη Δράμα, όχι μόνο της Νέας Δημοκρατίας, του κ. Κυριαζίδη, αλλά και των υπόλοιπων κομμάτων. Ήταν εδώ ο κ. Γεωργιάδης και έγινε μια πολύ εκτεταμένη συζήτηση όσον αφορά τα προβλήματα του Νοσοκομείου της Δράμας και φαντάζομαι ότι και όλος ο κόσμος της Δράμας ενημερώθηκε, γιατί αναφέρθηκαν όλα τα προβλήματα. Κάλυψε πάρα πολλή ώρα αυτή τη συζήτηση και απαντήθηκαν πολλά από τα ερωτήματα τα οποία θέτετε.

Στο προκείμενο, αναφέρατε ότι κάναμε μια συζήτηση τον Οκτώβριο όπου αναφέραμε τα προβλήματα. Να σας πω ότι από τον Οκτώβριο -και χαίρομαι που το αναφέρετε αυτό- έχουν αλλάξει πάρα πολλά πράγματα. Από τον Οκτώβριο μέχρι σήμερα έχει αλλάξει πλήρως το εργασιακό πλαίσιο κάποιων γιατρών στο ΕΣΥ. Από τον Οκτώβριο μέχρι σήμερα έχουμε θεσπίσει ιδιωτικό έργο των γιατρών. Δεν μπορούσαν μέχρι πριν από κάποιους μήνες οι γιατροί να παρέχουν ιδιωτικό έργο. Έχουμε θεσπίσει τα απογευματινά χειρουργεία. Και αυτό είναι καινούργιο μέτρο. Από τον Οκτώβριο μέχρι σήμερα πολύ σημαντικό, ειδικά για την Δράμα είναι ότι έχουμε θεσπίσει την αύξηση του επιδόματος στις άγονες περιοχές. Συγκεκριμένα, για τη Δράμα ένας παθολόγος σε μια άγονη περιοχή έπαιρνε 100 ευρώ τον μήνα περίπου, 1.200 ευρώ. Αυτή τη στιγμή με βάση τη νομοθεσία και την υπουργική απόφαση, η οποία υπογράφηκε παίρνει 600 ευρώ τον μήνα. Είναι 7.200 ευρώ, μια πολύ σημαντική αύξηση στα επιδόματα των άγονων περιοχών. Και μετά την αναγγελία του Πρωθυπουργού έχουμε από την 1η Ιανουαρίου του 2025 αυτοτελή φορολόγηση των εφημεριών.

Άρα επανερχόμενος σε αυτό που σας απάντησα τον Οκτώβριο, ότι ναι, θα λάβουμε συγκεκριμένα μέτρα, σας απαντάω με πάρα πολύ συγκεκριμένα μέτρα τα οποία έχουν γίνει από τότε μέχρι σήμερα. Και αυτά τα πολύ συγκεκριμένα μέτρα είναι που έχουν φέρει και την καινούργια προκήρυξη, αυτές τις μέρες. Θα το ακούγατε αν είχατε δει την απάντηση στη Βουλή την προηγούμενη εβδομάδα. Έχουν προκηρυχθεί πέντε θέσεις για το Νοσοκομείο της Δράμας, παθολόγων και μία συντονιστή διευθυντή, καθώς και δύο θέσεις για τη μονάδα και άλλες δύο θέσεις συντονιστή διευθυντή στην παιδιατρική και στη Μονάδα Εντατικής Θεραπείας. Δηλαδή για το Νοσοκομείο της Δράμας έχουν προκηρυχθεί συνολικά δέκα θέσεις. Και αυτό το κάναμε σε μια προσπάθεια να αντιμετωπίσουμε το γεγονός ότι –και πολλές φορές λέχθηκε εδώ από Βουλευτές- προκηρύσσοντας μία ή δύο θέσεις πέραν όλων των άλλων που είχαμε κάνει ήταν αρκετά δύσκολο, γιατί κάποιος γιατρός δεν θα ήθελε να πάει σε μια κλινική που έχει λίγο προσωπικό, με πολλές εφημερίες. Άρα, με τον σχεδιασμό που έχουμε κάνει -και μακάρι να επιτύχει αυτός, ευελπιστούμε ότι σε λίγες μέρες θα γνωρίζουμε- προκηρύσσοντας πολλές θέσεις μαζί, θα καλυφθεί ταυτόχρονα από τους γιατρούς.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ήθελα να ενημερώσω ότι θα προηγηθούν οι ερωτήσεις προς τον κ. Θεοδωρικάκο και μετά θα ακολουθήσουν οι ερωτήσεις προς τον κ. Κεφαλογιάννη, λόγω ανειλημμένων υποχρεώσεων.

Παρακαλώ πολύ, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Θα ήθελα να πληροφορήσω κατ’ αρχάς τον κύριο Υπουργό ότι παρακολουθούμε τις συζητήσεις στη Βουλή. Παρακολουθήσαμε και τις απαντήσεις του Υπουργού Υγείας στις ερωτήσεις των Βουλευτών της Δράμας, αλλά σας διαβεβαιώ ότι μετά από αυτές τις απαντήσεις, η ερώτησή μας κατέστη ακόμα πιο επίκαιρη από ό,τι ήταν πριν. Γιατί ουσιαστικά ο Υπουργός, όπως και εσείς πριν από λίγο, δεν δώσατε κάποια ουσιαστική απάντηση για το τι θα γίνει αύριο, κύριε Υπουργέ. Αύριο πόσοι θα είναι οι παθολόγοι στο Νοσοκομείο της Δράμας; Αν θέλετε όχι αύριο, να πάμε τον Νοέμβρη, να πάμε τον Δεκέμβρη; Μπορείτε να διαβεβαιώσετε τον κόσμο εκεί ότι θα υπάρχουν παθολόγοι στο νοσοκομείο;

Είπατε πριν από λίγο ότι άλλαξαν πάρα πολλά πράγματα από τον περσινό Οκτώβρη. Θα συμφωνήσω μαζί σας. Βεβαίως και άλλαξαν πολλά πράγματα στο να προχωρήσει η εμπορευματοποίηση της υγείας, γιατί αυτά που αναφέρατε, τα απογευματινά χειρουργεία, οι ιδιώτες γιατροί είναι βήματα στην εμπορευματοποίηση της δημόσιας υγείας, κύριε Υπουργέ. Για να μην κρυβόμαστε και πίσω από το δάχτυλό μας, δηλαδή. Αλλά το βασικό πρόβλημα, το ότι το Νοσοκομείο της Δράμας δεν έχει παθολόγους, δεν λύθηκε. Και όχι μονάχα δεν λύθηκε από πέρυσι, αλλά οξύνθηκε. Ένας, μία συγκεκριμένα παθολόγος υπάρχει στο Νοσοκομείο της Δράμας.

Μιλήσατε για την προκήρυξη -πράγματι, δεν αμφιβάλλουμε γι’ αυτό- των έξι θέσεων. Έντεκα είναι οι οργανικές θέσεις της παθολογικής, αλλά όπως και εσείς πολύ καλά γνωρίζετε και όλος ο κόσμος βέβαια, από την προκήρυξη των θέσεων μέχρι την πρόσληψη την τελική, μεσολαβούν κάποιοι μήνες. Τι θα γίνει όλο αυτό το διάστημα; Και εν πάση περιπτώσει το ερώτημα παραμένει ξέρετε και επανέρχεται ακόμα πιο έντονο. Ενώ γνωρίζατε το πρόβλημα τουλάχιστον από πέρυσι -γιατί το πρόβλημα αυτό με την παθολογική κλινική της Δράμας εξελίσσεται και επιδεινώνεται χρόνο με τον χρόνο- γιατί τέτοια απραξία, γιατί αφήσατε να περάσει τόσος χρόνος και ήρθατε τώρα, τελευταία στιγμή κυριολεκτικά, να προκηρύξετε αυτές τις θέσεις, όπως λέτε;

Και για την ΜΕΘ βεβαίως, το ίδιο ισχύει. Προκηρύσσετε τρεις θέσεις ενώ είναι έξι οι οργανικές της. Στη Μονάδα Εντατικής Θεραπείας αυτήν τη στιγμή, υπάρχει μόνο ένας και μία θέση παιδιάτρου.

Και σας ρωτάμε, γιατί στην προκήρυξη σας ξεχάσατε να συμπεριλάβετε και ψυχιάτρους για το Κέντρο Ψυχικής Υγείας; Νομίζω ότι πρέπει να αποτελεί παγκόσμια πρωτοτυπία Κέντρο Ψυχικής Υγείας να μην διαθέτει ψυχίατρο. Και μιλάμε τώρα για δυόμισι χιλιάδες περιστατικά στην ευρύτερη περιοχή. Γιατί δεν προκηρύσσετε και για άλλες ειδικότητες που λείπουν, όπως είναι ο δερματολόγος ή ο γαστρεντερολόγος; Αυτές οι ειδικότητες -το λέω για να το ακούσουν εδώ και όσοι μας παρακολουθούν- λείπουν από το Νοσοκομείο της Δράμας, όπως και ο ενδοκρινολόγος. Δεν υπάρχει ούτε ένας από αυτούς σε κάποια δημόσια δομή στην ευρύτερη περιοχή.

Καταλαβαίνετε λοιπόν πού πάνε οι άνθρωποι. Γιατί οι άνθρωποι δεν σταματούν να έχουν παθήσεις από αυτές τις ειδικότητες. Κατευθύνονται στον ιδιωτικό τομέα -είναι πάρα πολύ απλό- δίνοντας ό,τι έχουν και δεν έχουν για την υγεία τους. Αν δε μιλήσουμε για τις ελλείψεις προσωπικού, να σας πω ότι στο Νοσοκομείο της Δράμας υπάρχει ένας ουρολόγος, ένας οφθαλμίατρος, ένας εντατικολόγος, μία νευρολόγος και ένας ψυχίατρος. Τι να προλάβουν να κάνουν όλοι οι άνθρωποι αυτοί.

Και αν μιλήσουμε δε και για το νοσηλευτικό προσωπικό -γιατί δεν είναι σε ένα νοσοκομείο μονάχα οι γιατροί- που παίζει πάρα πολύ κρίσιμο ρόλο μάλιστα, στις εκατόν δεκατρείς κενές θέσεις με βάση το οργανόγραμμα, προκηρύσσετε -ίσως το πείτε τώρα στην δευτερολογία σας, σας προλαβαίνω- τριάντα έξι θέσεις. Ξέρετε πολύ καλά και εσείς όμως, όπως ξέρουν και οι εργαζόμενοι εκεί στο νοσοκομείο ότι οι είκοσι τέσσερις από αυτές τις προκηρυσσόμενες θέσεις είναι εργαζόμενοι που ήδη υπηρετούν. Δεν θα πάνε καινούργιοι, δηλαδή. Οι καινούργιοι που θα πάνε στο Νοσοκομείο της Δράμας είναι δώδεκα νοσηλευτές ή νοσηλεύτριες, από μία ή ένας δηλαδή σε κάθε τμήμα. Τι να πρωτοκαλύψουν;

Συνεπώς το πρόβλημα παραμένει. Δεν βλέπουμε την παραμικρή διάθεση από την Κυβέρνησή σας να λύσει αυτό το πρόβλημα. Εναπόκειται πλέον στον λαό της Δράμας να οργανωθεί, να κινητοποιηθεί και να διεκδικήσει τη λύση αυτού του οξυμένου προβλήματος.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ.

Στην τελευταία φράση σας είναι και αν θέλετε οι πεποιθήσεις ή τα συναισθήματά σας. Αυτό που θέλετε να προκαλέσετε και το λέω με απόλυτη επίγνωση είναι η αναστάτωση και αναταραχή.

**ΙΩΑΝΝΗΣ ΔΕΛΗΣ:** (Δεν ακούστηκε).

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν σας διέκοψε.

Σας παρακαλώ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αναφερθήκατε πάρα πολύ ώρα, φάσκοντας και αντιφάσκοντας από τη μία ότι δεν κάναμε τίποτα και από την άλλη ότι έχουμε κάνει πάρα πολλά, για να πείτε το γνωστό τροπάριο ότι «ιδιωτικοποιείτε την υγεία», κ.λπ..

Όταν έρχεται κάποιος εδώ και σας λέει -και αυτό ισχύει για πρώτη φορά- με έναν πολύ συγκεκριμένο τρόπο ότι έχει εξαπλασιαστεί το επίδομα των άγονων περιοχών, έχετε κάτι να πείτε γι’ αυτό; Δεν άκουσα καμμία λέξη να πείτε. Έχετε παραθέσει όλα αυτά τα προβλήματα, που ο τρόπος για να λυθούν αυτά τα προβλήματα είναι να αυξηθεί το επίδομα των άγονων περιοχών. Είπατε κάτι; Είπατε ότι «αυτό που κάνατε είναι στη σωστή κατεύθυνση»; Φαντάζομαι διαφωνείτε για το ιδιωτικό έργο. Σας λέω ότι το ιδιωτικό έργο είναι ένα από τα μεγαλύτερα συστατικά ενός δημόσιου συστήματος υγείας, όπως κάνουν όλες οι υπόλοιπες χώρες της Ευρωπαϊκής Ένωσης. Δεν το αντιλαμβάνεστε και το δέχομαι, λόγω ιδεολογικής καταβολής. Το ότι αυξήσαμε το επίδομα, το θεωρείτε σωστό ή όχι; Το ότι έχουμε αυτοτελή φορολόγηση των εφημεριών, το θεωρείτε σωστό ή όχι; Το ότι δεν έχουμε παραιτήσεις των γιατρών στη Δράμα; Με τον τρόπο με τον οποίον εκφράζεστε από ό,τι αντιλαμβάνομαι πολύ θα θέλατε να έχουμε. Πολύ θα θέλατε να υπάρχει αυτή η αναταραχή.

Σας είπα πολύ συγκεκριμένα τέσσερα πράγματα, τα οποία για πάρα πολλά χρόνια κανείς δεν είχε καταφέρει να τα κάνει στο Εθνικό Σύστημα Υγείας. Και έχετε δίκιο, να μην συζητήσουμε πάρα πολύ και να μην επεκταθούμε. Εγώ δεν μπορώ να σας εγγυηθώ ότι αυτά θα έχουν αποτέλεσμα, γιατί έτσι κι αλλιώς θα φανεί στην πράξη, Η προκήρυξη θα είναι με τέτοιο τρόπο που για τις θέσεις των επιμελητών για πρώτη φορά στο Εθνικό Σύστημα Υγείας θα μπορούμε να έχουμε, όπως το είπατε εσείς, από τη μέρα της προκήρυξης σε δυόμισι με τρεις μήνες γιατρό στο νοσοκομείο. Και αυτό άλλαξε αυτό το έτος, δηλαδή το πώς προσλαμβάνουμε έναν γιατρό και πόσο γρήγορα μπορούμε να προσλάβουμε έναν γιατρό.

Και αυτό δεν είναι «θα γίνει», το έχουμε κάνει στο «Αγλαΐα Κυριακού» από την ημέρα της προκήρυξης, σε δύο μήνες είχαμε διορίσει τον γιατρό στο νοσοκομείο. Και θα φανεί, βεβαίως, όπως είπατε και εσείς. Τον Δεκέμβριο, τον Ιανουάριο θα είμαστε εδώ εάν έχουμε καταφέρει αν χρειάζονται κάποια άλλα μέτρα για να ενισχυθεί το Νοσοκομείο της Δράμας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με τη δεύτερη με αριθμό 12/7-10-2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Σωκράτη Φάμελλου προς τον Υπουργό Ανάπτυξης με θέμα: «Οι ανατιμήσεις βασικών αγαθών στην Ελλάδα επιμένουν εις βάρος των καταναλωτών, γιατί δεν δίνει λύσεις η κυβέρνηση».

Θα απαντήσει ο Υπουργός Ανάπτυξης κ. Θεοδωρικάκος.

Ορίστε, κύριε συνάδελφε, έχετε τον λόγο για δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, είναι πολύ σημαντικό για εμάς το ότι ήρθατε σήμερα να κάνουμε αυτή τη συζήτηση. Η ακρίβεια αποτελεί το υπ’ αριθμόν ένα πρόβλημα των ελληνικών νοικοκυριών και η παρουσία σας μας δίνει τη δυνατότητα να συζητήσουμε ουσιαστικά. Χωρίς να υποτιμώ την Υφυπουργό, θεωρώ ότι έπρεπε να είστε εσείς -το ζήτησα να είστε εσείς- για να κάνουμε μια πραγματική συζήτηση με αποτελέσματα. Σ’ αυτήν τη βάση, λοιπόν, θέλω να σας καταθέσω ορισμένα ζητήματα, τα οποία υπάρχουν ήδη και στην ερώτηση.

Το πρόβλημα της αισχροκέρδειας δεν είναι μόνο θέμα του Υπουργείου σας, αφορά συνολικά την Κυβέρνηση. Θα μπορούσατε να το πείτε σε μία απάντηση -το κατανοώ εκ των προτέρων- γι’ αυτό και είναι θέμα του Πρωθυπουργού και η ακρίβεια καλώς ονομάστηκε «ακρίβεια Μητσοτάκη», γιατί έχει στηριχθεί το πάρτι αισχροκέρδειας στις επιλογές της Κυβέρνησης, στις επιλογές του κ. Μητσοτάκη.

Δεν είναι η πρώτη φορά που το συζητάμε. Ζητήσαμε προ ημερησίας συζήτηση εδώ. Την κάναμε, κύριε Πρόεδρε, τον Μάιο με πρωτοβουλία μας. Έχουμε καταθέσει πρόταση νόμου, έχουμε καταθέσει ερωτήσεις και αυτή την περίοδο, όπως παραδείγματος χάριν επερώτηση όλων των Βουλευτών του ΣΥΡΙΖΑ και επίκαιρη ερώτηση του Προέδρου της Κοινοβουλευτικής Ομάδας, του Νίκου Παππά. Δεν υπάρχουν, όμως, απαντήσεις, γιατί παρ’ ότι εσείς συντηρείτε ένα αφήγημα ότι μειώνεται ή τιθασεύεται ο πληθωρισμός, αντίστοιχα έχουμε νέα άνοδο και ακρίβεια τροφίμων, κάτι που πλήττει τα πιο ευάλωτα νοικοκυριά.

Τα στοιχεία σας διαψεύδουν και η καθημερινότητα σας διαψεύδει. Διαβάζω, λοιπόν, κύριε Πρόεδρε, από τα στοιχεία που έχουμε και στην ερώτηση και τα νεότερα της ΕΛΣΤΑΤ ότι ο πληθωρισμός τροφίμων και η άνοδος των τιμών διαμορφώθηκε τον Σεπτέμβριο στο 3,2%. Αυτό το λέει η Ελληνική Στατιστική Υπηρεσία και μάλιστα ενώ ο γενικός πληθωρισμός είναι στο 2,9% υπάρχουν οι πρωταθλητές στα τρόφιμα, κάτι που αφορά όλα τα νοικοκυριά.

Σύμφωνα δε με τα στοιχεία της EUROSTAT η Ελλάδα είναι πολύ ψηλά στη λίστα ακρίβειας της Ευρώπης, είμαστε τέταρτοι και αν αυτό συνδυαστεί με το ότι είμαστε τελευταίοι όσον αφορά την αγοραστική δύναμη του ωρομισθίου, καταλαβαίνετε ότι δεν είναι βιώσιμη κατάσταση. Αλλά και το ΙΕΛΚΑ πλέον, το ινστιτούτο, δηλαδή, των μεγάλων αλυσίδων του λιανικού εμπορίου διαπιστώνει αύξηση τιμών.

Άρα, το αφήγημά σας καταρρίπτεται από παντού. Δεν υπάρχει μείωση των τιμών. Υπάρχει αύξηση και του πληθωρισμού και των τιμών. Μην μας πείτε ότι είναι εξωγενές το πρόβλημα, διότι τα ίδια θέματα που έχουμε εμείς ως προς τις εξωγενείς αιτίες τα έχουν και οι άλλες χώρες.

Και το ερώτημα είναι: Γιατί στην Ελλάδα να είμαστε πρωταθλητές στην ακρίβεια, αλλά και πρωταθλητές αρνητικοί στην αγοραστική δύναμη; Θεωρώ, κύριε Υπουργέ, ότι η Κυβέρνηση δεν κάνει ό,τι πρέπει, γιατί δεν θέλει να το κάνει. Έχει ευθύνη. Δεν είναι απλώς ανεπάρκεια. Είναι κάτι παραπάνω και πιο επικίνδυνο από την ανεπάρκεια. Και λάβετε υπ’ όψιν σας ότι έχουμε ένα νέο κύμα αισχροκέρδειας στο ρεύμα, με επιχειρήσεις που δεν παίρνουν επιδότηση και ταυτόχρονα σοβαρά προβλήματα ακρίβειας στην υγεία, στην εκπαίδευση και στη στέγη, καταγεγραμμένα από τις επίσημες στατιστικές αρχές.

Το πρώτο ερώτημα, λοιπόν -για να μην σας ταλαιπωρώ, κύριε Υπουργέ και γιατί πιστεύω ότι στην απάντησή σας θα έχουμε μία δυνατότητα διαλόγου- είναι: Τι ακριβώς κάνει το Υπουργείο σας όσον αφορά το νομοθετημένο, τελικά, μέτρο για τα ανώτατα μεικτά περιθώρια κέρδους; Τα παρακολουθεί; Τι συμπεράσματα βγαίνουν; Τι επιλογές κάνει και στις εφοδιαστικές αλυσίδες, δηλαδή, οι παραβάσεις -αν έχουν διαπιστωθεί και γίνεται ο έλεγχος- πώς έχουν αντιμετωπιστεί, για να μπορέσουν να μειωθούν οι τιμές για τους καταναλωτές;

Και το δεύτερο ερώτημα είναι: Τι θα κάνει η Κυβέρνηση για τη μείωση των τιμών, όπως παραδείγματος χάριν, τι θα κάνει με τη μείωση του ΦΠΑ; Θα προχωρήσετε τελικά σε μείωση, το οποίο είναι ένα αίτημα το οποίο έρχεται από την εργαλειοθήκη της Κομισιόν εδώ και πάνω από δύο χρόνια για τη μείωση του φορολογικού βάρους και αποδεδειγμένα μειώνει τις τιμές στον τελικό καταναλωτή σε πολλές χώρες της Ευρώπης; Γιατί το μόνο που βλέπουν οι καταναλωτές είναι ανατιμήσεις παντού και μάλιστα σε κάποιες περιπτώσεις και αύξηση του ΦΠΑ σε κάποια είδη -γνωρίζετε ότι αυτό έχει γίνει στον καφέ και στα μη αλκοολούχα- όλα εις βάρος του καταναλωτή.

Και απ’ ό,τι γνωρίζουμε, γιατί επισκέφτηκα την προηγούμενη εβδομάδα και το Επαγγελματικό Επιμελητήριο και τη ΓΣΕΒΕΕ, εις βάρος και των μικρομεσαίων και των εμπόρων και των επαγγελματιών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φάμελλο.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Καταρχήν, κύριε Πρόεδρε, θέλω να ευχαριστήσω τόσο εσάς όσο και την συνάδελφό μου την κ. Ζαχαράκη και τον συνάδελφό μου τον κ. Κεφαλογιάννη, γιατί διευκόλυναν στην αλλαγή της ώρας, καθώς έχω αμέσως μετά μια υποχρέωση εκπροσώπησης και του κυρίου Πρωθυπουργού σε μια πολύ σημαντική εκδήλωση.

Κύριε Φάμελλε, επιτρέψτε μου να σας πω ότι ειλικρινά είμαι εντυπωσιασμένος, γιατί βρήκατε λίγο χρόνο να ασχοληθείτε με κάτι το οποίο έχει τεράστιο κοινωνικό ενδιαφέρον ανάμεσα στις δημοκρατικές διαδικασίες για την κομματική εξουσία σας στο ΣΥΡΙΖΑ, τους εμφυλίους, τις ίντριγκες και όλα αυτά που αποτελούν τους τελευταίους μήνες ένα καθεστώς για τον ΣΥΡΙΖΑ. Εύχομαι και ελπίζω να τελειώσει γρήγορα όλο αυτό το σκηνικό. Αν και πολύ αμφιβάλλω για το αν η παράταξη σας έχει ρόλο ως Αξιωματική Αντιπολίτευση στο μέλλον.

Επίσης, θέλω να σας πω απολύτως ευθέως ότι αμφισβητώ το πραγματικό ενδιαφέρον σας για το περιεχόμενο της ερώτησης που μου κάνατε. Θέλω, επίσης, να σας πω ότι είναι εξόχως τιμητικό για το πρόσωπό μου ότι κάνετε μία ερώτηση, που πράγματι αφορά το σύνολο της κυβερνητικής πολιτικής. Πράγματι, έχετε απόλυτο δίκιο. Όλο το αντικείμενο που έχει σχέση με το κόστος ζωής, με το διαθέσιμο εισόδημα των πολιτών αποτελεί την πεμπτουσία της πολιτικής μιας κυβέρνησης και αυτό ασφαλώς αφορά και τη δική μας Κυβέρνηση και γι’ αυτό δεν έχω κανένα δισταγμό να σας απαντήσω συνολικά τόσο για τα θέματα τα δικά μου, του Υπουργείου Ανάπτυξης με πολύ συγκεκριμένο τρόπο όσο και συνολικότερα.

Έχω, λοιπόν, να σας πω τα εξής. Πρώτον, είναι σταθερή επιδίωξη μας με στρατηγική και σχέδιο η ενίσχυση του διαθέσιμου εισοδήματος όλων των Ελλήνων πολιτών. Είναι βασική στρατηγική μας στόχευση η βιώσιμη ανάπτυξη σε όλη τη χώρα και η πολιτική της μείωσης των κοινωνικών ανισοτήτων και η πολιτική της μείωσης των περιφερειακών και ενδοπεριφερειακών ανισοτήτων. Ξεδιπλώνουμε μια ολόκληρη στρατηγική πάνω σ’ αυτό το θέμα. Την επόμενη Δευτέρα θα μου δοθεί η δυνατότητα να παρουσιάσω ένα οργανωμένο και συνολικό σχέδιο γύρω απ’ αυτό το θέμα.

Σε ό,τι αφορά το ζήτημα του κόστους ζωής στο κομμάτι των τροφίμων και των βασικών ειδών διαβίωσης έχω να σας υπενθυμίσω επτά συγκεκριμένα μέτρα, τα οποία τηρεί και υλοποιεί η Κυβέρνησή μας. Πρώτον, ενισχύουμε με όλες μας τις δυνάμεις το έργο και τις αρμοδιότητες της Ανεξάρτητης Αρχής Ανταγωνισμού, προχωράμε στην πρόσληψη ογδόντα επιστημονικών στελεχών, ώστε η επιτροπή να μπορεί να ανταποκριθεί πολύ καλύτερα στον ρόλο της. Δεύτερον, ενισχύουμε τους ελεγκτικούς μηχανισμούς του κράτους, τη συγκεκριμένη υπηρεσία την ΔΙΜΕΑ επί των ημερών μου με τριάντα νέα στελέχη, προκειμένου να μπορεί να ανταπεξέρχεται στον ρόλο της. Τρίτον, νομοθετήσαμε μεταξύ άλλων δύο πολύ σκληρά μέτρα και το γνωρίζετε ότι είναι πολύ σκληρά μέτρα. Το πρώτο που αφορά το πλαφόν για το ποσοστό κέρδους, που δεν μπορεί κανείς σήμερα σε αυτά τα συγκεκριμένα είδη να κερδίζει περισσότερο ως ποσοστό απ’ όσο κέρδιζε το ’21 πριν τη ρωσική εισβολή δηλαδή στην Ουκρανία και τη μεγάλη πληθωριστική έκρηξη σε όλο τον κόσμο και στην Ευρωπαϊκή Ένωση και το μέτρο ότι δεν μπορεί κανείς να προχωρά σε εκπτώσεις και σε προωθητικές ενέργειες για προϊόν, το οποίο έχει υποστεί μία ανατίμηση μέσα στο τελευταίο τρίμηνο. Τέταρτον, πολλαπλασιάσαμε το ανώτερο ύψος των προστίμων, ένα εξ αυτών πενταπλασιάστηκε.

Για τίποτε από όλα όσα είπα δεν έχετε πει μια θετική κουβέντα. Τίποτε από όλα όσα είπα δεν ψηφίσατε. Ήμουν πολύ περίεργος, ακόμα και στο μέτρο του πολλαπλασιασμού των προστίμων για όσους ξεφεύγουν από αυτά τα πλαφόν διαφωνείτε; Δεν έχετε τη δύναμη να πείτε ότι είστε σύμφωνος, έστω σ’ αυτό το οποίο με βάση τη λογική, την οποία διαφημίζεται θα περίμενε κανείς να έχετε συμφωνήσει;

Προχωράμε, επίσης, ως πέμπτο μέτρο στις αντίστοιχες ερευνητικές διαδικασίες από τις υπηρεσίες εμπορίου των περιφερειών, διότι και εκείνες έχουν την αντίστοιχη ευθύνη. Έκτον, αναβαθμίζουμε την ηλεκτρονική πλατφόρμαe-Καταναλωτής, γιατί πιστεύουμε ότι είναι απαραίτητο οι πολίτες να είναι ενημερωμένοι και να μπορούν να κάνουν ορθολογικές επιλογές.

Και έβδομο, τώρα που μιλάμε, διεξάγεται ένας σαρωτικός έλεγχος στις είκοσι έξι μεγαλύτερες εταιρείες και σε πάνω από δύο χιλιάδες πεντακόσιους κωδικούς. Και προφανώς όταν ο έλεγχος ολοκληρωθεί, θα ανακοινωθούν και τα αποτελέσματα και θα ανακοινωθούν και τα αντίστοιχα πρόστιμα.

Επειδή με ρωτήσατε γι’ αυτό και επειδή γράφονται και διαβάζω και εγώ διάφορα, δεν είναι καθόλου στις προθέσεις μου -μα καθόλου- να πάρω πίσω αυτά τα νομοθετικά μέτρα της Κυβέρνησης Μητσοτάκη. Τα υπερασπίζομαι διότι απεδείχθη στη δική μου θητεία των τεσσάρων μηνών ότι έχουν πολύ σοβαρά αποτελέσματα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ ολοκληρώστε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Αμέσως. Θα το αφαιρέσουμε από τη δευτερολογία, κύριε Πρόεδρε. Ας κάνουμε ουσιαστική κουβέντα, αφού με ρώτησε ο κ. Φάμελλος.

**ΠΡΟΕΔΡΕΥΩΝ (Βασίλειος Βιλιάρδος):** Ξέρετε πολύ καλά ότι περιμένουν κι άλλοι.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Βεβαίως, έχετε δίκιο. Δεν καταχρώμαι ποτέ τον χρόνο.

Αναφερθήκατε στο ΙΕΛΚΑ. Το ΙΕΛΚΑ το θυμηθήκατε τον Σεπτέμβριο. Μάιο, Ιούνιο, Ιούλιο, Αύγουστο ήταν αρνητικές οι τιμές. Εγώ είμαι τελευταίος που θα σας πω ότι φθηναίνουν όλα τα προϊόντα στη χώρα. Αλλά στα σουπερμάρκετ, που αυτά είναι αντικείμενο της Γενικής Γραμματείας Εμπορίου του Υπουργείου Ανάπτυξης, κατά μέσο όρο -γιατί έχω δει τη μεθοδολογία τους- τους τέσσερις μήνες ήμασταν σε αρνητικές τιμές. Υπάρχουν προϊόντα τα οποία έχουν ακριβύνει από πέρυσι και προϊόντα τα οποία έχουν φθηνύνει. Κατά μέσο όρο ήταν 1% με 2% κάτω. Αυτό δεν σημαίνει ότι με ικανοποιεί. Ο στόχος της Κυβέρνησής μας είναι να δουλεύουμε συνεχώς για να αυξάνουμε το διαθέσιμο εισόδημα. Και επ’ αυτού γνωρίζετε ότι έχουμε πάρει μια σειρά μέτρα και πολιτικές τα οποία θα σας αναφέρω στον δεύτερο κύκλο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Καταρχάς, κύριε Υπουργέ, ξεκινήσαμε την κουβέντα λέγοντάς σας ότι εγώ εκτιμώ ότι δεν μπορούμε να κάνουμε μια ουσιαστική συζήτηση. Τώρα, ουσιαστική συζήτηση με ειρωνείες και υπεροψία δεν μπορεί να γίνει. Είπατε και αναφερθήκατε στα εσωκομματικά του ΣΥΡΙΖΑ, αναφερόμενος σε κομματική εξουσία που μάλλον εσείς ξέρετε καλύτερα από εμένα και έχετε γυρίσει πολλές κομματικές πατρίδες και ως εξουσία το αντιλαμβάνεστε. Εμείς ως δημοκρατία αντιλαμβανόμαστε αυτό που κάνουμε. Εσείς πρέπει να κριθείτε για τον εαυτό σας. Αφήστε μας εμάς και δείτε λιγάκι τα δικά σας προβλήματα.

Σήμερα σας έφερα να συζητήσουμε -με τη δημοκρατική έννοια του όρου, μην παρερμηνευθεί το «έφερα», «σας ζήτησα» είναι το σωστό- για ένα πρόβλημα των πολιτών. Αν ειρωνεύεστε τον ερωτώντα ή τους ερωτώντες, ειρωνεύεστε τους πολίτες που σήμερα, που πήγα στην αγορά της Καλλιθέας, δεν ήταν στα μαγαζιά γιατί δεν έχουν εισόδημα για να ψωνίσουν. Στους πολίτες μιλάμε, κύριε Υπουργέ, και όχι στον κομματικό σας καθρέπτη που δεν ξέρω πια τι χρώμα έχει ή τι πατρίδα.

Είπατε, όμως, ότι αμφισβητείτε αν θα είμαστε Αξιωματική Αντιπολίτευση. Το καταλαβαίνουμε πολύ καλά. Δεν θέλετε να είμαστε, γιατί σας κάνουμε τη ζωή δύσκολη. Μπορώ να σας υποσχεθώ κάτι! Θα συνεχίσουμε να σας την κάνουμε, κύριε Θεοδωρικάκο. Γιατί όλα αυτά που είπατε ότι τάχατες κάνετε -τα μισά τουλάχιστον- τα ζητήσαμε εμείς και τα κάνατε κουτσουρεμένα. Εμείς εντοπίσαμε πρώτα τα υπερκέρδη.

Ρωτάτε αν ενδιαφερόμαστε όψιμα για τους πολίτες. Κύριε Πρόεδρε, το γνωρίζετε, ήμουν εδώ σε αυτή την Αίθουσα όταν ο Αλέξης Τσίπρας έβαλε τα θέματα των υπερκερδών και ήμουν ο τομεάρχης που αποκαλύψαμε τα υπερκέρδη της ΔΕΗ του κ. Στάσση που διόρισε ο κ. Μητσοτάκης, εις βάρος των πολιτών και των επιχειρήσεων της χώρας. Όχι απλά, λοιπόν, ήμασταν συνεπείς, αλλά υποβάλαμε και την πρόταση για την έκτακτη φορολόγηση των υπερκερδών που ζήτησε και η Ευρωπαϊκή Ένωση και το κάνατε μισό. Όπως και για τα διυλιστήρια, άλλα δισεκατομμύρια εκεί. Εμείς τα εντοπίσαμε, τα αναδείξαμε και ήρθατε στη συνέχεια. Και για τον συντελεστή κέρδους έχουμε κάνει πρόταση νόμου. Αλλά εσείς τα κάνετε μισά!

Και μετά μας ζητάνε, κύριε Πρόεδρε, να τα ψηφίσουμε για να μοιραστούμε την ευθύνη της δικής τους μισής και αντιλαϊκής πολιτικής και υποκριτικής!

Έρχεται η Κυβέρνηση με τα πέντε χρόνια να μας πει ότι θα κάνει προσλήψεις στην Αρχή Ανταγωνισμού και στη ΔΙΜΕΑ και θέλετε χειροκρότημα; Δηλαδή τρέχει ο πληθωρισμός τροφίμων με πάνω από 3% και θέλετε να σας πούμε μπράβο γιατί μετά από πέντε χρόνια θα στελεχώσετε τις ελεγκτικές αρχές και όταν τελειώσουν οι έλεγχοι θα μας πείτε το αποτέλεσμα; Οι πολίτες μέχρι τότε τι θα κάνουνε; Για λιγότερες από δεκαπέντε μέρες φτάνει μισθός.

Έχω εδώ και ορισμένα στοιχεία που θα καταθέσω από την Ένωση Εργαζομένων Καταναλωτών. Η κεφαλογραβιέρα, που δεν είναι εισαγόμενη, έχει αύξηση την τελευταία τριετία -ακρίβεια Μητσοτάκη- 67%. Το λάδι είναι πάνω από 90%. Το καλάθι το οποίο το 2021 έκανε 37 ευρώ, τώρα κάνει 60. Αυτή είναι η ακρίβεια Μητσοτάκη. Από τα προϊόντα που αγόραζε κάποιος το 2022, με την ίδια τιμή τώρα αγοράζει τα μισά. Βλέπω ότι λείπει το γάλα, ο χυμός, τα μακαρόνια και οι φρυγανιές. Η τσάντα του μαθητή με την αύξηση από τα 9 ευρώ πήγε 11,5. Αυτή είναι η ακρίβεια.

Και τα καταθέτω, κύριε Πρόεδρε, για να μην καθυστερώ τη συζήτηση.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταλαβαίνω την αμηχανία του κυρίου Υπουργού να πετάει την μπάλα αλλού, διότι δεν έχει να μας πει τίποτα για το συγκεκριμένο. Το ότι θα γίνουν έλεγχοι; Πότε; Τα αποτελέσματα; Τι θα γίνει μέχρι τότε;

Είναι ξεκάθαρο ότι το μόνο που προσπάθησε να κάνει προεκλογικά ο κ. Μητσοτάκης, ήταν να στείλει μια επιστολή στην κυρία Φον ντερ Λάιεν για λόγους εντυπώσεων, που μπήκε στο συρτάρι. Τι έγινε με τις πολυεθνικές, κύριε Θεοδωρικάκο; Τι θα γίνει με τη διαχείριση των υπερκερδών στο επίπεδο της Ευρώπης και της χώρας και τι όχι; Να το συζητήσουμε και αυτό. Τι γίνεται με την κατάθεση νόμου που έχουμε πει εμείς και που περιλαμβάνει και τον ΦΠΑ, κύριε Πρόεδρε, και που γνωρίζετε ότι υπερβαίνει τα κόμματα;

Ενώ υπάρχουν υπερέσοδα και βλέπω εδώ την υπέρβαση φορολογικών εσόδων να είναι 1,9 δισεκατομμύρια, δεν μπορούμε να πάρουμε ένα μέτρο των 900 εκατομμυρίων; Δηλαδή πληρώνουν περισσότερο τα ευάλωτα νοικοκυριά που δυστυχώς βαρύνονται με τους έμμεσους φόρους, αλλά δεν μειώνεται ο ΦΠΑ. Έχουμε υπερκέρδη και αισχροκέρδεια στην αγορά, στις αλυσίδες και στα ολιγοπώλια -ρεύμα, τράπεζες, διύλιση, μεγάλες αλυσίδες πρώτων υλών και καταναλωτικών προϊόντων- και ταυτόχρονα, έρχεται η πολιτεία και αισχροκερδεί και αυτή εις βάρος των καταναλωτών και των επιχειρήσεων. Αυτή είναι η κατάσταση.

Δεν μπορείτε να μου λέτε τι θα κάνουμε μετά από πέντε χρόνια. Όχι, κύριε Υπουργέ. Πρέπει να πείτε τι έκανε η Κυβέρνηση –όχι εσείς, δεν ήσασταν στο ίδιο χαρτοφυλάκιο- και ο κ. Μητσοτάκης. Γιατί δεν έρχεται στη Βουλή να απαντήσει για αυτά τα σημαντικά, αλλά οι πολίτες δεν πάνε στην αγορά. Ήταν άδεια τα καταστήματα και η αγορά. Και αυτό είναι πρόβλημα και για τους επαγγελματίες και για τους καταναλωτές.

Δεν είναι δικαιολογία, λοιπόν, το ότι θα κάνετε προσλήψεις. Θέλουμε απαντήσεις. Μάλιστα χρησιμοποιεί και μια δικαιολογία η Κυβέρνηση ότι επειδή δεν θα περάσει η μείωση του ΦΠΑ στους καταναλωτές, δεν τον μειώνει. Άρα, δεν ελέγχετε την αγορά. Πρέπει να διαλέξετε: Την ελέγχετε την αγορά και θα περάσει η μείωση του ΦΠΑ στους καταναλωτές ή δεν την ελέγχετε και δεν είστε ούτε επαρκείς για τις θέσεις τις οποίες έχετε; Διότι, αυτές είναι θέσεις της ελληνικής κοινωνίας.

Θεωρώ, λοιπόν, κύριε Πρόεδρε, ότι μέχρι στιγμής εγώ δεν έχω πάρει απαντήσεις. Οι προτάσεις του ΣΥΡΙΖΑ-Προοδευτική Συμμαχία, που όσο και αν έχει εσωτερικά θέματα να λύσει, απέναντι στην κοινωνία είναι επαρκείς, έχουν κατατεθεί και στο Κοινοβούλιο και κατατίθενται συνέχεια. Όσο και αν εσείς προσπαθείτε να ειρωνευτείτε τους πολίτες και την ακρίβεια, εμείς την προηγούμενη εβδομάδα ήμασταν μαζί με πολλούς συναδέλφους μου και στο Επαγγελματικό Επιμελητήριο και στη ΓΣΕΒΕΕ. Έχουμε πάει και στην Ένωση Καταναλωτών και στην αγορά σήμερα και θα συνεχίσουμε αυτή την καμπάνια.

Το ζήτημα είναι τι κάνετε εσείς, κύριε Υπουργέ; Μην προσπαθείτε να πετάξετε το μπαλάκι αλλού. Δυστυχώς, με αναγκάσατε να ανεβάσω τους τόνους, διότι η υπεροψία σε αυτή την κρίσιμη θέση, όταν στην κοινωνία δεν φτάνει ο μισθός για δεκαπέντε μέρες, είναι επικίνδυνη για την κοινωνία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φάμελλο.

Κύριε Υπουργέ, έχετε τον λόγο και παρακαλώ πολύ να τηρηθεί ο χρόνος αυτή τη φορά.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Όσος καιρός και αν περάσει, κύριε Φάμελλε, το ψέμα και η συκοφαντία είναι το DNA σας και η ταυτότητά σας. Δεν ειρωνεύτηκα κανέναν. Πολύ περισσότερο, δεν θα μπορούσα να ειρωνευτώ την κοινωνία, διότι, σε αυτήν ανήκω και από αυτήν προέρχομαι. Έχω τριάντα ένα χρόνια ένσημα εκτός πολιτικής, κύριε Φάμελλε, στη ζωή μου. Έχω δουλέψει. Έχω ξεκινήσει από το μηδέν και δεν έχετε το δικαίωμα να λέτε σε έναν άνθρωπο που το μόνο που έχει μάθει στη ζωή του, είναι να εργάζεται είκοσι ώρες την ημέρα, ότι ειρωνεύεται και ότι έχει υπεροψία. Άρα ο μόνος λόγος που κάνετε είναι ότι είναι στοιχείο της ταυτότητάς σας. Δεν θα ξεφύγετε από ό,τι φαίνεται, ποτέ από αυτή την ταυτότητα. Ψέμα και συκοφαντία! Πορευτείτε με αυτά και θα πάτε πάρα πολύ καλά με το ψέμα και τη συκοφαντία. Αυτό ήταν το πρώτο.

Το δεύτερο τώρα. Επειδή ακριβώς προέρχομαι από την κοινωνία και δεν είμαι έρμαιο κανενός μηχανισμού, συνειδητοποίησα από τα νεανικά μου χρόνια ότι η υψηλότερη αξία στη ζωή του ανθρώπου είναι η ελευθερία. Ο βασικότερος λόγος που ανήκουν στην παράταξη της Νέας Δημοκρατίας είναι αυτός. Πιστεύω ότι είναι η παράταξη που υπερασπίζεται όσο καμμία άλλη, την αξία της ελευθερίας, που δίπλα στην αξία του πατριωτισμού είναι ό,τι πιο σοβαρό υπάρχει στη ζωή των ανθρώπων αν θέλουμε οι κοινωνίες να πορεύονται μπροστά.

Γι’ αυτό είμαι με αυτήν την παράταξη, πολλά χρόνια τώρα και νιώθω εξαιρετικά περήφανος. Και γι’ αυτό όταν το πρωί κοιτάζω τον εαυτό μου στον καθρέφτη, βλέπω την ταυτότητα της πλειονότητας των πολιτών του μέτρου και της λογικής, οι οποίοι από το 2015 και από το 2019 κυβερνητικά, ναι, είναι με τον Κυριάκο Μητσοτάκη και τη Νέα Δημοκρατία. Δεν είναι «ακρίβεια Μητσοτάκη», κύριε Φάμελλε. Αν θέλετε να μιλάμε συγκεκριμένα και με αριθμούς, θα σας τους πω.

Πληθωρισμός τροφίμων στον μέσο όρο της Ευρωπαϊκής Ένωσης, το ανώτερο ως μέσος όρος είναι 19,5% τα προηγούμενα χρόνια, ενώ στην Ελλάδα είναι 15,5%. Πιστεύετε, λοιπόν, ότι το φαινόμενο της ακρίβειας και στα τρόφιμα ήταν μόνο στην Ελλάδα ή σε ολόκληρη την Ευρωπαϊκή Ένωση και μάλιστα ακόμα χειρότερα και από την Ελλάδα;

Δεύτερον. Πόσος ήταν, κύριε Φάμελλε, τον Ιανουάριο ο πληθωρισμός τροφίμων στην Ελλάδα ξέρετε; Σας ρωτώ, ξέρετε;

**ΣΩΚΡΑΤΗΣ ΦΑΜΕΛΛΟΣ:** Εσείς ερωτάσθε σήμερα!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Πείτε μου, ξέρετε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, δεν κάνουμε συζήτηση, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Εσείς ερωτάσθε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Μα, λέτε νούμερα.

Ξέρετε, κύριε Φάμελλε, πόσος ήταν ο πληθωρισμός τροφίμων τον Ιανουάριο;

**ΠΡΟΕΔΡΕΥΩΝ (Βασίλειος Βιλιάρδος):** Ρητορικό το ερώτημα.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Ήταν 8,3% και από τότε σταδιακά, με την εφαρμογή των μέτρων που ανέφερα, έχουμε μπει σε καθοδική πορεία.

Επαναλαμβάνω, προσωπικά αλλά και όλη η Κυβέρνησή μας δεν θα είμαστε ποτέ ικανοποιημένοι, γιατί θα εργαζόμαστε συνέχεια για να ενισχύουμε το διαθέσιμο εισόδημα των πολιτών. Και αυτό το διάστημα που διανύουμε εφαρμόζονται μέτρα που ενισχύουν το διαθέσιμο εισόδημα. Την 1η Ιανουαρίου καταργείται το τέλος επιτηδεύματος για όλους τους επαγγελματίες, μειώνονται μία μονάδα οι ασφαλιστικές εισφορές και από την πλευρά του εργαζόμενου και από την πλευρά του επιχειρηματία και την άνοιξη έρχεται η επόμενη αύξηση του κατώτατου μισθού, αυτά που ποτέ δεν μπορούσατε εσείς να κάνετε πράξη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Μια ανακοίνωση στο Σώμα πριν συνεχίσουμε: Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση του Πρωτοκόλλου Τροποποίησης της Συμφωνίας της 3ης Απριλίου 2001 για την ίδρυση για την ίδρυση του Διεθνούς Οργανισμού Αμπέλου και Οίνου σχετικά με τη μεταφορά της έδρας».

Θα συνεχίσουμε με την πέμπτη με αριθμό 28/7-10-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Ελληνική Λύση» κ. Στυλιανού Φωτόπουλου προς τον Υπουργό Εθνικής Άμυνας, με θέμα: «Αποκατάσταση βαθμολογικής και μισθολογικής εξέλιξης Αξιωματικών Ειδικών Καταστάσεων εξ Ανωτέρων Στρατιωτικών Σχολών Υπαξιωματικών (ΑΣΣΥ)».

Κύριε συνάδελφε, έχετε τον λόγο για την πρωτολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, σας ευχαριστώ για την παρουσία σας.

Όπως πολύ καλά γνωρίζετε, στις κατηγορίες των ειδικών καταστάσεων μεταφέρονται αξιωματικοί και υπαξιωματικοί των Ενόπλων Δυνάμεων, οι οποίοι τραυματίζονται ή υφίστανται κάποια πάθηση, σε κάθε περίπτωση όχι από υπαιτιότητά τους είτε σε περίοδο ειρήνης είτε σε περίοδο πολέμου είτε σε διάφορες ειρηνευτικές αποστολές στις οποίες τους κατατάσσει η πατρίδα.

Κρίνονται σε κάθε περίπτωση από τις ανώτατες υγειονομικές επιτροπές ως ικανοί για την εκτέλεση υπηρεσίας γραφείου ή ελαφράς υπηρεσίας ή υπηρεσίας ξηράς ή υπηρεσίας εδάφους, χωρίς -το τονίζω- δικαίωμα άσκησης διοίκησης ή διεύθυνσης επιτελείου, με ό,τι αυτό σημαίνει για την εξέλιξή τους και σε κάθε περίπτωση ανεξάρτητα από την προέλευσή τους.

Όμως με τη νομοθεσία και συγκεκριμένα με τον ν.3883/2010 έχει προκληθεί μια παραβίαση της αρχής της ισότητας σε βάρος των Αξιωματικών Ειδικών Καταστάσεων, οι οποίοι είναι απόφοιτοι των Ανώτερων Στρατιωτικών Σχολών Υπαξιωματικών, όταν μόνο σε αυτούς υφίστανται σαφείς περιορισμοί στη βαθμολογική τους εξέλιξη, γεγονός που διασαλεύει και τους κανόνες κατάληψης βαθμών στο στράτευμα, ενώ ανατρέπει και την υφιστάμενη επετηρίδα.

Εν ολίγοις και συνοπτικά, υπό τις ανωτέρω συνθήκες, συμβαίνει το παράδοξο, μονιμοποιηθέντες εθελοντές και μονιμοποιηθείσες εθελόντριες ειδικών καταστάσεων, οι οποίοι και οι οποίες δεν έχουν φοιτήσει σε στρατιωτική σχολή, να ξεπερνούν τους αποφοίτους των Ανώτερων Στρατιωτικών Σχολών Υπαξιωματικών.

Δεν θα σταθώ στο πρώτο ερώτημα από τα δύο που σας έχω υποβάλει. Θα έρθω κατευθείαν στο δεύτερο. Δεν αναζητώ ευθύνες και δεν θα σας βάλω στη διαδικασία να απολογηθείτε.

Θα σταθώ όμως στο εξής, για να είμαστε πρακτικοί και για να δώσουμε λύση: Σε ποιες ενέργειες προτίθεστε να προβείτε για την αποκατάσταση της βαθμολογικής και μισθολογικής εξέλιξης των αποφοίτων από τις Ανώτερες Στρατιωτικές Σχολές Υπαξιωματικών Ειδικών Καταστάσεων, προκειμένου οι τελευταίοι να έχουν και τον αποστρατευτικό βαθμό που προβλέπεται από μια ομαλή επί ίσοις όροις βαθμολογική εξέλιξη και όχι να υπολείπονται σε βαθμό;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, ευχαριστώ που μου δίνετε την ευκαιρία να κάνουμε αυτήν τη συζήτηση στο Κοινοβούλιο για να ξεκαθαριστούν κάποια ζητήματα τα οποία είναι καθαρά, αν θέλετε, νομικά και καλό είναι όσοι μας ακούν να καταλάβουν για ποιον λόγο ισχύει αυτή η κατάσταση.

Παρ’ ότι υπερβήκατε το αρχικό ερώτημα, επειδή έχει κατατεθεί η ερώτηση, θα μου επιτρέψετε να σας πω ότι οι χαρακτηρισμοί μας -βάσει της ερώτησης- για μεροληπτική αντιμετώπιση και για καταπάτηση της αρχής της ισότητας δεν ισχύουν. Είναι εσφαλμένοι και θα σας εξηγήσω τον λόγο που συμβαίνει αυτό, διότι η ειδοποιός διαφορά μεταξύ των δύο κατηγοριών, δηλαδή μεταξύ της ενεργούς υπηρεσίας και των ειδικών καταστάσεων εδράζεται στη διαφορετική υπηρεσιακή αξιοποίηση των στελεχών αυτών που υπάγονται σε αυτές τις κατηγορίες. Και βεβαίως αυτή η διαφορετική τους υπηρεσιακή αξιοποίηση είναι που έχει ως φυσικό επακόλουθο και τον καταληκτικό βαθμό τους.

Πρόκειται συνεπώς για ένα ουσιώδες ζήτημα το οποίο επικαιροποιείται κάθε φορά σύμφωνα με τις υπηρεσιακές ανάγκες και τις συνθήκες και βεβαίως προκειμένου να εξυπηρετηθούν οι ανάγκες του στρατεύματος. Και αυτές οι συνθήκες είναι εκείνες, κύριε συνάδελφε, οι οποίες στο τέλος της ημέρας θα ορίσουν ως πρωταρχική μεταβλητή τόσο την παραμονή των Αξιωματικών Ειδικών Καταστάσεων στο στράτευμα, όσο κυρίως την ιεραρχική τους εξέλιξη και συνεπώς και τον καταληκτικό τους βαθμό.

Κριτήρια, όπως είναι η αποφοίτησή τους από κάποια στρατιωτική σχολή, οι επιδόσεις τους, αλλά και τα ακαδημαϊκά τους προσόντα κατά τη διάρκεια της φοίτησης, αλλά και της υπηρεσίας τους, βεβαίως πάντα σε συνάρτηση και με την κατάσταση της υγείας τους, είναι ουσιώδη μεν στοιχεία που απορροφώνται ως ήδη εκτιμημένα στην έννοια της κάλυψης των υπηρεσιακών αναγκών αλλά και στην προάσπιση των αναγκών, όπως είπα προηγουμένως, του αξιόμαχου των Ενόπλων Δυνάμεων.

Τώρα πάμε στην ισχύουσα νομοθεσία για να εξηγήσω για ποιον λόγο ισχύει αυτή η κατάσταση. Η ισχύουσα νομοθεσία που προβλέπει τους καταληκτικούς βαθμούς για τους Αξιωματικούς Ειδικών Καταστάσεων όλων των κλάδων των Ενόπλων Δυνάμεων είναι ο ν.3883/2010 για όσους εντάχθηκαν σε αυτή την ειδική κατάσταση από την 24η Σεπτεμβρίου του 2010 και εντεύθεν και ο ν.2439/1996 για όσους εντάχθηκαν στην ειδική κατάσταση προ της 24ης Σεπτεμβρίου 2010.

Συνεπώς οι διαφοροποιήσεις στους καταληκτικούς βαθμούς, βάσει αυτών των δύο νομοθετημάτων, έχουν κριθεί νομολογιακά -και θα καταθέσω μάλιστα και στο Σώμα τρεις αποφάσεις του Διοικητικού Εφετείου Αθηνών- και λένε ότι δεν συνιστούν διάκριση σε βάρος αξιωματικών που υπάγονται στον ν.3883/2010, αλλά ούτε και μεταξύ των κατηγοριών των αξιωματικών του ν.2439/1996. Και αυτό γιατί στην ουσία ανήκουν σε δύο διαφορετικές κατηγορίες σταδιοδρομικής εξέλιξης. Αυτός είναι μοναδικός λόγος, κύριε συνάδελφε, που υπάρχει αυτή η κατάσταση.

Τις καταθέτω για τα Πρακτικά.

(Στο σημείο αυτό ο Υφυπουργός Εθνικής Άμυνας κ. Ιωάννης Κεφαλογιάννης καταθέτει για τα Πρακτικά τις προαναφερθείσες αποφάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εξάλλου αυτοί οι νόμοι θεσπίστηκαν με κριτήριο τόσο το μέγεθος της συμβολής των αξιωματικών στο αξιόμαχο των Ενόπλων Δυνάμεων, όσο και σύμφωνα βεβαίως με τη διοικητική αρχή του δικαίου της έλλογης εμπιστοσύνης του διοικούμενου, έτσι ώστε να αποφευχθεί ο αιφνιδιασμός των αξιωματικών οι οποίοι υπήχθησαν στην κατάσταση κατά την έναρξη ισχύος του ν.3883/2010.

Τώρα, η αναφορά στους Αξιωματικούς Ειδικών Καταστάσεων προερχόμενους από μονιμοποιηθέντες εθελοντές και τις μονιμοποιηθείσες, βάσει του νομοθετικού διατάγματος 445/1974 και 705/1977, η οποία αντίστοιχα σε σύγκριση με τους αξιωματικούς των ειδικών καταστάσεων προερχόμενους από τα ΑΣΣΥ, αφορά περιοριστικά σε περιπτώσεις αξιωματικών που υπάγονται στον ν.2439/1996, ήτοι αυτούς που είχαν ενταχθεί στο στράτευμα μέχρι τις 24 Σεπτεμβρίου 2010.

Κλείνω την πρωτολογία μου -και θα πω παραπάνω και στη δευτερολογία- λέγοντας ότι τόσο το πεδίο εφαρμογής του ν.2439/1996 μειώνεται συνεχώς -περνάνε τα χρόνια και προφανώς αποστρατεύονται- όπως επίσης ο θεσμός των εθελοντριών και εθελοντών βάσει των νομοθετικών διαταγμάτων που σας είπα προηγουμένως και αυτός τείνει προς κατάργηση, γιατί προφανώς φτάνουμε στο όριο της ηλικίας.

Θα πω παραπάνω στη δευτερολογία μου. Μπορεί να σας κούρασα λίγο με την παράθεση της νομοθεσίας, αλλά καλό είναι να καταγραφεί και βάσει της νομολογίας των Διοικητικών Εφετείων, για να καταλάβουν και τα στελέχη που μας ακούν για ποιον λόγο υπάρχει αυτή η διάκριση όσον αφορά και τον καταληκτικό βαθμό και κυρίως και τη σταδιοδρομία τους.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, όντως μιλάμε για τον ν.3883/2010. Από εκεί και πέρα όμως, επειδή πρέπει να είμαστε πρακτικοί άνθρωποι, πρέπει να συνομολογήσουμε ότι αυτοί οι άνθρωποι και οι εθελοντές, αλλά και οι απόφοιτοι των Ανώτερων Στρατιωτικών Σχολών Υπαξιωματικών, οι καταταχθέντες από το 1992, άρα η τάξη 1994 και μετά, οι οποίοι για πρώτη φορά εισάγονται μέσω πανελλαδικών εξετάσεων, δεν έχουν, να το πω έτσι, το υπόβαθρο που είχαν οι υπαξιωματικοί προηγουμένων ετών. Και από το 2015 με την αναβάθμιση η οποία έγινε, έχουν τριετή φοίτηση στις σχολές τους. Μιλάμε για ανθρώπους οι οποίοι έχουν ένα υπόβαθρο λίγο παραπάνω από αυτό το οποίο γνωρίζαμε ή γνώριζε ο απλός πολίτης τα προηγούμενα χρόνια.

Αυτοί οι άνθρωποι, λοιπόν, συνυπηρέτησαν στο στράτευμα με ανθρώπους οι οποίοι μονιμοποιήθηκαν από εθελοντές. Και συγκεκριμένα οι μονιμοποιηθείσες εθελόντριες του ν.705/1977 χωρίς φοίτηση -επαναλαμβάνω- σε στρατιωτική σχολή, υπηρεσίες γραφείου και ελαφράς υπηρεσίας αποστρατεύονται με το βαθμό του σμήναρχου ή του συνταγματάρχη για τον Στρατό Ξηράς. Οι μονιμοποιηθέντες εθελοντές του ν.445/1975 και οι μονιμοποιηθείσες εθελόντριες πάλι του ν.705/1977, χωρίς φοίτηση -επαναλαμβάνω- σε οποιαδήποτε σχολή, ελαφράς υπηρεσίας, αποστρατεύονται με το βαθμό του αντισυνταγματάρχη. Την ίδια στιγμή οι απόφοιτοι των Ανώτερων Στρατιωτικών Σχολών Υπαξιωματικών, οι οποίοι έχουν δύο ή τρία χρόνια φοίτηση σε σχολή, αποστρατεύονται με το βαθμό του λοχαγού.

Εμείς γι’ αυτό συζητάμε. Γι’ αυτό ήρθαμε σήμερα, για να αποκατασταθεί μία αδικία και όσον αφορά τη βαθμολογική τους εξέλιξη και φυσικά όσον αφορά τη μισθολογική τους εξέλιξη και κατ’ επέκταση και την εξέλιξή τους μετά την συνταξιοδότησή τους, μετά την αφυπηρέτησής τους, για να είμαι πιο σαφής.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Κύριε Υφυπουργέ, έχετε τον λόγο. Παρακαλούμε να τηρηθεί ο χρόνος.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Βεβαίως.

Ευχαριστώ, κύριε συνάδελφε.

Όπως είπα και προηγουμένως η νομοθεσία εισάγει τις διακρίσεις στον καταληκτικό βαθμό για τους αξιωματικούς όλων των κλάδων των Ενόπλων Δυνάμεων συμπεριλαμβανομένων και αυτών που ανήκουν στην κατηγορία των ειδικών καταστάσεων με κριτήρια -θα το ξαναπώ- την προέλευση, την επαγγελματική και ακαδημαϊκή σταδιοδρομία και την αποφοίτηση από τα υποχρεωτικά σταδιοδρομικά σχολεία τα οποία έχουν και κυρίως και την υγειονομική τους κατάσταση. Και ο σκοπός αυτών των διακρίσεων είναι η εκπλήρωση των ρεαλιστικών απαιτήσεων που θέτουν τα επιτελεία, δηλαδή, το σύνολο των Ενόπλων Δυνάμεων στη βάση πάντα και της νομιμότητας και της αρχής του δικαίου που αφορά όλα τα στελέχη μας.

Επιπλέον, να τονιστεί ότι χορηγεί ευεργετήματα και διευκολύνσεις στους αξιωματικούς ειδικών καταστάσεων έναντι αυτών της ενεργούς υπηρεσίας, όπως για παράδειγμα ειδική μέριμνα στα θέματα μεταθέσεων, η μη εκτέλεση υπηρεσιών και η συμμετοχή σε δράσεις και σε ασκήσεις, η απεμπλοκή τους από την υποχρεωτικότητα του χρόνου διοίκησης αλλά και ειδικής υπηρεσίας, αλλά βεβαίως και η αποδέσμευση από την παρακολούθηση των υποχρεωτικών σχολείων για την προαγωγή. Και όλα αυτά ισχύουν για τους αξιωματικούς ανεξαιρέτως της υπηρεσιακής τους προέλευσης.

Επαναλαμβάνω, κύριε συνάδελφε, ότι η σύγκριση της διαφορετικής αντιμετώπισης των στελεχών που προέρχονται από τα ΑΣΣΥ με τους μονιμοποιηθέντες εθελοντές ή εθελόντριες αφορά σε σύγκριση με κατηγορία που βαίνει αριθμητικά μειούμενη ή προς εξάλειψη -καταλαβαίνετε- έτσι φυσιολογικά. Και βεβαίως, όπως είπα και προηγουμένως, μειούται και το υποκειμενικό πεδίο του ν.2439/1996, δηλαδή γι’ αυτούς οι οποίοι είχαν μπει στο στράτευμα μέχρι το 2010.

Συνεπώς για να το βάλουμε σε μια πρακτική διάσταση, γιατί θέλω και εγώ να είμαι πρακτικός, αναφερόμαστε σε κάποια -δεν θα πω κατηγορίες- συγκεκριμένα στελέχη, ακριβώς γιατί η φυσική εξέλιξη είναι ότι μειώνεται ο αριθμός. Συνεπώς, η ισχύουσα νομοθεσία αποκλείει όχι μόνο την προδήλως άνιση μεταχείριση των στελεχών μας, αλλά θα έλεγα και την αυθαίρετη εξομοίωση προσώπων που τελούν υπό ουσιώδεις διαφορετικές συνθήκες, όπως είναι οι αξιωματικοί ειδικών καταστάσεων και αξιωματικοί που είναι σε ενεργό υπηρεσία.

Σας παρέθεσα και το νομικό πλαίσιο. Είναι και η νομολογία του διοικητικού Εφετείου Αθηνών, πάγια μάλιστα, η οποία κατατείνει προς αυτή την κατεύθυνση. Και θέλω να τονιστεί για άλλη μια φορά ότι δεν συνιστά την παραβίαση της αρχής της ισότητας που υπάρχει βάσει του Συντάγματος και νομίζω ότι αυτό έχει νομολογηθεί κιόλας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την με αριθμό 27/7-10-2024 έβδομη επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Εθνικής Άμυνας με θέμα: «Αίτημα νέας Αμερικανικής βάσης στο Στεφανοβίκειο».

Ορίστε, κύριε Ρούντα, έχετε τον λόγο για δύο λεπτά για την πρωτολογία σας.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, δημοσιεύματα στον ελληνικό έντυπο και ηλεκτρονικό Τύπο αναφέρουν ότι οι Ένοπλες Δυνάμεις των ΗΠΑ ζητούν τον πλημμυρισμένο χώρο της βάσεως ελικοπτέρων στο Στεφανοβίκειο, προκειμένου να ιδρύσουν μια αμιγώς νέα αμερικανική βάση υπό την προϋπόθεση φυσικά που αποφασιστεί η μεταφορά αυτής της ελληνικής βάσεως σε διαφορετική τοποθεσία. Υπενθυμίζουμε ότι στις καταστροφικές πλημμύρες που έπληξαν την περιοχή της Θεσσαλίας στον τυφώνα με κωδική ονομασία «Ντάνιελ», οι Ένοπλες Δυνάμεις υπέστησαν μια τεραστίων διαστάσεων καταστροφή, καθώς πλημμύρισαν οι εγκαταστάσεις του αεροδρομίου του Στεφανοβικείου.

Επειδή, λοιπόν, η δημιουργία αμερικανικής βάσης δημιουργεί νέα θέματα ασφάλειας στην Ελλάδα, στην ευρύτερη περιοχή των Βαλκανίων και στη Νοτιοανατολική Μεσόγειο και επειδή η απόφαση για τη δημιουργία ή όχι μιας νέας αμερικανικής βάσης θα πρέπει προφανώς να εξυπηρετεί πρωτίστως τα εθνικά συμφέροντα και να τυγχάνει αποδοχής από σύσσωμη την ελληνική κοινωνία, ερωτάσθε: Έχει λάβει η Κυβέρνηση αίτημα για δημιουργία αμερικανικής βάσεως στο Στεφανοβίκειο και αν ναι, τι έχει απαντήσει;

Και δεύτερον έχοντας ως δεδομένο το μέγεθος των καταστροφών στο αεροδρόμιο του Στεφανοβικείου, όπως προκύπτει από φωτογραφίες και δημοσιεύματα, να μας πείτε αν και πότε το αεροδρόμιο θα ξαναλειτουργήσει και φυσικά το μέγεθος της οικονομικής ζημιάς.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ρούντα.

Κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, θα απαντήσω με ευθύτητα και με περιεκτικότητα στο ερώτημά σας. Όσον αφορά την υποβολή του αιτήματος το να χρησιμοποιηθεί το Στεφανοβίκειο ως αμερικανική βάση -το οποίο μάλιστα όπως αναφέρεται στην ερώτησή σας διακινείται και στον έντυπο και στον ηλεκτρονικό Τύπο- θα σας πω ευθέως ότι κανένα τέτοιο αίτημα δεν έχει περιέλθει στο Υπουργείο Εθνικής Άμυνας ή στα επιτελεία. Επομένως οτιδήποτε γράφεται, αναπαράγεται είτε στον έντυπο είτε στον ηλεκτρονικό Τύπο, ευθέως σας λέω ότι δεν ανταποκρίνεται στην πραγματικότητα.

Μου δίνετε όμως την ευκαιρία να αναφερθώ πράγματι στη Συμφωνία Αμοιβαίας Αμυντικής Συνεργασίας που έχουμε με τις Ηνωμένες Πολιτείες, δηλαδή, μεταξύ Ηνωμένων Πολιτειών και Ελλάδος, η οποία μάλιστα έχει κυρωθεί με νόμο ήδη από το 1990, με τον ν.1893 και η οποία βεβαίως εξακολουθεί να βρίσκεται σε ισχύ, καθώς -όπως ίσως θυμάστε- έχουν κυρωθεί και τα πρωτόκολλα και το 2020 και το 2022. Αυτή πράγματι η συμφωνία περιέχει τη νομική βάση για την ανάπτυξη αμερικανικών βάσεων εντός της ελληνικής επικράτειας και βεβαίως υπάρχουν και συγκεκριμένοι όροι και περιορισμοί το πώς μπορεί να γίνει αυτή η χρήση της συμφωνίας. Όσον αφορά στο Στεφανοβίκειο συγκεκριμένα -θα το ξαναπώ- δεν έχουμε τέτοιου είδους αίτημα.

Τώρα με βάση τη συμφωνία της αμοιβαίας αμυντικής συνεργασίας μεταξύ των δύο χωρών, όπως είπα προηγουμένως, υπάρχουν πολύ συγκεκριμένοι περιορισμοί και όροι το πώς αυτή θα μπορούσε να εφαρμοστεί. Από την άλλη βεβαίως εντάσσεται σε έναν ευρύτερο, αν θέλετε, σχεδιασμό ανάπτυξης αμυντικής συνεργασίας της χώρας μας με μία φίλη και συμμαχική χώρα όπως είναι οι Ηνωμένες Πολιτείες. Και βεβαίως μέσα από αυτόν τον τρόπο θεωρούμε και ως ελληνική Κυβέρνηση ότι φωτίζεται έτι περαιτέρω ο ρόλος της Ελλάδας ως ένας πυλώνας ειρήνης και σταθερότητας σε μια ευρύτερη περιοχή, που σπαράσσεται από πολέμους ,αναταράξεις και γενικότερα βρίσκεται σε μια ανασφάλεια. Και μέσα από αυτό θεωρούμε επίσης ότι αυξάνεται η γεωστρατηγική θέση της χώρας μας.

Επίσης δεν πρέπει, κύριε συνάδελφε, να παραγνωρίζουμε ότι εν μέσω όλων αυτών των ραγδαίων εξελίξεων στο παγκόσμιο διεθνές σύστημα ασφαλείας η Ελλάδα πράγματι παραμένει ένας σταθερός παράγοντας ασφάλειας και ειρήνης και αυτό μας δίνει και τη δυνατότητα να μπορούμε ακόμη και σε αυτές τις περιπτώσεις να παίζουμε έναν καθοριστικό, εποικοδομητικό ρόλο, θα έλεγα, πολλές φορές σε εξαίρεση σε σχέση με αυτό το οποίο γίνεται και με άλλες συμμαχικές χώρες.

Στη δευτερολογία μου για να μην καταχρώμαι και τον χρόνο, θα αναφερθώ και στο δεύτερο θέμα της ερώτησής σας, όσον αφορά πράγματι τη ζημιά την οποία είχαμε από τον «Ντάνιελ» στο Στεφανοβίκειο και νομίζω ότι θα μπορώ να διαφωτίσω και την ελληνική αντιπροσωπεία περαιτέρω με λεπτομέρειες και τις ενέργειες στις οποίες σκοπεύουμε να προβούμε.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Τον λόγο έχει ο κ. Ρούντας.

**ΓΕΩΡΓΙΟΣ ΡΟΥΝΤΑΣ:** Πάντως, κύριε Υφυπουργέ, αν καταλαβαίνω καλά εμμέσως παραδέχεστε ότι έχετε κάποιες συζητήσεις. Δηλαδή από τη μια λέτε ότι δεν έχετε κανένα αίτημα, από την άλλη όμως αναφέρετε τη συμφωνία που έχουμε και ότι μπορεί ενδεχομένως να υπάρχει ένα παραθυράκι ανάπτυξης δυνάμεων από εκεί.

Σε κάθε περίπτωση πάντως θα θέλαμε να ξέρετε να μη διανοηθείτε καν να κάνετε κάτι χωρίς να το γνωρίζει ο κυρίαρχος ελληνικός λαός και χωρίς να έχετε ενημερώσει προηγουμένως την Εθνική Αντιπροσωπεία. Είστε δεσμευμένοι από το Σύνταγμα και από τους νόμους. Και φυσικά πρέπει να γνωρίζετε ότι θα πρέπει να ενημερώσετε και την Εθνική Αντιπροσωπεία και μάλιστα στο πλαίσιο του Εθνικού Συμβουλίου Εξωτερικής Πολιτικής, το οποίο ενώ έχετε υποχρέωση από το Σύνταγμα εδώ και τέσσερις μήνες να το συγκαλέσετε, δεν το έχετε συγκαλέσει.

Και διαπιστώνω ότι στην ουσία τρόπον τινά αυτοδιαψεύδεστε, γιατί δεν μας απαντάτε πραγματικά τι γίνεται. Έχετε ένα ήξεις, αφήξεις.

Δυστυχώς για εσάς εγώ θα περιμένω μια ξεκάθαρη απάντηση γιατί σας έχουμε ρωτήσει πάρα πολλές φορές και στις αρμόδιες επιτροπές και εδώ να μας πείτε αν είναι λειτουργικό, πότε θα λειτουργήσει, πόσο είναι το οικονομικό κόστος, πόσο μεγάλη είναι η ζημιά και δεν απαντάτε, το αποφεύγετε.

Να θυμίσω ότι πριν έναν χρόνο από εδώ, από αυτό το Βήμα, σας είχα κάνει ερώτηση για το Στεφανοβίκειο και περιμένω μια ξεκάθαρη απάντηση για αυτό. Σας είχα ρωτήσει αν είναι λειτουργικό, αν θα μπορούν να ξαναπετάξουν ελικόπτερα από εκεί και μου είχατε απαντήσει ότι, σας διαβάζω ακριβώς, «μεταφέρθηκαν όλα τα λειτουργικά ελικόπτερα τα οποία ήταν σε χρήση. Τελευταία μεταφέρθηκαν τα Χιούι, τα οποία είναι ανενεργά λόγω παλαιότητας» και καταλήξατε λέγοντας «το αεροδρόμιο Στεφανοβίκειο παραμένει επιχειρησιακό». Η πραγματικότητα όμως σας διέψευσε. Μόλις έφυγαν τα νερά φάνηκε το μέγεθος της καταστροφής. Φυσικά έγινε λόγος και από δημοσιεύματα για ελικόπτερα στα οποία δεν θα αναφερθώ για λόγους σεβασμού, επειδή είναι υψίστης εθνικής ασφάλειας.

Πάντως, να ξέρετε, θα το επαναλάβω, αν σκοπεύετε στο μέλλον να κάνετε κάτι μονομερώς ούτε καν να το διανοηθείτε να αναπτυχθεί βάση εκεί χωρίς να ενημερωθεί ο κυρίαρχος ελληνικός λαός. Και το κυριότερο να μη διανοηθείτε ποτέ να προβείτε σε Πρέσπες του Αιγαίου.

Εγώ θα περιμένω από εσάς μια ξεκάθαρη απάντηση γιατί είναι μια συνηθισμένη τακτική της Κυβέρνησής σας στο πλαίσιο του κοινοβουλευτικού ελέγχου να προβαίνει σε στρογγυλεμένες απαντήσεις, σε παράλληλους μονολόγους.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ρούντα.

Κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, νομίζω ήμουνα αρκετά σαφής στην πρωτολογία μου. Σας είπα δεν υπάρχει κανένα τέτοιο αίτημα. Θέλετε να πάμε και παρακάτω; Καμμία τέτοια συζήτηση.

Σας είπα για το νομικό πλαίσιο γιατί πολύ σωστά είπε κάτι, ότι δεσμευόμαστε από το Σύνταγμα και τους νόμους. Αυτό το οποίο σας λέω ως νομικό πλαίσιο είναι νόμος ψηφισμένος από το ελληνικό Κοινοβούλιο. Συνεπώς, ακόμη και αν -που δεν ισχύει, το ξαναλέω- είχαμε ξεκινήσει αυτή τη συζήτηση, είναι βάσει του νομικού πλαισίου το οποίο ισχύει και έχει ψηφιστεί από την ελληνική αντιπροσωπεία. Άρα καμμία μονομερής ενέργεια και πάντα σεβόμενοι το Σύνταγμα και τους νόμους.

Αλλά για να μην υπάρχει καμμία παρερμηνεία, καμμία αμφιβολία και καμμία σκιά σας λέω δεν υπάρχει κανένα αίτημα και καμμία συζήτηση όσον αφορά τη χρήση του Στεφανοβικείου ως αμερικανικής βάσης.

Τώρα όσον αφορά το δεύτερο ερώτημά σας θέλω να γνωρίζετε εξ αρχής ότι έχουν ληφθεί όλα τα μέτρα ασφαλείας τόσο του προσωπικού, αλλά και του υλικού των στρατιωτικών εγκαταστάσεων στο Στεφανοβίκειο. Συνεπώς δεν ερχόμαστε σε αντίθεση με αυτό το οποίο σας είχαμε απαντήσει το προηγούμενο χρονικό διάστημα.

Προφανώς υπήρξε μία καταστροφή λόγω φυσικών φαινομένων πολύ μεγάλης κλίμακας που δεν αφορούσε μόνο το Στεφανοβίκειο αλλά συνολικά τη Θεσσαλία. Γι’ αυτόν τον λόγο η 1η ΤΑΞΑΣ μετεγκαταστάθηκε προσωρινά σε μία διαφορετική θέση με αποκλειστικό πάντα γνώμονα τη συνέχιση της απρόσκοπτης λειτουργίας και του επισκευαστικού έργου, των υλικών τα οποία υπήρχαν εκεί αλλά και του επιχειρησιακού της έργου.

Βεβαίως η όποια τελική απόφαση αφορά την οριστική θέση πρέπει πάντα να λάβει υπ’ όψιν της το σύνολο των παραμέτρων, τα οποία βεβαίως είναι στη διάθεση των επιτελείων, και βεβαίως παραμέτρους οι οποίες είναι με βάση και τις διαθέσιμες επιλογές. Ένας βασικός παράγοντας -θα το ξαναπώ- είναι η μέριμνα για την ασφάλεια και του προσωπικού, το κυριότερο, αλλά και του πολύτιμου υλικού το οποίο έχει έρθει από το υστέρημα του ελληνικού λαού. Όλα αυτά βεβαίως, προκειμένου να έχουμε τη μέγιστη δυνατή αξιοποίηση για τις επιχειρησιακές ανάγκες των Ενόπλων Δυνάμεων.

Τώρα, όλη αυτή η διαδικασία, προκειμένου να έχουμε ένα αποτέλεσμα το οποίο να ανταποκρίνεται στις επιδιώξεις που θέτουμε και στο Υπουργείο Εθνικής Άμυνας, αλλά κυρίως που θέτουν και τα επιτελεία, προφανώς είναι μία διαδικασία αργή. Δεν μπορούμε να πούμε ότι σε έναν, σε δύο, σε τρεις μήνες έχοντας τέτοια καταστροφή από αυτό το φυσικό φαινόμενο, μπορούμε να είμαστε σε θέση να πούμε ότι είναι πλήρως λειτουργική μια εγκατάσταση ή και το σύνολο του υλικού.

Αυτό το οποίο, λοιπόν, σας λέω είναι ότι γίνονται, πραγματικά, ό,τι είναι δυνατόν και το καλύτερο, πράγματι, σε αυτή την κατεύθυνση προκειμένου το σύνολο του υλικού και το προσωπικό το οποίο υπάρχει να αξιοποιήσει τις επιχειρησιακές ανάγκες και τις δυνατότητες που υπάρχουν, προκειμένου να αντεπεξέλθουμε στην αποστολή των Ενόπλων Δυνάμεων.

Βεβαίως, το είπατε και εσείς, κύριε συνάδελφε, και κλείνω με αυτό, προφανώς σε αυτή την Αίθουσα δεν μπορούμε να μπούμε σε παραπάνω λεπτομέρειες λόγω και του απορρήτου των πληροφοριών, αλλά γνωρίζετε πάρα πολύ καλά ότι και προς την παράταξή σας αλλά και στα υπόλοιπα κόμματα έχουμε απευθύνει ένα ειλικρινές κάλεσμα -εσείς έχετε ανταποκριθεί μάλιστα, είστε το κόμμα που έχει ανταποκριθεί- και ενημέρωση να έρθετε στο Υπουργείο να σας παρέχουμε για το σύνολο των ζητημάτων που αφορούν το Υπουργείο Εθνικής Άμυνας, και ο κύριος Υπουργός στην αρμόδια επιτροπή έχει έρθει και έχει περιγράψει μια σειρά από ζητήματα τα οποία αφορούν τις αρμοδιότητές του, και είμαστε στη διάθεση του οποιουδήποτε κόμματος προκειμένου να παρέχουμε σε βάθος ανάλυση δεδομένων με βάση και τις υπάρχουσες καταστάσεις.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Πριν συνεχίσουμε ανακοινώνω στο Σώμα ότι δεν θα συζητηθεί κατόπιν συνεννόησης η ένατη με αριθμό 1/7-10-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Υποδομών και Μεταφορών με θέμα: «Άχρηστα 2 εκατομμύρια εισιτήρια και διακόσιες χιλιάδες «έξυπνες» κάρτες απεριορίστων διαδρομών για το μετρό Θεσσαλονίκης».

Θα συνεχίσουμε με την πρώτη με αριθμό 3/7-10-2024 επίκαιρη ερώτηση δεύτερου κύκλου του Βουλευτή Φθιώτιδας της Κοινοβουλευτικής Ομάδας «Νέα Δημοκρατία» κ. Ιωάννη Οικονόμου προς την Υπουργό Κοινωνικής Συνοχής και Οικογένειας με θέμα: «Οι συνθήκες δημογραφικής κατάρρευσης στην Φθιώτιδα αναδεικνύουν την ανάγκη στοχευμένων πολιτικών ανά περιφέρεια για το δημογραφικό». Θα απαντήσει η Υπουργός Κοινωνικής Συνοχής και Οικογένειας, κ. Σοφία Ζαχαράκη, την οποία ευχαριστούμε πάρα πολύ για την προθυμία της να διευκολύνει τους συναδέλφους της Υπουργούς.

Κύριε συνάδελφε, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία Υπουργέ, το δημογραφικό για την Ελλάδα είναι ένα υπαρξιακό ζήτημα. Είναι τόσα πολλά τα μεγέθη και οι δείκτες που επιβεβαιώνουν την αντίληψη αυτή που η συνολική τους παράθεση παρέλκει, σε λίγα μόνο θα αναφερθώ. Αυτή τη στιγμή ο μισός πληθυσμός της χώρας είναι πάνω από σαράντα έξι χρονών. Ένας στους πέντε είναι πάνω από εξήντα πέντε χρονών, ενώ το 6% είναι πάνω από ογδόντα ετών. Επιπρόσθετα το 2022 οι γεννήσεις στη χώρα μας έπεσαν για πρώτη φορά κάτω από τις ογδόντα χιλιάδες όταν το 1980 ήταν εκατόν πενήντα χιλιάδες.

Οι δημογραφικές προβλέψεις για τη χώρα μας είναι εξαιρετικά δυσοίωνες, κυρία Υπουργέ, αφού σύμφωνα με τις έρευνες ειδικών η πληθυσμιακή μείωση που θα υποστεί η Ελλάδα μέχρι το 2100 θα είναι της τάξεως του 24% όταν στην υπόλοιπη Ευρώπη θα είναι της τάξεως του 5%. Αυτό κατατάσσει αυτόματα την Ελλάδα σε πολύ χαμηλή βαθμολογία μεταξύ των τριών χειρότερων χωρών σε αυτές τις επιδόσεις στην Ευρωπαϊκή Ένωση, πυροδοτώντας μια σειρά από πολύ δυσάρεστες συνέπειες στην οικονομία, στο ασφαλιστικό σύστημα, στο εκπαιδευτικό σύστημα, στην εθνική άμυνα, στην έλλειψη εργατικού δυναμικού, στο μέγεθος του ΑΕΠ και σε μια σειρά από άλλα πράγματα. Να γιατί το πρόβλημα που αντιμετωπίζουμε είναι κατ’ εξοχήν υπαρξιακό.

Μέσα σε αυτή την ιδιαίτερα αρνητική συγκυρία υπάρχουν και περιπτώσεις, υπάρχουν περιοχές της χώρας όπου τα πράγματα είναι ακόμη χειρότερα. Δυστυχώς μία από αυτές είναι η πατρίδα μου, η Φθιώτιδα, κυρία Υπουργέ. Συγκεκριμένα εκεί η μείωση του πληθυσμού, ενώ στην υπόλοιπη Ελλάδα ήταν της τάξεως του 3,5% έφτασε το 12,94% καταγράφοντας ρεκόρ. Παράλληλα στην Περιφερειακή Ενότητα Φθιώτιδας παρατηρείται ένας από τους χαμηλότερους δείκτες γονιμότητας με 0,8 έως 0,9 παιδιά ανά γυναίκα. Είναι ένας από τους χαμηλότερους όχι μόνο στην Ευρωπαϊκή Ένωση, όπου εκεί τα νούμερα είναι της τάξεως του 1,82 παιδιά ανά γυναίκα αλλά και στην Ελλάδα που είναι ακόμα 1,38 παιδιά ανά γυναίκα.

Πιο πρόσφατα στοιχεία -κάτι που ξέρω ότι έχετε ιδιαίτερη ευαισθησία- φέτος, κυρία Υπουργέ, στα νηπιαγωγεία και στην πρώτη δημοτικού της Φθιώτιδας είχαμε τριακόσια παιδιά λιγότερα από πέρυσι. Δημογραφική κατάρρευση, λοιπόν, που μας βάζει σε έναν φαύλο κύκλο. Γιατί φαύλο κύκλο; Γιατί από τη μια οδηγεί και από την άλλη ενισχύεται το φαινόμενο από την απόσυρση του κράτους από τα χωριά μας. Βλέπουμε τραπεζικά καταστήματα, ταχυδρομεία, αστυνομικά τμήματα να κλείνουν, να συγχωνεύονται, αφήνοντας πίσω τους στην καλύτερη περίπτωση ένα ΑΤΜ και ερήμωση, έρημα χωριά.

Από όλα τα παραπάνω καταλαβαίνει κανείς ότι αν θέλουμε να επιβιώσουμε πρέπει να παρέμβουμε. Στο πλαίσιο αυτό θα ήθελα να γνωρίζω, κυρία Υπουργέ, αν είναι στις προθέσεις της Κυβέρνησης εκτός από τις οριζόντιες πολιτικές που έχουν την αξία τους να παρέμβει με στοχευμένες πολιτικές ανά περιφέρεια κυρίως εκείνες που το πρόβλημα είναι μεγαλύτερο, όπως στη Φθιώτιδα, που σας ανέφερα προηγουμένως. Τι θα περιλαμβάνουν αυτές οι πολιτικές; Υπάρχουν αντίστοιχα πρότυπα και σε άλλες ευρωπαϊκές χώρες. Έχουν αξιολογηθεί από την Κυβέρνησή μας οι πολιτικές κινητροδότησης σε ό,τι αφορά τις γεννήσεις των παιδιών τι έχουν αποδώσει; Και βλέπουμε με θετικό μάτι να παρέμβουμε και να ενισχύσουμε κυρίως τη γέννηση του δεύτερου παιδιού, που κατά τη γνώμη μου αυτό είναι το κρίσιμο, είναι μια μορφή αντιμετώπισης του δημογραφικού, και να επεκτείνουμε την περίμετρο των παροχών και των ενισχύσεων σε ό,τι αφορά τα εισοδηματικά κριτήρια πολύ περισσότερο από αυτή που ισχύει μέχρι σήμερα;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονόμου.

Κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):**

Κύριε Οικονόμου, μιλάτε για ένα θέμα το οποίο είναι στην καρδιά της εργασίας στο καινούργιο Υπουργείο χωρίς να διατείνομαι ότι θα μπορούσαν να αποτελέσουν πανάκεια τα μέτρα τα οποία ανακοινώσαμε πρόσφατα με το Εθνικό Σχέδιο Δράσης, το πρώτο όμως εθνικό σχέδιο δράσης το οποίο συντάχθηκε και εκπονήθηκε, αφού η Ευρωπαϊκή Επιτροπή αποφάσισε να έχει μια ξεχωριστή επίτροπο και ένα toolkit, μια εργαλειοθήκη, για το δημογραφικό.

Γιατί συμβαίνει αυτό; Διότι προφανώς υπάρχει μια συνεκτίμηση των δημογραφικών τάσεων που για την Ελλάδα είναι πιο έντονες. Δεν είναι, όμως, μοναδικά ελληνικές. Το βλέπουμε ως παγκόσμιο και ευρωπαϊκό φαινόμενο με ένταση στην Ελλάδα αλλά και με ύπαρξη και σε περιοχές οι οποίες έχουν ευμάρεια, έχουν ένα υψηλό ΑΕΠ, περιοχές που έχουν ένα ισχυρό και συνεκτικό κοινωνικό κράτος. Η Βόρεια Ευρώπη είναι μια χαρακτηριστική περιφέρεια. Βλέπουμε ότι χώρες στις οποίες διαχρονικά παρατηρούμε το εκπαιδευτικό τους σύστημα, όπως η Φινλανδία -είχα την τύχη μάλιστα και για λίγο καιρό να διδάξω εκεί βλέποντας τη διαφορετική προσέγγιση ως προς την εκπαιδευτική διαδικασία-, πέφτουν έτος με το έτος στο θέμα των γεννήσεων.

Μα, θα μου πείτε: «μπορεί να είναι μια παραδοχή μοιρολατρική;» Η απάντηση: «Δεν είναι». Γι’ αυτό αφήνω στην αξιολόγηση προφανώς της ελληνικής Βουλής και, βέβαια, των πολιτών αυτή την πρωτοβουλία του Πρωθυπουργού να έχουμε ένα ξεχωριστό Υπουργείο, το οποίο ανέλαβε σε δύσκολες συνθήκες αλλά μέσα σε ένα έτος και παρέδωσε ένα αρκετά αναλυτικό σχέδιο δράσης το οποίο αυτήν τη στιγμή παραδίδεται σε δημόσια διαβούλευση μέσα από σύζευξη πολλών δυνάμεων, δημόσιο και ιδιωτικό τομέα, ανθρώπους της επιστήμης, ανθρώπους οι οποίοι υπηρετούν την ιατρική, και βέβαια περιφερειακή και τοπική διάσταση η οποία είναι πολύ σημαντική. Άρα, θα έλεγα ότι πορευτήκαμε συλλέγοντας προτάσεις. Ζητήσαμε μάλιστα και τα υπόλοιπα κόμματα να μας δώσουν. Δεν μας τίμησαν οι περισσότεροι με αυτό αλλά είμαι σίγουρη ότι θα γίνει μια πολύ δραστήρια και ενεργητική συζήτηση και στο Κοινοβούλιο. Από την άλλη συμφωνώ και εγώ ότι η λύση πιθανότατα στο δημογραφικό -αν και δεν θα έπρεπε να χρησιμοποιώ τη λέξη λύση-, μια αντιμετώπιση είναι η τοπική διάσταση του, η περιφερειακή διάσταση αυτού.

Βέβαια τα στοιχεία είναι, νομίζω, πάρα πολύ ενδεικτικά. Τα τελευταία χρόνια από το 1981 και μετά έχουμε τη μείωση των γεννήσεων. Από ένα σημείο και μετά είχαμε μάλιστα την υπέρβαση των θανάτων απέναντι στις γεννήσεις και τώρα έχουμε διπλάσιους θανάτους και αυτήν την πληθυσμιακή τάση την οποία βλέπουμε για τις γεννήσεις. Οφείλω να πω ότι το δημογραφικό το αντιμετωπίζουμε όχι μόνο ως προς την μελέτη των γεννήσεων. Βλέπουμε, όμως, όλη την πορεία των ηλικιών, γιατί μια πολύ σημαντική διάσταση είναι προφανώς και το θέμα της τρίτης και τέταρτης ηλικίας, δηλαδή σε μία χώρα που αυτή τη στιγμή ένα μεγάλο ποσοστό είναι άνω των εξήντα πέντε ετών, πώς ζουν, αν ζουν καλά, αν υπάρχει υγιής και ενεργός γήρανση,που είναι καίριο και στα μέρη μας. Γιατί και εγώ κατάγομαι από τη Στερεά Ελλάδα και η αλήθεια είναι ότι βιώνουμε πάρα πολύ σε όλα τα χωριά μας ή στα μεγαλύτερα αστικά κέντρα αυτήν την πραγματικότητα.

Βλέπουμε, λοιπόν, και τη μεγάλη εικόνα, βλέπουμε και την πτώση του ρυθμού γονιμότητας, όπως το αναφέρατε, μεγάλη εκροή νέων και δυναμικών ομάδων το οποίο ζήσαμε με το brain drain. Συγχρόνως, όπως οφείλω να θυμίσω -το γνωρίζετε καλά, γιατί ήσασταν μέλος της Κυβέρνησης και έχετε ούτως ή άλλως στηρίξει και τις νομοθετικές πρωτοβουλίες- είχαμε την ύπαρξη του επιδόματος γέννας, γεγονός το οποίο όμως φαίνεται ότι δεν απέδωσε στο κομμάτι της αύξησης γεννήσεων. Γι’ αυτό και λέμε ότι αυτό είναι για την ενίσχυση των πρώτων εξόδων των οικογενειών. Μάλιστα, το ποσό αυτό των 2.000 ευρώ, το οποίο για πρώτη φορά δόθηκε οριζόντια, αυξήθηκε από 1-1-2024 και έχουμε μια σημαντική αύξηση που είναι από τα 400 ευρώ στο πρώτο παιδί, 700 στο δεύτερο, 3.000 -άρα 1.000 ευρώ παραπάνω- στο τρίτο και 3.500 από το τέταρτο και πάνω.

Βλέπουμε μάλιστα -και σωστά λέτε- ότι ιδιαίτερη αξία πρέπει να δοθεί, κυρίως, στο να αποκτήσεις παιδί, το πρώτο παιδί δηλαδή, και στην απόφαση να πας στο δεύτερο. Η αλήθεια είναι ότι η τάση και στις φορολογικές μεταρρυθμίσεις που γίνονται είναι και προς αυτήν την κατεύθυνση και ο Πρωθυπουργός την έχει δώσει αυτήν την τάση.

Είπαμε, λοιπόν, το επίδομα παιδιού χωρίς αυτό το αποτέλεσμα στο δημογραφικό, αλλά με την αύξηση, όπως είπαμε, της ενίσχυσης στο ζευγάρι. Επίδομα παιδιού. Το θέσατε κιόλας. Και μάλιστα, και στην Στερεά Ελλάδα πρέπει να σας πω ότι το 2023 δόθηκαν 43,1 εκατομμύρια περίπου σε τριάντα επτά χιλιάδες τετρακόσιους σαράντα τρεις δικαιούχους. Βέβαια, ο αριθμός μειούται προφανώς γιατί μειώνονται και τα παιδιά. Την ίδια στιγμή ξέρετε ότι η στόχευσή μας…..

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Υπουργέ.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Να πω μόνο αυτό και θα πω στη δευτερολογία για το ζητούμενο και για την περιφερειακή διάσταση.

Στόχευσή μας είναι να αυξήσουμε το επίδομα παιδιού βάζοντας όμως και προϋποθέσεις, βάζοντας περισσότερη δικαιοσύνη ως προς το ποιος το λαμβάνει, γιατί θυμίζω ότι το επίδομα παιδιών είναι προνοιακό. Θα αυξήσουμε και το ελάχιστο εγγυημένο εισόδημα αλλά και το επίδομα στέγασης.

Περισσότερα θα πω στη δευτερολογία. Είναι τόσο μεγάλο θέμα, ξέρετε, που νομίζω ότι είναι δύσκολο να τηρήσεις πολλές φορές και την διάκριση του χρόνου.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Οικονόμου, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Πράγματι, κυρία Υπουργέ, τόσο το εθνικό σχέδιο για το δημογραφικό που βρίσκεται στο στάδιο της διαβούλευσης όσο και ο γενικότερος τρόπος που προσεγγίζετε το ζήτημα αυτό αποδεικνύει ότι η δημιουργία του Υπουργείου δεν ήταν ένας επικοινωνιακός λόγος, ήταν ένας πάρα πολύ ουσιαστικός λόγος, προφανώς, επειδή είναι αντιληπτή η κρισιμότητα του θέματος. Χρειάζεται, λοιπόν, να σχεδιάσουμε και να εφαρμόσουμε πολιτικές και σχέδιο, πολιτικές που πέρα από τον οριζόντιο χαρακτήρα τους πρέπει να είναι και γεωγραφικά εστιασμένες. Περιμένω στη δευτερολογία σας πιο συγκεκριμένα πράγματα προς αυτήν την κατεύθυνση και σε ό,τι αφορά το σκέλος των οικονομικών κινήτρων και παροχών αλλά και σε ό,τι αφορά την αντιμετώπιση μιας σειράς από άλλες παραμέτρους, όπως για παράδειγμα είναι η στήριξη στην εργασία, η υποστήριξη στο σπίτι, μια σειρά από τέτοια πράγματα.

Θέλω, κυρία Υπουργέ, παράλληλα με αυτά που αφορούν το κομμάτι της εισοδηματικής, οικονομικής υποστήριξης, να αναδείξω και ένα άλλο θέμα που αφορά το δημογραφικό και που είμαι σίγουρος ότι και η Κυβέρνηση και το δικό σας Υπουργείο έχει να παίξει μεγάλο ρόλο σε αυτό. Είναι η δημογραφία μόνο και μόνο οικονομικό θέμα ή μήπως είναι και βαθιά αξιακό θέμα; Είπατε για τις χώρες της Ευρώπης. Εγώ θα περιοριστώ στην Ελλάδα. Μελετώντας -είμαι σίγουρος ότι το έχετε δει- την καμπύλη με τα δημογραφικά στοιχεία της πατρίδας μας από τον πόλεμο μέχρι και σήμερα, θα διαπιστώσει κανείς κάποια πολύ ενδιαφέροντα πράγματα. Μετά τον πόλεμο υπήρχε μια έντονη ανοδική τάση της καμπύλης αυτής μέχρι και τις αρχές της δεκαετίας του ΄80. Μετά τη δεκαετία του ΄80 η ανοδική αυτή καμπύλη άρχισε να παρουσιάζει σημάδια φθοράς. Από τις αρχές της δεκαετίας του 2000, όπου η χώρα μπήκε στην ΟΝΕ, η καμπύλη αυτή έχει σημάδια κάμψης και, βεβαίως, στην περίοδο της χρεοκοπίας είχαμε συνθήκες κατάρρευσης. Εάν το πρόβλημα ήταν μόνο οικονομικό τότε θα δικαιολογούνταν οι δείκτες στα ποσοστά, η κατάρρευση μόνο από τα στοιχεία της περασμένης δεκαετίας, της δεκαετίας των μνημονίων. Σε όλες τις προηγούμενες περιόδους που η Ελλάδα κατέγραφε οικονομική άνοδο, η δημογραφία στην πατρίδα μας κατέγραφε αντίστροφα αποτελέσματα αντίθετα με αυτό που συνέβαινε σε δεκαετίες και σε συνθήκες, κυρία Υπουργέ, σε όλη την Ελλάδα και στην επαρχία και στη Φθιώτιδα και στην Ευρυτανία που την ξέρετε καλά, ιδιαίτερα δύσκολες και οικονομικά και κοινωνικά.

Το θέμα, λοιπόν, δεν είναι μόνο οικονομικό. Δυστυχώς εδώ και αρκετά χρόνια η εικόνα της οικογένειας, η χαρά του να φέρνεις στον κόσμο παιδιά έχει θαμπώσει. Αυτή είναι η πραγματικότητα. Ο σεβασμός και η αναγνώριση που πρέπει να τυγχάνει η οικογένεια ως ένας βασικός πυλώνας για τη συνοχή της κοινωνίας μας, για την ανθεκτικότητα της πατρίδας μας, για την προοπτική του έθνους μας έχει υποτιμηθεί. Θεμελιακές αξίες που σφυρηλατήσαν στο παρελθόν προσωπικότητες ολοκληρωμένες με υψηλό φρόνημα, με συναίσθηση κρίσιμων προτεραιοτήτων για τους ανθρώπους, για την κοινωνία, για την πατρίδα παραμερίστηκαν στο βωμό ενός ανερμάτιστου δικαιωματισμού και μιας πολύ φιλοκουλτουριάρικης αντίληψης για τη ζωή και το μέλλον.

Πρέπει, λοιπόν, πέρα από τις κρίσιμες οικονομικές ουσιαστικές παρεμβάσεις που έχουν να κάνουν με τη στήριξη του εισοδήματος και όλα τα υπόλοιπα -εδώ που φτάσαμε είναι εκ των ων ουκ άνευ και γίνονται και θα πρέπει να συνεχίσουμε προς την κατεύθυνση αυτή- επιβάλλεται ως πολιτεία, ως Κυβέρνηση, εγώ θα πω και ως παράταξη, κυρία Υπουργέ, να ασχοληθούμε και με αυτό το κομμάτι. Διότι δεν πρόκειται για ένα οποιοδήποτε ζήτημα. Επαναλαμβάνω, πρόκειται για ένα υπαρξιακό ζήτημα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονόμου.

Κυρία Υπουργέ, έχετε το λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Σέβομαι το γεγονός ότι είναι εν αναμονή και άλλες επίκαιρες ερωτήσεις όμως έχει αξία να συζητήσουμε γι’ αυτό. Να πάω σε πολιτικές, κύριε Οικονόμου, οι οποίες νομίζω ότι αγγίζουν και την περιφέρεια, αγγίζουν και το οικονομικό αλλά όχι μόνο αυτό, και θα πάω και στο αξιακό ή στη συντήρηση αυτής της λογικής και μιας ορμής που δεν χαρακτηρίζει τα πρόσωπα. Η Ζαχαράκη είναι σήμερα εδώ στο Υπουργείο, κάποιος άλλος θα είναι μετά. Έχει αξία, όμως, να διατηρηθούν οι πολιτικές μέσα από μία παρατήρηση την οποία θα κάνουν οι εμπειρογνώμονες, η ενδυνάμωση των πολιτικών και η επικαιροποίηση τους. Πιστεύω πολύ στο δυναμικό χαρακτήρα, λοιπόν, αυτού του σχεδίου δράσης και πιστεύω και ακριβώς αυτό το οποίο λέτε, ότι είναι ένας συγκερασμός ενός οικονομικού πολύ σημαντικού κριτηρίου και συγχρόνως ενός αξιακού κομματιού,το οποίο σίγουρα πρέπει να συζητηθεί.

Πάω στο κομμάτι των πρακτικών ζητημάτων. Σχολικά γεύματα. Μπορεί μια οικογένεια να κάνει έναν καλύτερο οικονομικό προγραμματισμό και μια καλύτερης διατροφικής αξίας καθημερινότητα του παιδιού; Ναι, υπάρχει η Στερεά Ελλάδα. Ξέρω ότι δέχτηκε φέτος μια δύσκολη κατάσταση και η Φθιώτιδα. Συνεχίζουμε, όμως, με αυστηρότερους κανόνες και συγχρόνως με την ύπαρξη και νωρίτερα από ποτέ της έναρξης του νέου διαγωνισμού ο οποίος έχει συμπεριλάβει και περιοχές οι οποίες είναι πληγείσες, και τη Θεσσαλία -βλέπω και τον κ. Κόκκαλη εδώ- συγχρόνως όμως και ένα κομμάτι το οποίο για μας είναι πολύ καίριο. Διατηρούμε ακριβώς αυτήν την πολιτική φροντίζοντας να την εμπεδώσουμε κι όσο γίνεται να την ενδυναμώσουμε.

Δεύτερον, τρίτεκνες και πολύτεκνες αγρότισσες μητέρες. Μέσα από τον λογαριασμό αγροτικής εστίας συνεχίζεται αυτή η ενίσχυση. Στόχευση μας είναι να πάμε και στην αγρότισσα που έχει ένα και δύο παιδιά. Αυτό είναι κάτι που πρέπει να περιμένετε από τις αρχές του 2025 όταν κάνουμε το καινούργιο νομοσχέδιο για τα επιδόματα. Θέλουμε, όμως, να στοχεύσουμε και την αγρότισσα που έχει ένα και δύο παιδιά. Ξέρουμε ότι και αυτό το ποσό δεν θα λύσει το ζήτημα καθημερινότητας. Όμως, είναι ενδεικτικό και συμβολικό ως προς την ενίσχυση που της δίνουμε.

Μιλήσατε πριν για το οικονομικό κομμάτι. Θέλω να αφήσω -και να το αξιολογήσουν και οι πολίτες- αυτήν την αύξηση αφορολογήτου κατά 1.000 ευρώ, την οποία θεσπίσαμε και έχει νομοθετηθεί για τις οικογένειες με παιδιά. Είναι μεγάλης σημασίας η επέκταση της άδειας μητρότητας, η δυνατότητα να πάρει και ο μπαμπάς ένα κομμάτι αυτής της άδειας. Πρέπει να δούμε πόσοι μπαμπάδες εν τέλει θα πάρουν αυτήν, αλλά είναι βασικό ως προς την υποστήριξη αυτής της προοπτικής της οικογένειας, όπως επίσης το πλαφόν στο βρεφικό γάλα, η μείωση φορολογίας σε πολύ σημαντικά είδη πρώτης ανάγκης για τη νεαρή μαμά.

Έχεις, όμως, ένα χαρακτηριστικό. Ξέρεις ότι οι γυναίκες είμαστε εκατόν πενήντα χιλιάδες λιγότερες σε σχέση με πριν μια πενταετία στις ηλικίες είκοσι έως σαράντα ετών. Ξέρουμε πού βαδίζουμε. Ξέρουμε πολύ καλά ότι είναι αναπόφευκτα κάποια πράγματα.

Άρα, εμείς τι πρέπει να κάνουμε; Να βελτιώνουμε συνέχεια το πλαίσιο όπως στη Φθιώτιδα και τη Στερεά Ελλάδα όπου έχουμε το στεγαστικό, το «ΣΠΙΤΙ ΜΟΥ Ι» και το «ΣΠΙΤΙ ΜΟΥ ΙΙ» ή τα κομμάτια των ανακαινίσεων. Συγκεκριμένα πρέπει να σας πω ότι ευρύτερα στη Φθιώτιδα έχουν εκταμιευτεί 8,5 εκατομμύρια σε ενενήντα δύο ζευγάρια. Είναι η λύση; Όχι. Είναι, όμως, ένας «δρόμος». Το «ΣΠΙΤΙ ΜΟΥ ΙΙ» θα έχουν ευκαιρία περισσότερα ζευγάρια να το έχουν.

Όσον αφορά το πρόγραμμα κοινωνικής αντιπαροχής, έχουμε ήδη ζητήσει από τους δήμους τα διαθέσιμα ακίνητά τους για να μπορέσουμε να τα αξιοποιήσουμε.

Θα συνεχίσω για ακόμα ένα λεπτό για να έχει περισσότερα στοιχεία και ο Βουλευτής ως προς την απάντηση και συγχρόνως να λογοδοτήσουμε απέναντί σας.

Υπάρχει επίσης ένας προϋπολογισμός πολύ σημαντικός για τους βρεφονηπιακούς σταθμούς, τα ΚΔΑΠ και τα ΚΔΑΠ ΑΜΕΑ, αυξημένος. Είναι το μεγαλύτερο ποσό από ποτέ. Και μάλιστα, είναι περισσότερα τα vouchers για τους βρεφονηπιακούς. Μακάρι να έχουμε περισσότερα παιδιά για να έχουμε ανάγκη.

Επειδή πιθανότατα να με ρωτήσατε για τη δυνατότητα ενεργοποίησης των vouchers, πρέπει να σας πω ότι 70 εκατομμύρια από το Υπουργείο μας -τώρα βγαίνει πρόσκληση σε δύο εβδομάδες- θα δοθούν για να ενισχυθούν είκοσι χιλιάδες θέσεις σε παλαιότερους ή νέους βρεφονηπιακούς σταθμούς, δημοτικούς ή ιδιωτικούς.

Πηγαίνω στο κομμάτι το οποίο είναι πάρα πολύ σημαντικό, αυτό το οποίο έχει να κάνει και με τη διατήρηση αυτού του μομέντουμ, αυτού του χρονισμού, αν θέλετε, και του τάιμινγκ της κουβέντας. Το Παρατηρητήριο για το Δημογραφικό το εντάξαμε στο ΕΣΠΑ.

Και αυτό το οποίο θεωρώ πολύ σημαντικό και το αναδείξατε στην ερώτησή σας είναι η περιφερειακή διάσταση. Εντάξαμε και δεκατρία σχέδια δράσης για το δημογραφικό τα οποία θα μελετήσουμε και θα παραδώσουμε σε επίπεδο περιφέρειας, έτσι ώστε να δώσουμε κι εμείς ένα εργαλείο πέραν των οριζόντιων μέτρων που ανέφερα σήμερα, τα οποία συντίθεται και αυτά και προστίθενται στα 20 δισεκατομμύρια τα οποία είναι το εθνικό σχέδιο δράσης για τα επόμενα δέκα χρόνια. Άρα, ναι, έχουμε ένα περιφερειακό σχέδιο δράσης και για τη Στερεά Ελλάδα με εξειδίκευση ανά περιφερειακή ενότητα.

Όπως είδατε και στην περίπτωση του Έβρου πριν από λίγο καιρό όπου κάναμε στοχευμένες παρεμβάσεις, πρόθεση του Πρωθυπουργού είναι σε περιοχές οι οποίες έχουν ιδιαίτερη ανάγκη να πάμε και εκεί με μέτρα τα οποία είναι πολύ στοχευμένα: Περιφερειακή διάσταση, σχέδιο δράσης ανά περιφέρεια και βέβαια και το Παρατηρητήριο του Δημογραφικού. Και για το αξιακό θέμα, μια καμπάνια, για να ξαναθυμηθούμε όλοι οι Έλληνες και οι Ελληνίδες αυτή τη χαρά της οικογένειας, θα «τρέξει» αρχές του χρόνου.

Σίγουρα δεν μπορείς να επιβάλεις σε κάποιον να κάνει οικογένεια. Αν, όμως, το επιθυμεί καλό είναι να βελτιώνεις το πλαίσιο για να μπορεί να την αποκτήσει.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κυρία Υπουργό.

Θα συνεχίσουμε με την τρίτη με αριθμό 29/7-10-2024 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς την Υπουργό Κοινωνικής Συνοχής και Οικογένειας, με θέμα: «Ακόμη δεν έχουν καταβληθεί τα οφειλόμενα ποσά σε δικαιούχους υπαλλήλους του Παραρτήματος Χρόνιων Παθήσεων στη Δράμα, παρά την σχετική υπουργική δέσμευση».

Έχετε τον λόγο για δύο λεπτά για την πρωτολογία σας, κύριε συνάδελφε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, θα βγω λίγο εκτός θέματος, αλλά νομίζω ότι δεν πειράζει.

Με μεγάλη προσοχή άκουσα τον διάλογο σας. Πατέρας τριών παιδιών με σύζυγο εκπαιδευτικό για να πάει όπου δηλώσει θα πρέπει να υπάρχει νοσοκομείο και σπίτι. Έτσι το δημογραφικό δεν το αντιμετωπίζουμε. Συγγνώμη!

Το Νοσοκομείο Δράμας δεν έχει παθολόγους. Ο Νομός Δράμας δεν έχει δρόμους. Στον Νομό Δράμας κλείνουμε τα σχολεία, συγχωνεύουμε τάξεις, διώχνουμε τις οικογένειες από τον νομό μας. Συγγνώμη που είμαι εκτός θέματος αλλά έτσι δεν αντιμετωπίζουμε το δημογραφικό.

Δεν αντιμετωπίζουμε το δημογραφικό και με το θέμα της ερώτησής μας.

Ξέρετε πολύ καλά ότι στις 25 Ιουλίου του 2024 καταθέσαμε τη σχετική ερώτηση. Πρόκειται, όπως είπε και ο κύριος Πρόεδρος, για τη μη καταβολή των οφειλόμενων ποσών για υπερωριακή εργασία που παρείχαν οι υπάλληλοι του Παραρτήματος Χρονίων Παθήσεων Δράμας κατά τις νυχτερινές ώρες καθώς και τις Κυριακές και εξαιρέσιμες ημέρες του 2013. Σε αυτήν την Ελλάδα ζούμε! Του 2013!

Μάλιστα, υπήρξε και σχετική δικαστική δικαίωση για τους υπαλλήλους, όμως παρά την απόφαση είναι απλήρωτοι για μεγάλο χρονικό διάστημα, για έντεκα χρόνια.

Μετά την πρώτη ερώτηση ακολούθησε και νέα ερώτηση στις 13 Σεπτεμβρίου του 2024. Τότε δεσμευτήκατε ότι το θέμα έχει ήδη δρομολογηθεί. Δεν θα ήμουν εδώ αν είχε δρομολογηθεί.

Έναν μήνα μετά ενώ μας έχετε πει ότι έχει υπάρξει συνεργασία με τη Διεύθυνση Οικονομικών του Υπουργείου Εργασίας και ότι οι αναγκαίες πιστώσεις θα μεταφέρονταν εντός της επόμενης εβδομάδας δεν έχουν πληρωθεί δυστυχώς.

Κυρία Υπουργέ, δεν πρόκειται για ένα διαδικαστικό ζήτημα. Πριν από μία βδομάδα ο κ. Γεωργιάδης μου είπε ότι «έτσι είναι το ελληνικό δημόσιο». Μα, εμείς εδώ είμαστε για να αλλάξουμε το ελληνικό δημόσιο.

Οι άνθρωποι αυτοί περιμένουν πάνω από δέκα χρόνια την καταβολή των οφειλομένων αποζημιώσεών τους για το οποίο η δικαιοσύνη έχει αποφανθεί. Οποιαδήποτε καθυστέρηση αφ’ ενός είναι μη συμμόρφωση σε απόφαση δικαστηρίου κα αφ’ ετέρου, προκαλεί αίσθημα έντονης αδικίας και απαξίωσης σε αυτούς τους ανθρώπους.

Θέλω να πιστεύω ότι με την άμεση παρέμβασή σας θα λυθεί επιτέλους αυτό το σημαντικό ζήτημα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη.

Κυρία Υπουργέ, είναι πιο πεζή η ερώτηση αυτή.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):**

Κύριε Πρόεδρε, για να διευκολύνω τη διαδικασία θα κάνω την πρωτολογία και τη δευτερολογία μαζί και αν χρειαστεί θα κατατεθεί και κάτι μετά, έτσι ώστε να ακουστεί και ο Βουλευτής στη δευτερολογία που ξέρω ότι θέλει να αξιοποιήσει.

Θα σας δώσω συγκεκριμένη απάντηση. Σας την είχα δώσει και παλαιότερα. Επίσης, κάτι το οποίο φροντίζω να κάνω αν με παρακολουθείτε, είναι να μη λέω πράγματα τα οποία δεν εννοώ ή δεν διαβλέπω ότι μπορούν με κάποιο τρόπο να λυθούν. Για κάποια μπορεί να έρθω να σας πω κάποια μέρα ότι δεν πρόκειται να επιλυθούν και θα το ξέρω.

Γι’ αυτά όμως επικοινωνήσαμε και ήδη από το γραφείο, γιατί σεβόμαστε πάρα πολύ την κοινοβουλευτική διαδικασία. Ξέρετε ότι έχω απαντήσει και για το «ΣΠΙΤΙ ΜΟΥ». Έχετε μια ενεργό δράση σε αυτά τα κοινωνικά θέματα.

Σας είχα πει, λοιπόν, ότι κατανοούμε πλήρως και την αγωνία και το ενδιαφέρον που επιδεικνύετε για τους υπαλλήλους του Παραρτήματος Χρόνιων Παθήσεων στη Δράμα, όπως κι εμείς συγχρόνως έχουμε ως εποπτεύων Υπουργείο, με μια πολύ άξια διοίκηση στο Κέντρο Πρόνοιας Ανατολικής Μακεδονίας και Θράκης. Οι υπάλληλοι αυτοί ζητούν αυτή την πολυετή διεκδίκηση από το 2013, όπως λέτε. Φτάσαμε στο 2024. Και θα καταβληθούν.

Η αλήθεια είναι ότι θα έπρεπε όλες αυτές οι διαδικασίες πιθανότατα να έχουν μια επίσπευση όταν έχεις και μια νομική διεκδίκηση. Βλέπουμε όμως ότι έχει καθυστερήσει πάρα πολλά χρόνια. Είναι 2024, όμως. Η αλήθεια είναι ότι θα φτάσει το Υπουργείο μας και η υπουργία μας να μπορέσει να καταβάλει αυτά τα ποσά.

Μας απασχόλησε και εμάς. Το αναδείξατε και εσείς. Και σπεύσαμε να το επιλύσουμε κατά προτεραιότητα. Και αυτή δεν επιτρέπουμε να αμφισβητηθεί, η προτεραιότητα. Θα σας πω πώς αυτό εδώ πέρα ούτως η άλλως αποδεικνύεται.

Στην απάντηση που σας έδωσα στην ερώτηση που καταθέσατε πράγματι σας είχα πει ότι η Γενική Διεύθυνση Οικονομικών Υποθέσεων του Υπουργείου Κοινωνικής Συνοχής και Οικογένειας συστάθηκε μετά από μεγάλη προσπάθεια την 1η Ιουλίου του 2024. Μέχρι τότε όλες οι οικονομικές υποχρεώσεις, μεταξύ των οποίων και τα δικαστικά έξοδα στα οποία αναφέρεστε σήμερα, βρίσκονταν υπό την ευθύνη της Διεύθυνσης Οικονομικών του Υπουργείου Εργασίας.

Η μεταφορά των οικονομικών υποχρεώσεων από τη Διεύθυνση Οικονομικών του Υπουργείου Εργασίας, σε συνδυασμό με τη στελέχωση των τμημάτων μας, απαιτεί ένα εύλογο διάστημα -το ξέρετε, αντιλαμβάνεστε τη διοίκηση-, για να διευθετηθούν ζητήματα και πολλές εκκρεμείς πληρωμές, οι οποίες δεν έχουν να κάνουν μόνο με τα συγκεκριμένα δικαστικά έξοδα, είναι πολλαπλές.

Γιατί βρίσκονταν στο Υπουργείο Εργασίας; Γιατί εκεί υπάγονταν τα κέντρα κοινωνικής πρόνοιας, συνεπώς και οι οφειλές τους, όπως η συγκεκριμένη.

Σεβόμενοι λοιπόν την υπαρξιακή ανάγκη -είναι σημαντική η ανάγκη των είκοσι ενός υπαλλήλων να εισπράξουν τα οφειλόμενα ως αποζημίωση της πρόσθετης εργασίας που προσέφεραν, αλλά και ως απόδειξη της καλής συνεργασίας που είχαμε-, προτεραιοποιήσαμε την καταβολή. Πρόθεσή μας ήταν -σας το είχα πει- η αμεσότατη διευθέτηση.

Πρώτα απ’ όλα όμως η υποχρέωση -επαναλαμβάνω- ήταν στο άλλο Υπουργείο και χρειάζεται διαρκής συνεργασία -μπορεί να σας φαίνεται αυτό υποδεέστερο ως λεπτομέρεια, αλλά δεν είναι- με το άλλο Υπουργείο, γιατί έχουν και αυτοί ένα εξίσου πολύ μεγάλο όγκο πληρωμών.

Δεύτερον, για να εγκριθεί η μεταφορά του ποσού χρειάζεται η προσκόμιση όλων των δικαιολογητικών από το κέντρο. Σε αυτό λοιπόν το λιγότερο του μήνα διάστημα που μεσολάβησε από την απάντησή μου οι οικονομικές υπηρεσίες του Υπουργείου Εργασίας ήταν σε επαφή με τη διοίκηση του κέντρου, για να αποσταλούν όλα τα δικαιολογητικά για καθέναν από τους είκοσι έναν υπαλλήλους.

Πρόκειται για μια διαδικασία που κράτησε λίγο περισσότερο, αλλά όμως ολοκληρώθηκε αισίως. Έχει εγκριθεί και η μεταφορά της οικονομικής υποχρέωσης από το Υπουργείο Εργασίας στο δικό μας Υπουργείο. Και αφού πλέον ξεπεράστηκε και αυτός ο σκόπελος, έχει δρομολογηθεί η μεταφορά του ποσού στο κέντρο πρόνοιας, οπότε και η καταβολή των αποζημιώσεων είναι θέμα ημερών.

Είμαστε εδώ. Δεν αποφεύγουμε να απαντήσουμε στα ερωτήματα. Πιθανότατα ζητήματα που επισημαίνετε πολλές φορές να τα επισημάνουμε κι εμείς σε περιφερειακές υπηρεσίες ώστε οι υπηρεσίες να μπορούν να έχουν καλύτερη διάδραση. Αυτό όμως που πρέπει να γνωρίζει ο κόσμος που μας παρακολουθεί σήμερα είναι ότι οπουδήποτε μπορεί να υπάρχει κενό, οπουδήποτε μπορεί να υπάρξει μια πολυετής διεκδίκηση και μια συνεργασία απαιτούμενη μεταξύ των υπηρεσιών, θα κάνουμε τις απαιτούμενες παρεμβάσεις.

Εδώ να καταθέσω στα Πρακτικά την έγκριση της δαπάνης. Άρα με αυτό εδώ το έγγραφο αντιλαμβάνεστε ότι επιλύεται αυτή η εκκρεμότητα και πράγματι με την έγκριση της δαπάνης μπορούν να προχωρήσουν και οι οφειλές και οι πληρωμές για τα δικαστικά έξοδα και για την εκκρεμότητα η οποία υπήρχε.

(Στο σημείο αυτό η Υπουργός Κοινωνικής Συνοχής και Οικογένειας κ. Σοφία Ζαχαράκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κυρία Υπουργέ, σας ευχαριστώ πάρα πολύ για την απάντησή σας αλλά θα ήθελα να σας ρωτήσω το εξής. Ας το πάρουμε αντίθετα, ότι δηλαδή, δεν βγαίνει η δικαστική απόφαση του πολίτη προς το δημόσιο και του δημοσίου προς τον πολίτη. Και έντεκα χρόνια τώρα ο πολίτης δεν πληρώνει το δημόσιο. Τι θα πάθει ο πολίτης; Το γνωρίζουμε; Το γνωρίζετε καλύτερα από μένα φαντάζομαι. Αυτό έρχομαι να πω. Αν θέλουμε να λύσουμε το δημογραφικό και συνδέονται όλα, πρέπει να είμαστε τίμιοι απέναντι στον πολίτη. Γιατί αν κάτσουμε έξω από αυτή την Αίθουσα και συζητήσουμε θα γίνει ό,τι έγινε με την έναρξη της σχολικής χρονιάς. Βουλευτές της Κυβέρνησης να παίρνουν τηλέφωνα και να τους γίνονται ευχαριστήριες επιστολές ότι άνοιξαν συγκεκριμένα τμήματα. Το ίδιο συνέβη και σε αυτή την περίπτωση.

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη.

Κυρία Υπουργέ, έχετε τον λόγο για τη δευτερολογία σας.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Είπα ότι δεν θα κάνω χρήση της δευτερολογίας μου. Ένα σχόλιο αν χρειάζεται.

**ΠΡΟΕΔΡΕΥΩΝ (Βασίλειος Βιλιάρδος):** Αυτό ήθελα να διαπιστώσω.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Η αλήθεια είναι ότι τη δουλειά μας την κάνουμε. Και σας το λέω με πολύ μεγάλη ζέση. Μια αίσθηση ευθύνης ο καθένας την έχει αποδείξει ούτως ή άλλως από την πορεία του. Ανεξαρτήτως των ανοιχτών ζητημάτων που πράγματι υπάρχουν θα μιλήσουμε εντελώς αντικειμενικά για ένα κράτος που έχει περάσει τόσες κρίσεις. Ήσασταν στην Κυβέρνηση και γνωρίζετε πάρα πολύ καλά πόση δυσκολία μπορεί να έχει ειδικά στις συμβάσεις με τους υπαλλήλους, σε ζητήματα δεδουλευμένων τα οποία έχουν ήδη κριθεί από δικαστικές αποφάσεις. Και πράγματι είχαμε μεγάλες καθυστερήσεις. Ερχόμαστε, λοιπόν, έντεκα χρόνια μετά πράγματι με μεγάλη καθυστέρηση να καταβληθούν. Εγώ θεωρώ ότι μπορεί να γίνει μια αρχή. Το πιστεύω αυτό ακράδαντα έτσι ώστε οι σχέσεις μεταξύ του εργοδότη και του εργαζόμενου ιδίως όταν είμαστε στο δημόσιο να έχουν μία μεγαλύτερη συνέπεια.

Να σας πω ένα παράδειγμα τι σημαίνει συνέπεια. Συνέπεια είναι ότι όταν ήρθαμε στο Υπουργείο υπήρχε μια μεγάλη εκκρεμότητα. Το ξέρει ο Υπουργός γιατί το έχουμε συζητήσει. Ήταν οι συμβάσεις COVID, των υπαλλήλων δηλαδή που ήταν περιορισμένου χρόνου συμβάσεις επειδή είχαν προσληφθεί για την πανδημία, που έληγαν. Δώσαμε μια υπόσχεση και αντί για τους τρεις μήνες που ήταν να παραταθούν, παρατάθηκαν για δώδεκα. Αυτό, λοιπόν, δημιουργεί μια σχέση η οποία μπορεί να έχει έντονη αμφισβήτηση. Στο παρελθόν το κράτος πράγματι μπορεί να είχε συμβάντα ασυνέπειας. Από την άλλη εγώ πιστεύω σε μια συμφωνία αλήθειας ειδικά με τους εργαζόμενους οι οποίοι μπορούν αν θέλετε να αποδώσουν καλύτερα μετά όταν κάποιος τους μιλά με ειλικρίνεια.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ την κυρία Υπουργό. Τελικά είχατε αρκετά να πείτε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Βουλευτής κ. Αθηνά Λινού ζητεί άδεια ολιγοήμερης απουσίας από την Παρασκευή 25 Οκτωβρίου 2024 μέχρι και την Τρίτη 5 Οκτωβρίου 2024, στις Ηνωμένες Πολιτείες για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Επίσης, ο Βουλευτής κ. Μιχαήλ Χουρδάκης ζητεί άδεια ολιγοήμερης απουσίας στο εξωτερικό από τις 18 Οκτωβρίου έως τις 25 Οκτωβρίου 2024 για τη συμμετοχή του ως ομιλητής-εκπαιδευτής σε επιστημονική εκδήλωση στο εξωτερικό (Σαουδική Αραβία, Τουρκία).

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Τώρα θα συζητηθεί η δεύτερη με αριθμό 16/7-10-2024 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Επικοινωνιακό παιχνίδι της Κυβέρνησης και εμπαιγμός για τους κτηνοτρόφους η «δήθεν» αύξηση της αποζημίωσης των ζώων που θανατώθηκαν στη διάρκεια της πανώλης των μικρών μηρυκαστικών».

Θα απαντήσει ο Υφυπουργός Αγροτικής Ανάπτυξης και Τροφίμων, κ. Χρήστος Κέλλας. Έχετε τον λόγο, κύριε συνάδελφε, για δύο λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, πανώλη. Σήμερα οι εστίες είναι ογδόντα τρεις. Έχουν πέσει τα κρούσματα, είναι γεγονός. Όταν βέβαια ο κ. Τσιάρας είπε ότι τέλη Σεπτεμβρίου θα έχουμε ξεμπερδέψει ήταν πενήντα δύο. Σήμερα είναι ογδόντα τρεις. Όμως γεννάται το πολύ κρίσιμο και σοβαρό θέμα της οικονομικής στήριξης των κτηνοτρόφων και για την αποζημίωση του ζωικού κεφαλαίου για τα ζώα τα οποία θανατώθηκαν αλλά και για τις ζωοτροφές.

Μετά από πολύ καιρό ο κ. Τσιάρας είπε επί λέξει -και θέλω να εξηγήσω γιατί λέμε επικοινωνιακό παιχνίδι- ότι σύμφωνα με τη νέα απόφαση «η κατά κεφαλή αποζημίωση στην ανώτατη κατηγορία στα θηλυκά ζώα από 150 ευρώ ανεβαίνει στα 250 ευρώ και στα 500 ευρώ για τα αρσενικά». Είναι γεγονός ότι τότε όλοι θεωρούσαν ότι αφορά όλα τα ζώα, όλους τους κτηνοτρόφους. Αυτό όμως έχει να κάνει με την πρώτη κατηγορία της απόφασης του 2023. Ποια κατηγορία; Την κατηγορία με τα καθαρόαιμα, όχι με τα ημίαιμα, όχι με τα κοινά τους ζώα τα οποία έχει η πλειοψηφία των κτηνοτρόφων. Συνεπώς αυτό το οποίο εξαγγέλθηκε κυβερνητικά αφορά μόνο την πρώτη κατηγορία, την κατηγορία που περιγράφεται στο άρθρο 8 της απόφασης 15/13-11-2023, άρθρο 8 «ο υπολογισμός της μέγιστης αγοραίας αξίας των ζώων για πρόβατα και αίγες με επίσημα γενεαλογικά πιστοποιητικά καθαροαιμίας». Επαναλαμβάνω το ποσό των 250 ευρώ για τα θηλυκά και 500 ευρώ για τα αρσενικά αφορά μόνο την πρώτη κατηγορία η όποια έχει τα πιστοποιητικά καθαροαιμίας. Αυτά τα ζώα τα διαθέτουν πολύ λίγοι κτηνοτρόφοι.

Είστε έτοιμος πιθανόν να πείτε ότι θα αφορά και τους άλλους. Δεκτό. Πότε η ΚΥΑ; Πρέπει όλες οι κατηγορίες εδώ να αναπροσαρμοστούν. Συγκεκριμένα για τα κοινά πρόβατα. Για πρόβατα και αίγες κοινών ή ημιαιμίων φυλών, αυτά δηλαδή που έχει η πλειοψηφία, σήμερα προβλέπει 100 ευρώ. Τώρα περιμένουμε να πείτε πόσο θα πάει. Και τα αρσενικά αναπαραγωγικής ηλικίας 6 μηνών έως 3 ετών, 150 ευρώ. Περιμένουμε να πείτε πόσο θα αυξηθούν και αυτές οι κατηγορίες.

Δεύτερον, ζωοτροφές. Δώστε έναντι για τις ζωοτροφές. Ξέρετε πολύ καλά το πρόβλημα. Είστε από την περιοχή. Δεν μπορούν οι κτηνοτρόφοι. Δώστε έναντι στους κτηνοτρόφους. Αυτά είχα να πω στην πρωτολογία.

Θα περιμένουμε τις συγκεκριμένες τοποθετήσεις και ανακοινώσεις.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υφυπουργέ, έχετε τον λόγο για την πρωτολογία σας για τρία λεπτά.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ συνάδελφε, η επιβίωση του πρωτογενή τομέα αποτελεί εθνική μας προτεραιότητα. Το Υπουργείο Αγροτικής Ανάπτυξης και Τροφίμων και η Κυβέρνηση συνολικά αποδεικνύουν έμπρακτα την ουσιαστική στήριξη στους κτηνοτρόφους που δοκιμάζονται σε πολλαπλά μέτωπα αντιμετωπίζοντας ζωονόσους και πρωτόγνωρες φυσικές καταστροφές. Όπως ίσως γνωρίζετε στη χώρα μας έχουν θανατωθεί περίπου σαράντα επτά χιλιάδες ζώα λόγω πανώλης και ευλογιάς. Στο ΥΠΑΑΤ από την πρώτη στιγμή εμφάνισης αυτών των φαινομένων δράσαμε άμεσα λαμβάνοντας μέτρα προστασίας του ζωικού κεφαλαίου και οικονομικής ενίσχυσης των κτηνοτρόφων μας.

Εμείς, δηλαδή οι κτηνιατρικές υπηρεσίες του Υπουργείου και οι κτηνιατρικές υπηρεσίες της Περιφέρειας, διαγνώσαμε την πανώλη των μικρών μηρυκαστικών και δείξαμε τον δρόμο αντιμετώπισης που πρέπει να γίνει, λαμβάνοντας μαζί με την Ευρωπαϊκή Επιτροπή μέτρα για την αποτελεσματική και άμεση εξάλειψή της. Ήδη η νόσος, αγαπητέ συνάδελφε, βρίσκεται σε φάση αποδρομής.

Συγκεκριμένα, σε έντεκα από τις δεκατρείς περιφέρειες που εμφανίστηκε η πανώλη έχουν παρέλθει ήδη οι τριάντα μέρες που αναφέρονται στο πρωτόκολλο και οι ζώνες προστασίας και επιτήρησης έχουν μετατραπεί σε περαιτέρω απαγορευμένες ζώνες. Ευελπιστούμε ότι σύντομα η νόσος θα εξαλειφθεί. Έχουν απομείνει δύο περιφέρειες ακόμα, της Λάρισας και της Κορίνθου. Ελπίζουμε ότι σύντομα θα εξαλειφθεί η συγκεκριμένη νόσος.

Στόχος μας, κύριε Κόκκαλη, από την πρώτη στιγμή ήταν -και είναι- η γενναία στήριξη των κτηνοτρόφων των οποίων τα ζώα θανατώθηκαν και είπαμε εξαρχής ότι οι αποζημιώσεις θα είναι δίκαιες. Ήταν άλλωστε και εντολή του Πρωθυπουργού να στηριχθεί η κτηνοτροφία μας που αποτελεί πυλώνα ανάπτυξης της χώρας μας.

Ο Υπουργός ο κ. Τσιάρας ζήτησε στο πλαίσιο της Συνόδου του Συμβουλίου Υπουργών Γεωργίας και Αλιείας στις Βρυξέλλες την επανεξέταση του ποσοστού της ευρωπαϊκής συμμετοχής σε όλες τις δαπάνες διαχείρισης επιδημιών και κυρίως στις αποζημιώσεις των κτηνοτρόφων για τη θανάτωση και ανασύσταση του ζωικού τους κεφαλαίου και υπέβαλε αίτημα χρηματοδότησης από το γεωργικό αποθεματικό, προκειμένου να εγκριθούν όσο το δυνατόν περισσότερα κονδύλια για την ανακούφιση των κτηνοτρόφων.

Όπως είναι γνωστό, κύριε συνάδελφε, η κατ’ έτος εκδιδόμενη κοινή υπουργική απόφαση των Υπουργών Αγροτικής Ανάπτυξης και Τροφίμων και Εθνικής Οικονομίας και Οικονομικών προβλέπει την άμεση καταβολή της προσήκουσας χρηματικής αποζημίωσης σε ποσοστό 100% και εντός των ορίων της μοναδιαίας αξίας του σχετικού άρθρου, του άρθρου 8, στους εκτροφείς ζώων που αναγκάζονται να προβούν σε υποχρεωτική θανάτωση και υγειονομική ταφή των ζώων τους.

Επιπλέον, η εν λόγω απόφαση προβλέπει την καταβολή αποζημιώσεων για τα λοιπά μέτρα που αποφασίζονται, σύμφωνα με τους όρους και τις ειδικές κτηνιατρικές διατάξεις εξάλειψης των ασθενειών των ζώων που θανατώνονται όταν αυτό κρίνεται αναγκαίο για τη διαχείριση εστιών των εν λόγω ασθενειών. Και σε αντίθεση με σας, εμείς μιλάμε με πράξεις, μιλάμε με αριθμούς, μιλάμε με αποδείξεις και όχι με εντυπωσιασμούς.

Πριν, λοιπόν, σας παραθέσω κάποια στοιχεία των αποζημιώσεων των ζώων που θανατώθηκαν στη διάρκεια της πανώλης, θα ήθελα να σας ρωτήσω, κύριε Κόκκαλη: Πού είδατε εσείς ακριβώς ΚΥΑ που προβλέπει αύξηση αποζημιώσεων μόνο για τα καθαρόαιμα με pedigree ζώα; Πού την είδατε; Για ποια απόφαση μιλάτε; Θέλετε να μου τη δείξετε ή να μου την καταθέσετε στα Πρακτικά να τη δω, για να ενημερωθώ κι εγώ;

Κύριε Κόκκαλη, με τις νέες τιμές δεν έχει εκδοθεί ακόμα. Εκτός αν ξέρετε κάτι που δεν ξέρω εγώ. Κατ’ αυτόν τον τρόπο που ενεργείτε, όμως, δημιουργείται σύγχυση στον κόσμο, δίνοντας μια ανυπόστατη και ψευδή εικόνα για δήθεν μειωμένα ποσά αποζημιώσεων.

Σας ενημερώνω, λοιπόν, ότι σύμφωνα με τις οδηγίες του Πρωθυπουργού, του Κυριάκου Μητσοτάκη, εντός των επόμενων ημερών θα εκδοθεί νέα ΚΥΑ η οποία θα αναθεωρεί το ποσό αποζημίωσης ανά ζώο που θανατώθηκε στη διάρκεια της πανώλης και ευλογιάς των μικρών μηρυκαστικών, σε όλες τις κατηγορίες. Το τονίζω. Σε όλες τις κατηγορίες, αντίστοιχα.

Σύμφωνα, λοιπόν, με τη νέα απόφαση, ενδεικτικά, η κατά κεφαλήν αποζημίωση στην ανώτατη κατηγορία -είναι ενδεικτική η τιμή- στα καθαρόαιμα θηλυκά, που ήταν 150 ευρώ σύμφωνα με την ΚΥΑ του περασμένου έτους του 2023, η τιμή θα ανέρχεται στα 250 και στα αρσενικά, από 250 ευρώ που προβλέπονταν το 2023 θα πάει στα 500 ευρώ. Αυτά ενημέρωσε ο Υπουργός στους κτηνοτρόφους.

**ΒΑΣΙΛΕΙΟΣ ΚΟΚΚΑΛΗΣ:** Στα άλλα;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αντίστοιχα, αγαπητέ συνάδελφε, θα υπάρξουν αυξήσεις σε όλες τις κατηγορίες και στις κατηγορίες των κοινών ή ημίαιμων φυλών που λέτε και είμαι βέβαιος ότι αυτές οι αποζημιώσεις δεν θα στενοχωρήσουν τον κτηνοτροφικό κόσμο της χώρας.

Στη δευτερολογία μου θα τεκμηριώσω πιο συγκεκριμένα τη στήριξη της Κυβέρνησης προς τους κτηνοτρόφους και τους παραγωγούς.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ναι, κύριε Πρόεδρε.

Τώρα προς το τέλος πάμε να συνεννοηθούμε. Προς το τέλος!

Κατ’ αρχάς, δεν χρειάζεται η πρωτολογία να είναι σχεδόν η ίδια με αυτό που ήταν πάντα η κλασική κασέτα. Η κασέτα ξεκινάει με το γεγονός ότι η επιβίωση του πρωτογενούς τομέα είναι πρωταρχικό μέλημα και τα λοιπά. Αυτό το γνωρίζουμε, ότι υποτίθεται ότι είναι μέλημά σας.

Στο διά ταύτα τώρα, προς το τέλος πλησιάσατε την ουσία και ερωτώ. Δεν το έβγαλα από το μυαλό μου, ο κ. Τσιάρας είπε ότι «στην ανώτατη κατηγορία θα είναι τόσο». Ερώτηση: Προφανώς δεν ήξερε. Στις υπόλοιπες κατηγορίες το είπατε ότι θα εκδοθεί ΚΥΑ. Προφανώς, δεν ξέρετε ποιο ποσό. Εγώ αυτό ρωτώ: Στην ανώτατη που είναι τα καθαρόαιμα γνώριζε ο κ. Τσιάρας. Στις υπόλοιπες που αφορούν την πλειοψηφία των κτηνοτρόφων ποιο θα είναι το ποσό; Μπορείτε να το πείτε τώρα; Όχι.

Αυτή είναι η ουσία του κοινοβουλευτικού ελέγχου. Διαπιστώσαμε, είδαμε τη δήλωση του Υπουργού Γεωργίας για την ανώτατη κατηγορία, η ανώτατη κατηγορία, όμως, αφορά πολύ λίγους κτηνοτρόφους οι οποίοι έχουν αυτά τα ζώα. Οι περισσότεροι έχουν τα άλλα. Για τις υπόλοιπες κατηγορίες -πόσο πιο απλά να το πω;- είστε σε θέση σήμερα να πείτε ότι από 100 ευρώ που προβλέπεται θα πάει 300 ευρώ, θα πάει 250 ευρώ; Πόσο; Εάν δεν είστε, μην το λέτε. Εάν είστε έτοιμος, πείτε το! Απλά τα πράγματα, ένα και ένα κάνουν δύο. Αυτό ρωτώ, γιατί όταν το ανακοίνωσε ο κ. Τσιάρας δημιουργήθηκε η εντύπωση ότι όλοι θα πάρουν 250 και 500 ευρώ. Μακάρι να είναι και για τις υπόλοιπες! Μακάρι να είναι όλες οι κατηγορίες τόσο! Επαναλαμβάνω -εδώ μαζί σας- μακάρι να είναι όλες οι κατηγορίες τόσο!

Τώρα επειδή λέτε «διαγνώσαμε», υπάρχει πόρισμα επιδημιολογικό για την πανώλη; Αν υπάρχει, ζητώ συγγνώμη. Ρωτώ αν υπάρχει επιδημιολογικό πόρισμα ότι η πανώλη ξεκίνησε από τον τάδε έμπορο στο τάδε μαντρί, μετά πήγε εκεί, πήγε εκεί, αν υπάρχει επιδημιολογικό πόρισμα. Έτσι κάνει ένα σοβαρό κράτος για να το αντιμετωπίσει. Αν υπάρχει. Μπορεί και να υπάρχει. Βλέπετε πόσο καλόπιστα σας θέτω όλα τα θέματα.

Επαναλαμβάνω, για να κλείσω: Θέλουμε, αιτούμαστε, ευχόμαστε το ποσό που ανακοίνωσε ο κ. Τσιάρας για την ανώτατη κατηγορία να ισχύσει και για τις υπόλοιπες κατηγορίες. Θα εκδοθεί ΚΥΑ, πρώτον. Δεύτερον, για τις ζωοτροφές αν είστε σε θέση να πείτε, μπορείτε να πείτε, το αίτημα το ξέρετε για την κάλυψη των αναγκών των ζωοτροφών για τους κτηνοτρόφους.

Επαναλαμβάνουμε ότι φέρνουμε στη Βουλή θέματα τα οποία αγγίζουν πραγματικά τους κτηνοτρόφους και δεν θέλουμε να παραπλανούμε. Βλέπετε πόσο ξεκάθαρα, έντιμα και καλόπιστα μιλώ και τοποθετούμαι στη Βουλή. Επαναλαμβάνω, μαζί σας, εάν τα ποσά είναι τα ίδια με την ανώτατη κατηγορία και για τις υπόλοιπες κατηγορίες των ζώων που θανατώθηκαν.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Ορίστε, κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Κόκκαλη, αρχίζω από το τέλος. Όταν λέω «εμείς διαγνώσαμε την πανώλη», κύριε Κόκκαλη, εννοώ ότι η πανώλη διαγνώστηκε από τους δικούς μας στο Κτηνιατρικό Εργαστήριο Αθηνών και είναι η πρώτη φορά που διαγιγνώσκεται η πανώλη στην Ευρώπη, ξεκάθαρο.

Δεύτερον, λέτε «αν υπάρχει επιδημιολογική μελέτη». Αν δεν υπήρχε η επιδημιολογική μελέτη, κύριε Κόκκαλη, δεν θα φτάναμε τόσο γρήγορα στην εξεύρεση των κρουσμάτων στις περιοχές στις οποίες εμφανίστηκαν σε όλη την Ελλάδα.

Και τρίτον, θέλετε να σας διαβάσω την ερώτηση που κάνατε; Σας τη διαβάζω: «Θέμα: Επικοινωνιακό παιχνίδι της Κυβέρνησης και εμπαιγμός για τους κτηνοτρόφους η δήθεν αύξηση της αποζημίωσης των ζώων που θανατώθηκαν στη διάρκεια της πανώλης». Ποιο είναι το επικοινωνιακό παιχνίδι, κύριε Κόκκαλη; Τα 150 ευρώ που έγιναν 250 ευρώ; Τα 250 ευρώ που έγιναν 500 ευρώ;

**ΒΑΣΙΛΕΙΟΣ ΚΟΚΚΑΛΗΣ:** Τις αφορά όλες;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αντίστοιχα θα αυξηθούν….

**ΒΑΣΙΛΕΙΟΣ ΚΟΚΚΑΛΗΣ:** Αφορά μία ή τις αφορά όλες;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Μα, δεν έχει εκδοθεί η ΚΥΑ, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Οι κτηνοτρόφοι όμως νόμιζαν ότι τους αφορά όλους.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Δηλαδή μια κατηγορία ζώων έχουμε στην Ελλάδα; Έχουμε μία κατηγορία ζώων; Όλοι έχουν τα ίδια;

**ΒΑΣΙΛΕΙΟΣ ΚΟΚΚΑΛΗΣ:** Πείτε ότι τους αφορά όλους και εγώ θα σας πω μπράβο.

**ΠΡΟΕΔΡΕΥΩΝ (Βασίλειος Βιλιάρδος):** Κατανοητό, κύριε συνάδελφε.

Κύριε Κόκκαλη, αφήστε τον να ολοκληρώσει.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Θα εκδοθεί εντός των ημερών η ΚΥΑ και θα δουν οι κτηνοτρόφοι τι ακριβώς παίρνουν.

Το ενδιαφέρον της Κυβέρνησής μας για τους κτηνοτρόφους είναι και δεδομένο και αποδεδειγμένο. Και θα σας θυμίσω ενδεικτικά ότι ενώ εσείς από το 2015 έως το 2019 που ήσασταν κυβέρνηση είχατε αφήσει απλήρωτο τον καταρροϊκό πυρετό στη Θεσσαλία από το 2014 και παρά τις προεκλογικές σας υποσχέσεις, ήρθε η κυβέρνηση της Νέας Δημοκρατίας το 2019 και αποκατέστησε την αδικία. Ενώ εσείς στη θητεία σας ως κυβέρνηση 2015 - 2019 με συνεχείς μειώσεις στις τιμές του πρόβειου γάλακτος παραδώσατε το πρόβειο γάλα στα 0,75 λεπτά περίπου, εμείς στην τετραετία 2019 - 2023 με τους αυστηρούς ελέγχους και τις αυστηροποιήσεις στη νομοθεσία που διέπει τα προϊόντα ΠΟΠ και ΠΓΕ καταφέραμε κι έφτασε η τιμή του γάλακτος, αγαπητέ συνάδελφε, στο 1,70. Και εμείς έτσι θα συνεχίσουμε.

Στο Υπουργείο Αγροτικής Ανάπτυξης και Τροφίμων λαμβάνουμε όλα τα απαραίτητα μέτρα για να βοηθήσουμε τους κτηνοτρόφους να ορθοποδήσουν από τις σοβαρές οικονομικές επιπτώσεις της πανώλης των μικρών μηρυκαστικών και της ευλογιάς των προβάτων. Έχουμε πλήρη συναίσθηση τού τι σημαίνει να είσαι σήμερα κτηνοτρόφος, αλλά και του κόστους αντικατάστασης του ζωικού κεφαλαίου και ήταν για εμάς αδιαπραγμάτευτη η αποζημίωση των κτηνοτρόφων με το υψηλότερο δυνατό ποσό για την απώλεια κάθε ζώου. Και αυτά τα ποσά που θα εκδοθούν με την ΚΥΑ αφορούν τα θανατωθέντα πρόβατα. Όσον αφορά την αντικατάσταση του ζωικού κεφαλαίου, αυτό θα γίνει με ευρωπαϊκό μέτρο, για το οποίο έχουμε αποστείλει ήδη επιστολές στην Ευρωπαϊκή Επιτροπή και αναμένουμε την έγκρισή του, με ποσοστό χρηματοδότησης στο 100%, κύριε Κόκκαλη. Το επαναλαμβάνω: Η ανασύσταση του ζωικού κεφαλαίου θα γίνει με ευρωπαϊκό πρόγραμμα και χρηματοδότηση σε ποσοστό 100%.

Τώρα για το θέμα των ζωοτροφών το οποίο θίξατε, λόγω του εγκλεισμού των ζώων στους στάβλους τους τελευταίους μήνες και του αυξημένου κόστους διατροφής τους, σας διαβεβαιώ ότι είναι ένα θέμα το οποίο το εξετάζουμε. Δεν έχουμε όμως καταλήξει ακόμα σε οριστικές αποφάσεις.

Συνεπώς το μόνο επικοινωνιακό παιχνίδι που βλέπω εγώ δεν είναι από μέρους της Κυβέρνησης, είναι η επίκαιρη ερώτησή σας εκ μέρους του ΣΥΡΙΖΑ προκειμένου να δημιουργήσει εντυπώσεις για δήθεν άδικες αποζημιώσεις, τη στιγμή που η διαχείριση της ζωονόσου της πανώλης από την πολιτική ηγεσία του ΥΠΑΑΤ υπήρξε υποδειγματική τόσο στην αποφυγή διάδοσης της νόσου και στην εξάλειψή της όσο και στην οικονομική στήριξη των κτηνοτρόφων.

Θα περίμενα, αγαπητέ συνάδελφε, που έχετε διατελέσει και Υφυπουργός Αγροτικής Ανάπτυξης, να είστε λίγο πιο συγκρατημένος. Νομίζω ότι το θέμα είναι πολύ σοβαρό και δεν νομίζω ότι χωρούν λαϊκισμοί. Κάντε λίγη υπομονή. Σε λίγες μέρες θα δείτε τη νέα ΚΥΑ που θα εκδοθεί και τότε πάσα κριτική δεκτή. Βεβαίως ο σκοπός μας ως Κυβέρνηση και ως Υπουργείο είναι να μείνουν ικανοποιημένοι οι κτηνοτρόφοι μας και πιστεύουμε ότι θα μείνουν ικανοποιημένοι.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 19.43΄ λύεται η συνεδρίαση για την Τετάρτη 16 Οκτωβρίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**